އައްޝައިޚް މުޙައްމަދު ނާޞިރުއްދީން އަލްއަލްބާނީ ރަޙިމަހުﷲ – DhiSalafiyyah\nމުޙައްމަދު ނާޞިރުއްދީން އިބްނު ނޫޙް އިބްނު އާދަމް ނަޖާތީ، އަލްއަލްބާނީ ދިރިއުޅުއްވީ ދިމިޝްޤުގައެވެ. ނަމަވެސް ފަހުން އުރުދުން އަށް ހިޖުރަ ކުރެއްވިއެވެ. އަވަހާރަފުޅުވީވެސް އެތާނގައެވެ. އެބޭފުޅާ އުފަންވެވަޑައިގެންފައިވަނީ ހިޖުރައިން 1332 ވަނައަހަރު (މީލާދީން 1914 ވަނަ އަހަރު) އަލްބޭނިއާގެ ވެރިރަށުގައެވެ. ޝައިޚު އަލްއަލްބާނީގެ ގެ ނަމުން މައްޝޫރުވެފައިވަނީ އަލްބޭނިއާ އަށް ނިސްބަތްކޮށެވެ.\nއަލްއަލްބާނީ ރަޙިމަހުﷲ އަކީ ހަދީޘް ޢިލްމާއި ފިޤުހު ޢިލްމުގެ އަހުލުވެރިއެކެވެ. އަދި ސަލަފުއް ޞާލިޙުންގެ މަންހަޖަށް ތަބާވި ދީނުގެ ބޮޑުދާޢީއެކެވެ. ޢާލިމެކެވެ. އަދި ދީނީ މުހިއްމު ލިޔުންތައް ލިޔުއްވި ބޭފުޅެކެވެ.\nއެބޭފުޅާގެ ބައްޕާފުޅަކީ އަލް ޙާއްޖު ނޫޙް އެވެ. އެއީ ޙަނަފީ މަޒްހަބުގެ ޢިލްމުވެރިއެކެވެ. ސެކުއިލަރިސްޓް އަޙްމަދު ޒުއަގު ގެ ވެރިކަމުގައި އަލްބޭނިއާގެ މުސްލިމުންނަށް ވަރަށްގިނަ އަނިޔާތަކެއް ލިބެމުން ދިއުމާއެކު އަލް ޙާއްޖު ނޫޙް އެބޭފުޅާގެ ހުރިހާ ދަރިންނާއެކީ ޝާމަށް ހިޖުރަ ކުރެއްވިއެވެ. 50 އަހަރު ދިމިޝްޤު ދިރިއުޅުއްވުމަށްފަހު އަލްއަލްބާނީ ރަޙިމަހުﷲ އުރުދުންގެ ވެރިރަށް އަންމާނަށް ހިޖުރަ ކުރެއްވިއެވެ.\nތަޢުލީމު ޙާޞިލް ކުރެއްވުމާއި އުސްތާޒުން:\nޝައިޚް އަލްއަލްބާނީ ރަޙިމަހުﷲ ތަޢުލީމު ޙާޞިލްކުރެއްވީ ދިމިޝްޤުގެ މަދުރަސާ އަކުންނެވެ. އެތާގައި ވަރަށްގިނަ ޢިލްމުވެރިންގެ އަރިހުން ދަރިވަރުވެ ވަޑައިގެންނެވިއެވެ. އުމުރުގެ ވަރަށް ޅަފަތުގައި އެބޭފުޅާގެ ހިއްޕުޅުގައި ޙަދީޘް ޢިލްމަށް ލޯބިޖެހުނެވެ. އެއީ ޝައިޚް މުޙައްމަދު ރަޝީދު ރިޟާ އެދުވަސްވަރު ނެރުނު މަޖައްލާއެއްކަމުގައިވާ “އަލް މަނާރު” ގައި އަބޫ ޙާމިދު އަލް ޣަޒާލީ އެބޭފުޅާގެ ފޮތް “އިޙްޔާއު ޢުލޫމުއްދީން” ގައި ލޔެފައިހުރި ޟަޢީފު ޙަދީޘްތަކާއި ބެހޭގޮތުން ފާޑުވެރިނަޒަރަކުން ލިޔުއްވި ދުވަސްވަރުގައެވެ.\nދީނަށް ގޮވާލެއްވުމާއި އިސްލާމީ އުއްމަތަށް ކޮށްދެއްވި ޚިދުމަތްތައް:\nޝައިޚް ވަނީ ދުނިޔޭގެ ވަރަށްގިނަ ކަންކޮޅުތަކުގައި ދަޢުވަތާއިގެން ދަތުރު ކުރައްވާފައެވެ. އޭގެ ތެރޭގައި ޤަތަރު، މިޞްރު، ކުވައިތު، އެކުވެރި ޢަރަބި ޢިމާރާތް ، ސްޕެއިން އަދި އިނގިރޭސިވިލާތް ހިމެނެއެވެ.\nމިޒަމާނުގެ ޙަދީޘް ފޮތްތަކުގައި މިވެނި ޙަދީޘަކީ ޞައްޙަމަގުން ވާރިދުވެފައިވާ ހަދީޘެއްތޯ ނުވަތަ ނޫންތޯ އެންގެންހުރެއެވެ. މިއީ އަލްއަލްބާނީ ރަޙިމަހުﷲގެ އަގު މާތް މަސައްކަތްޕުޅުން އުއްމަތަށް ލިބުނު ކުރިއެރުމެއްކަން ގައިމުއެވެ. ޝައިޚްގެ މަންހަޖާއި ދެކޮޅުދަހާ ޝައިޚް ގޯސްކުރާ މީހުންންނަށްވެސް މިކަމާއި ދެކޮޅު ނެހެދޭނެއެވެ.\nހިޖުރައިން 1381 އިން 1383 އަށް އެބޭފުޅާ ވަނީ މަދީނާގެ އިސްލާމިކް ޔުނިވާރސިޓީގައި ޙަދީޘް ޢިލްމު ކިޔަވާ ދެއްވާފައެވެ. އަދި އެދުވަސްވަރު ޔުނިވާރސިޓީ ބޯރޑުގެ މެމްބަރުކަންވެސް ކުރެއްވިއެވެ.\nޝައިޚްގެ ބައެއް ފޮތްތައް:\n1- تَحْذِيْرُ السَّاجِد مِنْ اِتِّخَاذِ القُبُوْرِ مَسَاجِد (މިފޮތް އެތައް ފަހަރަކު ޕްރިންޓް ކުރެވިފައިވެއެވެ.)\n2- الرَّوْضُ النَّضِيْرُ فِيْ تَرْتِيْبٍ وَ تَخْريْجٍ مُعْجَمُ الطَّبَرَانِيْ الصَّغِيْرُ\nދީނީ ޢީލްމުވެރިންގެ ތާޢީދު ލިބިވަޑައިގަތުން:\nއެދުވަސްވަރު ދުނިޔޭގައި އުޅުއްވި ދީނުގެ ބޮޑެތިޢިލްމުވެރިންނާއި އިމާމުން ވަނީ އައްޝައިޚު އަލްއަލްބާނީ އަށް ތާޢީދު ކުރައްވާ އެބޭފުޅާގެ އަރިހުން ނޭގޭތަކެތި އޮޅުން ފިލުއްވާފައެވެ. އަދި އެބޭފުޅާގެ އަރިހަށް ޒިޔާރަތްތައް ކުރައްވާފައެވެ. އަދި އެބޭފުޅުން ދީނީ އަޙްކާމްތައް އަހައި އޮޅުން ފިލުވައި އެބޭފުޅާއާއި ސިޓީ ބަދަލުކުރައްވައި ހައްދެވިއެވެ.\nޝައިޚް އަލްއަލްބާނީ އަށް ތާޢީދު ކުރެއްވި ބޭފުޅުންގެތެރޭގައި އައްޝައިޚް ޢަބްދުލް ޢަޒީޒު ބިން ބާޒް ރަޙިމަހުﷲ ހިމެނިވަޑައިގަންނަވައެވެ. އެބޭފުޅާ ޝައިޚް އަލްބާނީ އާއިމެދު ވިދާޅުވެފައި ވެއެވެ. “އަހަރެމެންގެ މި ދުވަސްވަރުގައި އަހަރެންނަށް މުޙައްމަދު ނާޞިރުއްދީން އަލްއަލްބާނީއަށް ވުރެ ހަދީޘު ޢިލްމަށް އަރާހުންނެވި ބޭފުޅަކު މި އުޑުދަށުން ނުދެކެވެ.”\nކީރިތ ރަސޫލާ ޞައްލަﷲ ޢަލައިހި ވަސައްލަމްގެ ޙަދީޘް “ހަމަކަށަވރުން ﷲ ތަޢާލާ ކޮންމެ ޤަރުނެއްގެ ކުރީކޮޅު މިދީން އިޙްޔާ ކުރާނެ ފަރާތެއް ފޮނުއްވާނެއެވެ.” އާއިބެހޭގޮތުން ވާހަކަފުޅު ދައްކަވަމުން ޝައިޚް އިބްނު ބާޒް ޜަހިމަހުﷲ އާއި މިޤަރުނުގެ މުޖައްދިދަކީ ކާކުތޯ ސުވާލުކު ކުރުމުން ޝައިޚް އިބްނު ބާޒް ރަޙިމަހުﷲ ޖަވާބުދެއްވިއެވެ. “އެއީ ޝައިޚް މުޙައްމަދު ނާޞިރުއްދީން އަލްއަލްބާނީއެވެ. އަހަރެންގެ ރައުޔުގައި މުޖައްދިދަކީ އެބޭފުޅާއެވެ. އެންމެ މޮޅަށް ދެނެވޮޑިގެންވަނީ ﷲއެވެ.”\nޝައިޚް ޢަބްދުލްޢަޒީޒު އަލްހުދާ ކިޔައިދެއްވިއެވެ. ” ތަފްސީރާއި ޢަރަބި ބަހުގެ ޢިލްމުގައި އެދުވަސަވަރު އެފަދަ ދެވަނައެއް ނެތް މުޙައްމަދު އަލް އަމީން އައްޝަންޤީތީ ރަޙިމަހުﷲ ޝައިޚް އަލްއަލްބާނީ ދެކެ ޢިޙްތިރާމްކުރެއްވި މިންވަރަކީ އެބޭފުޅާ މަދީނާގެ މިސްކިތުގައި ކިޔަވައިދެއްވަން އިންނަވަނިކޮށްވެސް ޝައިޚް އަލްއަލްބާނީ ފެނިވަޑައިގެންފިނަމަ އެކަންތައް މެދުކަނޑުއްވާލައްވައި ތެދުވެ ޝައިޚް އަލްއަލްބާނީ އާއި ސަލާމް ކުރެއްވުމަށް އަވަސްވެ ވަޑައިގަންނަވައެވެ.”\nދީނީ ޢިލްމުވެރިޔާ އަދި އުސްތާޒެއް ކަމުގައިވާ މުޙިއްބުއްދީން އަލް ޚަތީބު ވިދާޅުވެފައިވެއެވެ. “މުސްލިމުންގެ ދާޢީންގެތެރެއިން ސުންނަތް އިޙްޔާ ކުރުމުގެ އަގުމާތް މަސައްކަތްޕުޅުގައި މުޅި އުމުރު ހޭދަކުރެއްވި އެއްބޭފުޅަކީ އަޅުގަނޑުމެންގެ އަޚް މުޙައްމަދު ނާޞިރުއްދީން އަލްއަލްބާނީއެވެ.”\nދީނުގެ ބޮޑު ޢިލްމުވެރިޔެއް ކަމުގައިވާ މުޙައްމަދު ޙާމިދު އަލްފިޤީ ރަޙީމަހުﷲ ވިދާޅުވެފައިވެއެވެ. “އެއީ އަހަރެމެންގެ އަޚް އަދި ޢީލްމުވެރިޔާ އައްސަލަފީ ޝައިޚް ނާޞިރުއްދީންއެވެ.”\nސުޢޫދިޢަރަބިއްޔާގެ ކުރީގެ މުފްތީއެއް ކަމުގައިވާ އައްޝައިޚް މުޙައްމަދު އިބްނު އިބްރާޙީމް އާލުއްޝައިޚް ރަޙިމަހުﷲ ވިދާޅުވެފައިވެއެވެ. “އެއީ ސުންނަތުގައި ހިއްޕެވި ޙައްޤަށް ނަސްރުދެއްވި ބޭކަލެކެވެ. އަދި ބާތިލް ޚިޔާރުމީހުންނާއި ދެކޮޅުވެރިވެ ވަޑައިގަތެވެ.”\nއަލްޢަލްލާމާ އަލް ފަޤީހު އަލްޝައިޚް މުޙައްމަދި އިބްނު ޞާލިޙުލް ޢުޘައިމީން ރަޙިމަހުﷲ ވިދާޅުވެފައިވެއެވެ. “އަހަރެން ޝައިޚްއާއި ބައްދަލުވެފައިވަނީ ވަރަށް މަދު ފަހަރަކުއެވެ. މި ބައްދަލުވުންތަކުގައި އަހަރެންނަށް އެނގިގެން ދިޔަގޮތުގައި އެބޭފުޅާއަކީ ސުންނަތަށް ޢަމަލުކުރުމުގެ މައްޗަށް ވަރަށްބޮޑު އިސްލަމެއްދެއްވާ، އަދި ބިދުޢަތާއި ދެކޮޅަށް މަސައްކަތްކުރެވި ބޭފުޅެކެވެ.”\nޝައިޚް އަލްއަލްބާނީގެ ދަރިވަރުން ދުނިޔޭގެ އެކި ކަންކޮޅުތަކުގައި ވަރަށްވެސް ގިނައެވެ. އޭގެތެރޭގައި އެބޭފުޅާގެ ލިޔުއްވުންތަކުން ފައިދާ ޙާޞިލްކުރެއްވި ބޭފުޅުންވެސް ހިމެނެއެވެ. ޝައިޚްގެ ދަރިވަރުންދަނީ މިހާރުވެސް ވަރަށް ޖޯޝާއެކީ ޞައްޙައިލްމު މީސަތަކުންނަށް ވާޞިލް ކޮށްދެމުންނެވެ.\nޝައިޚްވަނީ މުޅިއުމުރުފުޅު ބުރުހާނާއި ދަލީލާއިއެކީ މާތްﷲ ގެ މަގަށް ދަޢުވަތުދެއްވާފައެވެ. ތަސްފިޔާ އަދި ތަރިބިއްޔާގެ މަންހަޖުގެ ތެރޭގައެވެ. ތަރުބިއްޔަތުގެ މައިދާނުގައި އެބޭފުޅާއަކީ ބޮޑު މުޢައްލިމެކެވެ. ތެދުވެރި މުރައްބީއެކެވެ.\n22 ޖުމާދުލް އާޚިރާ 1420 (2 އޮކްޓޯބަރ 1999) ގައި އެލޮބުވެތި ޝައިޚްގެ އުމުރުފުޅުން 87 އަހަރުފުޅުގައި މިފަނާވަނިވި ދުނިޔެ ދޫކުރެއްވިއެވެ. ޝައިޚްގެ ޖަނާޒާވެސް އޮތީ ހަމައެދުވަހުގައެވެ. ޝައިޚްގެ ޖަނާޒާގައި 5000 އަށްވުރެ ގިނަމީހުން ބައިވެރިވިއެވެ. ޝައިޚްގެ ވަސިއްޔަތްޕުޅާއި އެއްގޮތައް ވީހާވެސް އަވަހަށް ފަސްދާނުލުމުގެ ކަންތައް ކުރެވުނެވެ.\nޝައިޚް އަލްއަލްބާނީ ރަޙިމަހުﷲ ނެތުމުގެ ފަޅުކަން ދީނީ ޢިލްމުވެރިންނާއި ދަރިވަރުންނާއި އަދި ޢާއްމުންވެސް ވަރަށްބޮޑަށް ކުރިއެވެ. އެލިބުނު ހިތާމަ އަދި އަދަށްދާންވެސް އިސްލާމީ އުއްމަތުން ފެންނަން ފަދައެވެ. އަޅުގަނޑުމެންގެ ދުޢާއަކީ ﷲ ތަޢާލާ ޝައިޚް އަލްއަލްބާނީ ރަޙިމަހުﷲ އަށް ސުރަރުގޭގެ މަތިވެރި ނިޢުމަތް މިންވަރު ކުރެއްވުމެވެ.


Dhagandey Aaeku Sainosa In Levista Cup Kaamiyaabu Koffi - Vaguthu\nދަގަނޑޭއާއެކު ސައިނޯސާއިން ލެވިސްޓާ ކަޕް ކާމިޔާބު ކޮށްފި\nފޮޓޯ/ އޭދަފުށީ ޓައިމްސް\nއޭދަފުށީ ވެލާ ސްޕޯޓްސް ކްލަބުން އިންތިޒާމުކޮށްގެން ކުރިއަށްގެންދިޔަ ލެވިސްޓާ ކަޕް ފުޓްބޯޅަ މުބާރާތުގެ ޗެމްޕިއަންކަން ސައިނޯސާ ފުޓްބޯލް ކްލަބް ހޯދައިފިއެވެ.\nރާއްޖޭގެ އުފެދުނު އެންމެ މޮޅު ފުޓުބޯޅަ ކުޅުންތެރިޔާ ދަގަނޑޭވެސް އެޓީމުން ފެނިގެންދިޔައިރު، މިއަދު ހަވީރު އޭދަފުށީ ޓާފް ފުޓްބޯޅަ ދަނޑުގައި އެމްއޭ ޔުނައިޓެޑާ ދެކޮޅަށް ކުޅުނު ފައިނަލް މެޗުން ސައިނޯސާ މޮޅުވީ 4-2ގެ ނަތީޖާއަކންނެވެ.\nލެވިސްްޓާ ކަޕަކީ ޒަމާންވީ މުބާރާތެކެވެ. ކޮންމެ އަހަރަކުވެސް ބޮޑި އީދާ ދިމާކޮށް މުބާރާތް ބާއްވާއިރު، މުބާރާތުގައި ފުޓުބޯޅައިގެ އެތަކެއް ތަރިންނެއް ފެނިގެންދެއެވެ. މީގެ ކުރިން ފަސް ފަހަރު ސައިނޯސާއިން ޗެމްޕިއަންކަން ހޯދައިފައި އޮތް ނަމަވެސް، އެޓީމަށް މިފަހަރު ތަށި ލިބުނީ 18 އަހަރުގެ ދިގު އިންތިޒާރަކަށް ފަހުއެވެ.\nމިއަދުގެ މެޗު ސައިނޯސާއިން ކާމިޔާބުކުރީ އެމްއޭ ޔުނައިޓެޑުން ދެ ގޯލު ޖަހާފައި ވަނިކޮށް މެޗުގެ ފަހު 20 މިނެޓުގައި ފަހަތުން އަރައި ހަތަރު ގޯލު ޖަހައިގެންނެވެ. ރާއްޖޭގެ ފުރަތަމަ ޑިވިޝަންގައި ފާހަގަކޮށްލެވޭ ގިނަ ކުޅުންތެރިންތަކެއް ދެޓީމުންވެސް ފެނިގެންދިޔައިރު، މެޗުގެ ފުރަތަމަ ގޯލު ޖެހީ އެމްއޭ ޔުނައިޓެޑުންނެވެ. ފުރަތަމަ ހާފުގައި މި ގޯލު އެޓީމަށް ކާމިޔާބުކޮށްދިނީ އަލީ ފާސިރު (ސެންޓޭ) އެވެ. ދެ ވަނަ ހާފުގައި އެމްއޭ ޔުނައިޓެޑުން ލީޑު ފުޅާކުރީ ސެންޓޭގެ ބޭބެ މުހައްމަދު ފާސިރު ޖެހި ގޯލުންނެވެ.\nމެޗުގެ ފަހުކޮޅުގައި ސައިނޯސާއިން ނަތީޖާ އަނބުރާލިއިރު، އެޓީމުގެ ފުރަތަމަ ގޯލަކީ އެމްއޭ ޔުނައިޓެޑްގެ ސާމީ އިބްރާހީމް އަތުން ބައިކޮޅަށް ވަން ގޯލެކެވެ. ސައިނޯސާއިން މެޗުގެ ނަތީޖާ ހަމަހަމަ ކުރީ ދަގަނޑޭ ނަގައިދިން ހުރަހަކުން ހަމްދާން އަބްދުއްސައްތާރު ބޮލުން ޖެހި ގޯލުންނެވެ. މެޗުގެ ނަތީޖާ ހަމަހަމަ ކުރުމަށް ފަހު އިރުކޮޅެއް ތެރޭ ސައިނޯސާއިން މެޗުގައި ލީޑު ނެގީ ދަގަނޑޭ ހޯދައިދިން ޕެނަލްޓީއަކުން މުހައްމަދު އުމެއިރުވެ. އޭގެ ފަހުން ސައިނޯސާ އަށް ތަށި ޔަގީންކޮށްދިން ގޯލު މެޗު ނިމެން އުޅެނިކޮށް ކާމިޔާބުކޮށްދިނީ ދަގަނޑޭއެވެ.\nދަގަނޑޭ ގައުމީ ސްކޮޑަށް ނުނެގުމާއެކު އޭނާގެ ވާހަކަތައް ގިނަވެފައިވާއިރު، އެންމެ މޮޅު ފޯވާޑުގެ މަގާމާއި އެންމެ ގިނަ ގޯލު ޖެހި ކުޅުންތެރިޔާގެ މަގާމް ހޯދީ ދަގަނޑޭ އެވެ. އެންމެ މޮޅު މިޑްފީލްޑަރަކަށް އުމައިރު ހޮވުނުއިރު، އެންމެ މޮޅު ޑިފެންޑަރަކަށް އެމްއޭ ޔުނައިޓެޑަށް ކުޅުނު ގްރީން ސްޓްރީޓްސްގެ އަލް ސައީދު ހޮވުނުއިރު 21 އަހަރުން ދަށުގެ އެންމެ މޮޅު ކުޅުންތެރިޔާގެ މަގާމް ހޯދީ އެޓީމުގެ އަނޫސް މުހައްމަދެވެ. މުބާރާތުގެ އެންމެ މޮޅު ގޯލްކީޕަރުގެ މަގާމް ހޯދީ އެއްވަނަ ޑިވިޝަނުގެ ގިނަ ޓީމުތަކުގެ އިތުރުން ކުރިން ގައުމީ ޓީމަށްވެސް ކުޅުނު މުހައްމަދު އިމްރާނެވެ.\nއޮގަސްޓް 17, 2019 21:11\nދަގަނޑޭ ކިތައްމެ ގިނަ ކާމިއާބީ ތައް ހޯދަމުން ދިޔަ ނަމަވެސް ހަމަޖެހިފަވާ ކަމެއް ބަދަލެއް ނުކުރާނެ .. ނުކުރެވޭނެ ކަމަކީ .އަހަރުމެންގެ ހިތް ތަކުން ތިޔަ ނަން ފަނޑު ކޮށްލުން....\nއޮގަސްޓް 18, 2019 12:49\nއެއޮތީ މިލިޔަނުން ހަރަދުކޮށްގެން ތަށި ނަގާފަ. މި ފަހަރު ޓީމުގެ ކޮންމެ ކުޅުންތެރިއަކަށް މިލިޔަނެއް ދޭނަން. އަދި އޭދަފުށީގައި 10 މިނިޓް ހަވާ އަރުވާނަން. ލާރި އެބައޮތް ބޯކޮށް...


Bodethi diskauntthakaaeku sheeshaage 100 dhuvas promoashan fashaifi\nބޮޑެތި ޑިސްކައުންޓްތަކާއެކު ޝީޝާގެ 100 ދުވަސް ޕްރޮމޯޝަން ފަށައިފި\nރާއްޖޭގައި ހޮންޑާގެ އޮތޮރައިޒްޑް ޑިސްޓްރިބިއުޓާ ޝީޝާއިން “100 ދުވަސް”ގެ ނަމުގައި ބޮޑެތި ޑިސްކައުންޓްތަކެއް ދޭ ޕްރޮމޯޝަނެއް ފަށައިފި އެވެ.\n100 ދުވަހުގެ މުއްދަތަށް ކުރިއަށްގެންދާ މި ޕްރޮމޯޝަނުގެ ދަށުން ފުލް ޕޭމެންޓާއި އިންސްޓޯލްމަންޓުން ފައިސާ ދައްކަވާ ކަސްޓަމަރުންނާއި، މޯލްޑިވްސް އިސްލާމިކް ބޭންކް އަދި އެމްއެފްއެލްސީ ސްކީމުގެ ދަށުން ސައިކަލު ބައްލަވައިގަންނަވާ ފަރާތްތައްވެސް ހިމެނޭ ގޮތުން ޝީޝާގެ ހުރިހާ ކަސްޓަމަރުންނަށްވެސް ޑިސްކައުންޓްތައް ލިބިގެންދާ އެވެ.\nމި ފްރޮމޯޝަންގައި ގިނަ ބައެއްގެ މަގުބޫލުކަން ހޯދަމުންދާ ހޮންޑާ އެއާރބުލޭޑް ސައިކަލުން އިން ވަނީ ވަރަށް ބޮޑު ޑިސްކައުންޓެއް ދޭން ނިންމާފަ އެވެ. އެގޮތުން ޖެނުއަރީ 15 ކުރިން ރިޒާވް ކުރާ އެއާރބުލޭޑް 54،100ރ ލިބޭނެ އެވެ. އެއާރބުލޭޑްގެ މާކެޓްގެ އަގު އުޅެނީ 67،000ރ އަށްވުރެ މަތީގަ އެވެ.\nކުޅުދުއްފުށީގައި ހުންނަ ޝީޝާގެ އައުޓްލެޓްގައި ބަހައްޓާފައި ހުރި ސައިކަލުތަކެއް–\nމި ޕްރޮމޯޝަންގެ ދަށުން ޝީޝާގެ ފިހާރަތައް ނުހުންނަށް ރަށްރަށަށް ސައިކަލް ގެންދާނަމަ ދޯންޏަށް ދައްކާ ނާލު ފައިސާގެ ގޮތުގައި 500ރ ވެސް ދޭންވަނީ ނިންމާފަ އެވެ.\nޝީޝާއިން މީގެ ކުރިން ކުރިއަށްގެންދިޔަ ހޮންޑާގެ ޒޫމާ އެކްސް ސައިކަލުގެ އިންސްޓޯލްމަންޓް ޗާޖު އެއް ޕަސެންޓުގައި ދެމުން ދިޔަ “ޒޫމާ އެކްސް ސަޅި ޑީލް” ޕްރޮމޯޝަންވެސް 100 ދުވަސް ޕްރޮމޯޝަނުގެ މުއްދަތަށް ކުރިއަށް ގެންދަން ވަނީ ހަމަޖައްސާފަ އެވެ.\n100 ދުވަހަށް ކުރިއަށްދާ މި ޕްރޮމޯޝަންގައި ޓީޗަރުންނަށާއި ނަރުހުންނަށް ހާއްސަ އިންސްޓޯލްމަންޓް ޑިސްކައުންޓް ޕެކޭޖެއް ލިބިގެންދާނެ އެވެ. އެގޮތުން އެފަރާތްތަކަށް މި ޕެކޭޖްގެ ދަށުން އިންސްޓޯލްމަންޓް ޗާޖްކުރާނީ 1.25 ޕަސެންޓެވެ.\nކުޅުދުއްފުއްޓާއި އައްޑޫ އަދި ހުޅުމާލެ، މާލޭގައިވެސް ޝީޝާގެ ފިހާރަ ހުރި އެވެ.\nއެސްޓީއޯއިން ވިއްކާ ޕެޓްރޯލާއި ޑީސަލްގެ އަގު ހެޔޮކޮށްފި\nމެދުކެނޑުމަކަށްފަހު އަތޮޅު ފިހާރަތަކުގެ ފައިސާ ކައުންސިލްތަކަށް\nކުޅުދުއްފުށީގައި އެމްއެފްއެލްސީގެ އޮފީހެއް ހުޅުވައިފި\nކޭއާރުއެޗުގައި ސީޓީ ސްކޭނިންގެ ހިދުމަތް މިމަހު ފަށަނީ\nއެންޑީއެމްއޭގެ އިސް ވަފުދެއް ކުޅުދުއްފުއްޓަށް ވަޑައިގެން މުވައްސަސާތަކާ ބައްދަލުކޮށްފި\nރަސްމީކޮށް ތެލަސީމިއާ ދުވަސް ފާހަގަކުރުން ކުޅުދުއްފުށީގައި، ގިނަ ހަރަކާތްތަކެއް!\nކުޅުދުއްފުށީގައި އެސްޓީއޯގެ ކާޑު ވިއްކުމަށް ހަވާލުކުރީ މިތުރު ކޮމްޕެނީއަށް!\n"ކަސްޓަމްސް ޖާރނަލް" ޗާޕްކޮށްގެން ނެރެން ފަށައިފި


PSM Aky Siyaasee Jagaha Eh : Adam Shareef\nޕީއެސްއެމްއަކީ ސިޔާސީ ޖަގަހައެއް: އާދަމް ޝަރީފު\n3 މަސް,3ދުވަސް, 12 ގަޑި, 34 މިނެޓް,3ސިކުންތު ކުރިން 2310މަރިޔަމް އިސްއާދާ\n- މަޖިލީހުގެ މަޑުއްވަރީ ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު އާދަމު ޝަރީފު އުމަރު\nދައުލަތުގެ މީޑިޔާ ޕީއެސްއެމްއަކީ މިހާރު ސިޔާސީ ޖަގަހައެއް ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު އާދަމު ޝަރީފު އުމަރު ވިދާޅުވެއްޖެއެވެ.\nއާދަމް ޝަރީފު މިފަދައިން ވިދާޅުވީ ޗެނެލް 13އަށް ދެއްވި ޚާއްޞަ ބަސްދީގަތުމެއްގައެވެ. އާދަމް ޝަރީފު ޕީއެސްއެމަށް ދެއްވި ޙާއްސަ ބަސްދީގަތުމެއްގައި ދެއްކެވި ވާހަކަތަކެއްގެ އަސްލު ގެއްލޭ ފަދަ ގޮތަކަށް ޕީއެސްއެމުން ޙަބަރު ފެތުރުމާއި ގުޅިގެން ޗެނެލްއަށް ދެއްވި ބަސްދީގަތުމުގައި އާދަމު ޝަރީފު ވިދާޅުވީ، އޭނާގެ ވާހަކައިގެ ހަގީގަތް އޮޅޭ ގޮތަށް ޕީއެސްއެމުން ޚަބަރު ފަތުރާފައިވާއިރު އެމްއެންޑީއެފަށް ވަދެފައިވާ އޮތް ސިޔާސީ ނުފޫޒު ނައްތާލަން ރައީސް ޔާމީންގެ ސަރުކާރުގައި ކުރެއްވި މަސައްކަތްޕުޅުގެ އެއްވެސް ވާހަކައެއް ރައްޔިތުންނާ އެ ސްޓޭޝަނުން ހިއްޞާކޮށްފައި ނުވާކަމަށެވެ.\nއަދި އިތުރަށް ވިދާޅުވީ އެއީ ކަނޑައެޅިގެން ސިޔާސީ މަންފާއެއް ހޯދުމަށް ބަޔަކު ކުރި ކަމެއް ކަމަށާ އަދި އެއީ ވަރަށް ޒިންމާދާރުކަން ކުޑަކަމެއްގެ ގޮތުގައި އާދަމް ޝަރީފު ސިފަކުރެއްވިއެވެ.\nއަދި ވިދާޅުވީ ޕީއެސްއެމްއަކީ މިއަދު ސިޔާސީ ޖަގަހެއް ކަމަށެވެ. އާދަމް ޝަރިފު ވިދާޅުވީ ޕީއެސްއެމުގެ ޓީވީ ޗެނެލްގެ އިތުރުން ދިވެހިރާއްޖޭގެ އަޑުންވެސް އެކަމާގުޅިގެން ދޮގު ޚަބަރު ފަތުރާފައިވާކަމަށެވެ.\nމީގެ އިތުރުން މިނިވަން ނޫސްވެރިކަމެއް މީގެ ކުރިން ރާއްޖޭގައި ނެތްކަމަށް ބުނަމުން އައި ބައެއްގެ ސަރުކާރުގައި ފެނިގެން މިދަނީ މިނިވަން ނޫސްވެރިކަމަށް ޖާގަދޭ މަންޒަރު ކަމާ މެދުވެސް އާދަމް ޝަރީފުވަނީ ސުވާލު އުފައްދާފައެވެ.\nއާދަމު ޝަރީފު މިފަދަ މޭރުމަކުން ވާހަކަދައްކަވާފައިވާއިރު، ފާހަގަކޮށްލަން ޖެހޭ ކަމަކީ ރައީސް ޔާމީންގެ ސަރުކާރުގެ ކުރީ ސަރުކާރުގެ ފުރަތަމަ ދެ އަހަރާ ބައިގެ ތެރޭގައި ސަލާމަތީ ބާރުތަކަށް ޗާޓުން ބޭރުން އޯޑަރުކޮށް ޤައުމުގެ ކަންކަން ގޯހުން ގޯހަށް ދިޔަކަން މިއީ ތާރީޚުން ފެންނަން އޮތް ހަގީގަތެކެވެ.\nމި ވާހަކަ މިއަދުގެ ސަރުކާރުން ދެއްކެވިއްޔާ މާރަގަޅުވާނެ ކަމަށް ދިވެހި ރައްޔިތުން ބުނަން ފަށައިފިއެވެ. މީޑިއާގެ މިނިވަން ކަމަށާއި ނޫސްވެރިން ރައްކާތެރި ކޮށްދިނުމުގެ އަހުދެއްގައި ރާއްޖެއިން ވަނީ ސޮއި ކޮށްފައެވެ.\nނަމަވެސް މި ސަރުކާރުން މިނިވަން ނޫސްވެރިކަމަށް ޖާގަ ދެނީ ކިހިނެތް ކަމާމެދު ވަނީ ސުވާލު އުފެދެން ފަށާފައެވެ. ރައީސް އިބްރާހިމު މުހައްމަދު ޞޯލިހު ވެރިކަމަށް ވަޑައިގެންނެވުމަށްފަހު ޗެނެލް 13ވަނީ އެމަނިކުފާނު ކުރައްވާ ހުރިހާ ދަތުރުފުޅުތަކުންނާ ބާއްވާ ހުރިހާ ނޫސްވެރިންގެ ބައްދަލުވުންތަކަށްވެސް ދައުވަތު ނުފޮނުވާކަން ފާހަގަކޮށްލެވެއެވެ. އަދި ސަރުކާރުގެ ބައެއް މުއައްޞަސާތަކުންވެސް ވަނީ ޗެނެލް13 ބޮއިކޮޓުކޮށްފައެވެ.\nމިނިވަން ނޫސްވެރިކަމަށް ޖާގަ ރައީސް ޞޯލިހު ސަރުކާރުން ޖާގަ ދެއްވަނީ މިހެންބާއެވެ.\nމެމްބަރު އާދަމް ޝަރީފު ޕީއެސްއެމް ރައީސް ޞޯލިހު ސަރުކާރު


Ihumaalakun maruvaa meehaa akee maraalevey meeheh: Zamzam farish\nއިހުމާލަކުން މަރުވާ މީހާއަކީ މަރާލެވޭ މީހެއް: ޒަމްޒަމް ފާރިޝް\n-4weeks ago7- ފަހީމް\nއިހުމާލުގެ ސަބަބުން މަރުވެގެންދާ ކޮންމެ މީހަކީ މަރާލެވޭ މީހެއްކަމަށް މަޝްހޫރު ދީނީ ޢިލްމުވެރިޔާ ޝައިޚް ޒަމްޒަމް ފާރިޝް ވިދާޅުވެއްޖެއެވެ.\nޒަމްޒަމް ފާރިޝް މިއަދު ކުރެއްވި ޓްވީޓެއްގައި ވިދާޅުވީ، އިހުމާލުގެ ސަބަބުން މަރުވެގެންދާ ކޮންމެ މީހަކީ މަރާލެވޭ މީހެއް ކަމަށާއި މިވަރަށް މީހުން މެރި ބަޔަކު ދިވެހި ތާރީޚަކުން ނުދެކޭ ކަމަށެވެ.\nޝައިޚްގެ ޓްވީޓު ނިސްބަތް ކޮށްފައިވަނީ އަދުގެ ސަރުކާރަށްކަމަށް ބެލެވެއެވެ. އަދި މިއީ ކޮވިޑް-19 އާއި ގުޅިގެން ރާއްޖޭގައި އެބަލީގައި މީހުން މަރުވަމުންދާ މިންވަރު އިތުރުވެފައިވާ ދުވަސްވަރެއް ކަމަށްވާތީ ކުރައްވާފައިވާ ޓްވީޓެއް ކަން ފާހަގަ ކުރެވެއެވެ.\nޝައިޚް ޒަމްޒަމް ފާރިޝް ފާހަގަ ކުރެވިފައިވަނީ، މި ސަރުކާރުގެ އެކި ކަންކަމަށް ވަރަށް ފާޅުގައި ފާޑު ވިދާޅުވަމުން ގެންދަވާ ބޭފުޅެއްގެ ގޮތުގައެވެ.\nރާއްޖޭގައި ކޮވިޑްގެ ހާލަތު ގޯސްވެ ދުވާލަކު މި ބަލީގައި ދުނިޔެ ދޫކުރާ މީހުންގެ އަދަދު ވަނީ ވަރަށް ބޮޑުތަން އިތުރު ވެފައެވެ. އެގޮތުން، މިއަދު އެކަނިވެސް މިހާތަނަށް 10 މީހަކު ވަނީ މި ބަލީގައި ނިޔާވެފައެވެ.\nގިނަ އަދަދެއްގެ މީހުން އެއް ދުވަހާއި ނިޔާވަމުން ދާއިރު ސަރުކާރުން އެންމެ އެކަށީގެންވާ ފިޔަވަޅުތަކެއް އަޅަމުން ނުގެންދާ ކަމުގެ ޝަކުވާ ޞިއްޙީ ދާއިރާގައި މަސައްކަތް ކުރަމުން ގެންދާ ފަރާތްތަކާއި އެނޫން އާންމު ފަރާތްތަކުންވެސް އަންނަނީ ކުރަމުންނެވެ.\nއިންސާނުންގެ ހުރީ 02 އަތް، އެއްފަހަރާ ހުރިހާ ކަމެއް ނުވާނެ، ތިޔަ އަނގަފުޅުން ކަންތައް ރަންގަޅުވާނަމަ، އަނގައިން މިކަން ހައްލުކޮށްދެއްވާ، ނޫނީ އަނގަލައްޕާލުމަށްފަހު ޤައުމަށް އެހީތެރިވެދެއްވާ، ވޮލަންޓިއަރ ކުރައްވައި ފުރާނަ ސަލާމަތްކުރުމަށް މަސައްކަތް ކޮށްދެއްވާ!!!\nމީނަގެ ސިކުނޑިހަމަޖެހޭބާ. ޢިހުމާލުވުމަކީ ކޮބާކަން އެގޭބާ؟؟؟؟\nމިކަހަލަ ކަނޑުކޮހުން ގިނަވީމަ ގައުމުހަލާކުވަނީ. ކަލެއަށް ކެރިދާނެތަ ހޮސްޕިޓަލަށް އެހީތެތިވެދޭން އަންނަން.\nބަލަ މިހިރަ މިީހާ އެވެ. ޝެއިޙް ދެންނެވީ އިހުމާލުން މަރުވާ ވާހަކައޭ. ބަލަ ސަރުކާރެއް ގެނެސް ރައްޔިތުންނަށް ވެރިކަން ކޮށްދޭން ހަވާލުކޮށްފަ އޮތީ ކީއްކުރަންތަ އަޅެ. ތިބޭފުޅާގެ އާއިލާ މީހެއް ބަލިވެގެން ޑޮކްޓަރަށް ދިޔައީމަ އެތަނުން އެއްވެސް މީހެއްގެ އަޅާލުން ނުލިބި ފަރުވާއެއް ނުލިބި މަރު ވީމާ ދެންވެސް ހަމަ އެތާމީހުން ކައރީ ބުނެ ނުބެ ހުންނާނީ ތާ އެހެންވިއްޔާ ހަހަަހަހަހަ...\nމީހުން މަރުވުން އެއީ ސަރުކާރުން ކުރާނެކަމެއްތަ..ޒަމްޒަމް..ސައިޚުންނަށް ވެގެން ތި ތިބެނީ ކޮންއެއްޗެއް ކިޔަވައިގެން..ތިވަރުގެ މަރުމޯލެއް މި ދިވެހި ތާރީޚްވެސް ދެކެފައެއް ނުވޭ..\nމަސައްކަތް ކުރަމުން މިދަނީ އަނިޔާތަކުން އަރައިގަނެ ރާއްޖެއަށް އަނބުރާ ދިއުމަށް: ރައީސް ނަޝީދު046 minutes ago\nނަފްރަތުގެ އަމަލުތައް ބަޔާންކުރާ ބިލް ބޭރުކޮށްލުމަށް ޖުޑިޝަރީ ކޮމިޓީން ފާހެއް ނުވި04 hours ago\n"ފްރެންޑްސް"ގެ ގަންތަރ ކެންސަރާ ހަނގުރާމަކުރަނީ04 hours ago\nކޮވިޑް-19އަށް މިއަދު ޕޮޒިޓިވްވީ 172 މީހުން!017 hours ago


ކޮވިޑް-19: ރައްކާތެރި ފިޔަވަޅެއްގެ ގޮތުން ކުޑަކުދިންގެ ހަވީރު ކެންސަލްކޮށްފި\nއަބްދުލް ވާހިދު ޙަސަން 23 ޑިސެމްބަރ 2021\nކުޅުދުއްފުށީގައި ކޮމިއުނިޓީ ސްޕުރެޑެއް އުޅެދޭނެކަމަށް ލަފާކުރެވޭތީ މާދަމާ ބާއްވަން ނިންމި ކުޑަކުދިންގެ ހަވީރު ކެންސަލްކޮށްފި އެވެ.\nހުކުރުދުވަހު ހަވީރު ބާއްވަން ހަމަޖެއްސި ކުޑަކުދިންގެ ހަވީރަކީ ނޭޝަނަލް ޑިޒާސްޓާރ މެނޭޖްމެންޓް އޮތޯރިޓީ (އެންޑީއެމްއޭ) އާއި މޯލްޑިވްސް ރެޑްކްރެސެންޓް އަދި ކުޅުދުއްފުށީ ސިޓީ ކައުންސިލާ ގުޅިގެން މި އަހަރުގެ އެއްބައިވަންތަކަމުގެ ދުވަސް ފާހަގަކުރުމުގެ ގޮތުން ބާއްވަން ނިންމި ހަވީރެކެވެ.\nއެކަމަކު ކުޅުދުއްފުށީގައި ކޮވިޑް-19 ގެ ކޭސްތަކެއް ފެނި، ކޮމިއުނިޓީ ސްޕުރެޑެއްގެ ބިރު އޮތުމުގެ ސަބަބުން ރައްކާތެރި ފިޔަވަޅެއްގެ ގޮތުން ކުޑަކުދިން ހަވީރު ވަނީ މިރޭގެ ވަގުތެއްގައި ކެންސަލްކޮށްފަ އެވެ. އެކަން ކޭއޯއަށް މޭޔަރު ވަނީ ޔަގީންކޮށްދެއްވާފަ އެވެ.\nދުވަސްތަކަކަށްފަހު ކޮވިޑް-19 ގެ ކޭހެއް ކުޅުދުއްފުށިން ފެނިފައިވަނީ މިދިޔަ ހޯމަ ދުވަހު އެވެ. މިއަދާ ހަމައަށް ޖުމްލަ 11 މީހުންނަށް ކޮވިޑް ޖެހިފައިވާއިރު އޭގެ ތެރޭގައި9އަހަރުގެ ކުއްޖަކާއި 11 އަހަރުގެ ކުއްޖެއްވެސް ހިމެނެ އެވެ.\nކޭއާރުއެޗުން މައުލޫމާތުދޭ ގޮތުގައި މިހާތަނަށް ހަތަރު ކްލަަސްޓާއެއް ފާހަގަވެފައިވާއިރު ރަށު ތެރޭގައި ބަލި ފެތުރުމުގެ ފުރުސަތު ވަރަށް ބޮޑެވެ. އެހެންވުމުން ބަލިން ރައްކާތެރިވުމަށް ފިޔަވަޅުތައް އެޅުމަށް ވަނީ އިލްތިމާސްލޮށްފަ އެވެ. ކުޅުދުއްފުށީގެ އިތުރު ހދ ގެ އިތުރު ހަތަރު ރަށެއްގައި ކޮވިޑް ބަލީގެ މީހުން ވަނީ ފެނިފަ އެވެ.\nކޮމިއުނިޓީ ސްޕްރެޑެއް އޮތުމުން ހަނިމާދޫ މޮނިޓަރިންގއަށް ލާފައިވާއިރު ނައިވާދޫ، ނޮޅިވަރަންފަރު އަދި ކުރިނބީންވެސް ކޮވިޑް-19 ގެ ކޭސްތަކެއް ފެނިފަ އެވެ.\nއަރުޝީފަށް ނެގީ 24/12/2021 00:12\nއެންމެފަހުން އަޕްޑޭޓްކުރީ 24/12/2021 00:12\nއަހްމަދު އިޒްމީމް 42 މިނެޓު ކުރިން


BML in Higher Education scholarship scheme gai baiveri vejje\nބީއެމްއެލްއިން ހަޔާ އެޑިއުކޭޝަން ސްކޮލާޝިޕް ސްކީމްގައި ބައިވެރިވެއްޖެ\nބީއެމްއެލްއިން ހަޔާ އެޑިއުކޭޝަން މިނިސްޓިރީއާއެކު ކޯޕަރޭޓިވް ސްކޯލާޝިޕް ސްކީމުގައި ސޮއިކުރުމުގެ ތެރެއިން- ފޮޓޯ ބީއެމްއެލް\nބޭންކު އޮފް މޯލްޑިވްސް (ބީއެމްއެލް)އިން އެ ކުންފުނީގެ މުވައްޒިފުންނަށް މަތީ ތައުލީމާއި ތަމްރީނުތަކުގެ ފުރުސަތު ފޯރުކޮށް ދިނުމުގެ ބޭނުމުގައި ހަޔާ އެޑިއުކޭޝަން މިނިސްޓްރީގެ ކޯޕަރޭޓިވް ސޮކޯލާޝިޕް ސްކީމް އެއްބަސްވުމުގައި މިއަދު ސޮއިކޮށްފި އެވެ.\nއެއްބަސްވުމުގައި ބީއެމްއެލްގެ ފަރާތުން ސޮއިކުރެއްވީ އެކުންފުނީގެ ސީއީއޯ އަދި އެމްޑީ ޓިމް ސޯޔާ އެވެ. ހަޔާ އެޑިއުކޭޝަން މިނިސްޓްރީގެ ފަރާތުން ސޮއިކުރެއްވީ މިނިސްޓަރު ޑރ އިބްރާހިމް ހަސަން އެވެ. ކޯޕަރޭޓް ސްކޯލާޝިޕް ސްކީމުގެ ދަށުން ބީއެމްއެލްގެ މުވައްޒިފުންނަށް ރާއްޖެއިންނާއި ރާއްޖެއިން ބޭރުގައި މަތީ ތައުލީމު ހަސީލް ކުރުމުގެ ފުރުސަތު ލިބިގެންދާނެ އެވެ.\nއެއްބަސްވުމުގައި ސޮއި ކުރުމަށްފަހު ޓިމް ސޯޔާ ވިދާޅުވީ، ބީއެމްއެލްއިން މަސައްކަތް ކުރަމުންދަނީ އުގެނުމުގެ ފަހި މާހައުލެއް ގާއިމްކޮށްދޭން ކަމަށެވެ. އެގޮތުގެ މަތިން އެކި ކޮލެޖްތަކާއި ގުޅުން ބަދަހިކޮށްފައިވާ ކަމަށް ޓިމް ސޯޔާ ވަނީ ވިދާޅުވެފަ އެވެ.\nބީއެމްއެލްއަކީ ދިވެހިންނަށް އެންމެ ގިނައިން ވަޒީފާ ދެމުންގެންދާ އެއް ކުންފުންޏެވެ. ބޭންކުގައި ވަނީ މުވައްޒަފުންނާ ގުޅޭ ގޮތުން އެންމެ ކުރި އަރާފައިވާ ސިޔާސަތުތައް އެކުލަވާލައި ބޭންކުން ވަޒީފާ ދިނުމާއި ތަމްރީނު އަދި މުވައްޒިފުންގެ އަގު ވަޒަން ކުރުމުގެ ސިޔާސަތު އެކުލަވާލަފަ އެވެ.\nއެއްބަސްވުމުގައި ސޮއިކުރުމަށް ފަހު މިނިސްޓަރު ޑރ އިބްރާހީމް ހަސަން ވެސް ވަނީ ވާހަކަފުޅު ދައްކާފަ އެވެ. މިނިސްޓަރު ވިދާޅުވީ، މީގެ ކުރިން މަތީ ތައުލީމުތަކަށް ބޭނުންވާ ހަރަދު ނުލިބުމުގެ ސަބަބުން ގިނަ ޒުވާނުންނަށް އެކަމުގެ ދަތިތަކާ ކުރިމަތިވެފައިވާ ކަމަށެވެ. ނަމަވެސް ކޯޕަރޭޓިވް ސްކޯލާޝިޕް ސްކީމުގެ ދަށުން މިހާރު އެ ޒުވާނުންނަށް މަތީ ތައުލީމު އުގެނުމުގެ ފުރުސަތު ފަހި ވެގެން ގޮސްފައިވާ ކަމަށެވެ.\nބޭންކް އޮފް މޯލްޑިވްސް ހަޔާ އެޑިއުކޭޝަން މިނިސްޓްރީ\nބީއެމްއެލްއިން ކުމުންދޫގައި ސޯލާ މަގުބައްތި ހަރުކޮށްފި\nދެން ފައިސާ ނެގޭނީ ކާޑު ނެގުމުން: ބީއެމްއެލް\nކޮމިއުނިޓީ ފަންޑުން ފަސް ރަށަކަށް މާލީ އެހީ


19 ވަނަ ރައްޔިތުންގެ މަޖިލީހުގެ އިންތިޚާބުގެ މައްޗަންގޮޅި ދެކުނު ދާއިރާގެ ރަސްމީ ނަތީޖާ\n19 ވަނަ ރައްޔިތުންގެ މަޖިލީހަށް މެންބަރުން އިންތިޚާބު ކުރުމަށްޓަކައި، 2019 އެޕްރީލް 06 ވީ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ އިންތިޚާބުގެ މައްޗަންގޮޅި ދެކުނު ދާއިރާގެ ރަސްމީ ނަތީޖާ މި ދަންނަވަނީއެވެ.\nޢަބްދުﷲ ސިނާން، މއ. ބެރިއަންފަރު، މާލެ\nފުއާދު ތައުފީޤް، މއ. ތަޅަމުދިގެ، މާލެ\nއިބްރާހީމް ޝާކިރު، މއ. ޝާކީ ޝާރކް، މާލެ\nޢަބްދުﷲ ލީމާން ޒާހިރު، މއ. ގުލްޝަންކިނާރާ، މާލެ\nއިބްރާހީމް މަމްނޫން، މއ. އިސްކަންދަރުވިލާ، މާލެ\nއަޙްމަދު ޚައިތަމް، މއ. ވިންޑްސްޓަރ، މާލެ\nވީމާ، މި އިންތިޚާބުގެ ރަސްމީ ނަތީޖާގައިވާ ގޮތުން، 19 ވަނަ ރައްޔިތުންގެ މަޖިލީހުގެ މައްޗަންގޮޅި ދެކުނު ދާއިރާގެ ގޮނޑިއަށް، އެމް.ޑީ.ޕީ ފަރާތުން ކުރިމަތިލި، މާލެ، މއ. ވިންޑްސްޓަރ، އަޙްމަދު ޚައިތަމް އިންތިޚާބުވެއްޖެކަން ޢާންމުކޮށް އެންގުމަށްޓަކައި އިޢުލާން ކުރަމެވެ.\nޕަބްލިޝްކުރި ގަޑި: 0705


އާދަމް އާރިފްއާ އެކު ހަތަރު ގާޒީއެއްގެ މައްސަލަ ބެލުމަށް ނިންމައިފި – Haftha\nއާދަމް އާރިފްއާ އެކު ހަތަރު ގާޒީއެއްގެ މައްސަލަ ބެލުމަށް ނިންމައިފި\nޑްރަގް ކޯޓްގެ ގާޒީ އާދަމް އާރިފްއާ އެކު އިތުރު ހަތަރު ގާޒީއެއް ސުލޫކީ މައްސަލަ ބެލުމަށް ޖުޑިޝަލް ސާވިސް ކޮމިޝަން (ޖޭއެސްސީ) އިން ނިންމައިފި އެވެ.\nޖޭއެސްސީން މިރޭ ބޭއްވި ނޫސްވެރިންގެ ބައްދަލުވުމެއްގައި އެ ކޮމިޝަނުގެ ޑިރެކްޓަރު ހަސަން ޒަހީން ވިދާޅުވީ، ޑުރަގް ކޯޓުގެ ގާޒީ އާދަމް އާރިފްގެ އިތުރުން ހަތަރު ގާޒީއެއްގެ މައްސަލަ ބެލުމަށް ޖޭއެސްސީގެ މިއަދުގެ ބައްދަލުވުމުގައި ނިންމާފައިވާ ކަމަށެވެ.\nއެގޮތުން އެ ހަތަރު ގާޒީންގެ މައްސަލަ ބެލުމަށް ކޮމެޓީތަކެއް ހަދާފައިވާ ކަން ޒަހީން ވަނީ ފާހަގަ ކުރައްވާފަ އެވެ.\nއާރިފަކީ ކުރިން ކްރިމިނަލް ކޯޓުގެ އިސް ގާޒީކަން ކުރެއްވި ގާޒީ އެކެވެ.\nއާރިފްގެ އިތުރުން ޖޭއެސްސީން ދެން ބަލަން ނިންމާފައި ވަނީ ފުވައްމުލަކު މެޖިސްޓްރޭޓް ކޯޓުގެ މެޖިސްޓްރޭޓް ހުސައިން ރަޝީދު އާއި ގއ. ކަނޑުހުޅުދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް ހަސަން ދީދީގެ އިތުރުން ތުލުސްދޫ މެޖިސްޓްރޭޓް ކޯޓުގެ މެޖިސްޓްރޭޓް ޢައިނާން އަލީ އަދި ރ. މާކުރަތު މެޖިސްޓްރޭޓް ކޯޓުގެ މެޖިސްޓްރޭޓް އަދުނާން ހުސައިނާއި ބެހޭގޮތުން ހުށަހަޅާފައިވާ މައްސަލަތަކެކެވެ.\nއޭގެ އިތުރުން ޖޭއެސްސީގެ މިއަދުގެ ބައްދަލުވުމުގައި ވަނީ ރ. އިންނަމާދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް އަލީ ނާޝިދާއި ބެހޭގޮތުން ހުށަހަޅާފައިވާ ޝަކުވާ އަކާއި ގުޅިގެން، އޭނާއަށް ނަސޭހަތް ދިނުމަށް ވެސް ނިންމާފަ އެވެ.


ކުމުންދޫ ބަނދަރު ބައްތިތަކާއި މަގު ބައްތިތަކަށް އަލުން ކަރަންޓްދީފި - Kumundhoo Online I www.kumundhoo.com\nHome ޚަބަރު ކުމުންދޫ ބަނދަރު ބައްތިތަކާއި މަގު ބައްތިތަކަށް އަލުން ކަރަންޓްދީފި\nކުމުންދޫ ބަނދަރު ބައްތިތަކާއި މަގު ބައްތިތަކަށް އަލުން ކަރަންޓްދީފި\n/ 5/16/2017 08:27:00 PM\nފެނަކަ ކޯޕަރޭޝަން ހދ.ކުމުންދޫ ބްރާންޗުން ކުމުންދޫ ބަނދަރު ބައްތިތަކާއި މަގު ބައްތިތަކަށް އަލުން ކަރަންޓްދީފިއެވެ. މިގޮތުން ކަރަންޓް ދީފައިވަނީ މިރޭ ގާތްގަނޑަކަށް 7.45 ހާކަންހާއިރުގައެވެ. މި ބައްތިތަކުން ކަރަންޓް ކަނޑާލާފައިވަނީ މިއަދު ހެނދުނުކަމަށް މަޢުލޫމާތު ލިބިފައިވެއެވެ. މިކަމާގުޅުންހުރި ފަރާތްތަކުގެ ރަސްމީ ބަހެއް ކުމުންދޫ އޮންލައިން އަށް ލިބިފައި ނުވާތީ އަލުން ކަރަންޓްދިނީ ކިހިނެއްވެގެންކަން ވެސްވަނީ ސާފުވާގޮތް ނުވެފައެވެ.\nމިއަދު އާންމުންގެ ބައެއް މީހުން ކުމުންދޫ އޮންލައިން އަށް މަޢުލޫމާތު ދިންގޮތުގައި ފެނަކަ ކޯޕަރޭޝަނުން އެ ބައްތިތަކުން ކަރަންޓް ކަނޑާލާފައިވަނީ ކުމުންދޫ ކައުންސިލުން އެ ބައްތިތަކުގެ ކަރަންޓް ޚަރަދު ދައްކާފައިނުވާތީކަމަށް ބުނެއެވެ. އަދި ކުމުންދޫ ކައުންސިލަށް އެ ކަރަންޓް ޚަރަދު ދެއްކިފައިނުވަނީ އެކަމަށް ޚަރަދުކުރާނެ ފައިސާ ސަރުކާރުގެ ކަމާބެހޭ އިދާރާއިން ކުމުންދޫ ކައުންސިލަށް ހަމަޖައްސައިދީފައި ނުވާތީކަމަށް ބުނެއެވެ.


March 07, 2020 74\nތިލަފުށި-މާލެ ބްރިޖްގެ އަގުބޮޑުކަމުން ކަންބޮޑުވޭ:ސައީދު\nތިލަފުށި، ގުޅިފަޅު އަދި މާލެ ގުޅައިލުމަށް މި ސަރުކާރުން އަޅަން ނިންމާފައިވާ ބްރިޖުގެ މަސައްކަތުގެ އަގުބޮޑުކަމުން ހައިރާންވާ ކަމަށް ބުނެ، އެ މަޝްރޫއަށް އިދިކޮޅުން ރޭ ފާޑުކިޔައިފި އެވެ.\nSeptember 06, 2018 155\nބްރިޖާ ގުޅުވައި ނިހާން ކުރި ސުވާލުން ރުޅިގަދަވެއްޖެ!\nއަންނަ ހޮނިހިރު ދުވަހުގެ ރޭ އަލިމަސް ކާނިވަލުގައި އިދިކޮޅު ޕާޓީތަކުން ބާއްވާ ބޮޑު ޖަލްސާ އަށް، ސިނަމާލެ ބްރިޖު ހުރަސްކޮށް އަންނަން ކެރޭނެތޯ ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން އެއްސެވުމުން އެމްޑީޕީގެ ސަޕޯޓަރުން ރުޅި ގަދަވެއްޖެ އެވެ.\nSeptember 02, 2018 39\nނައީމާއްތަ ބްރިޖަށް އެރުން: އެ ވެސް ސިޔާސީ ކަމަކަށް!\nމާލެ އާއި ހުޅުލެއާ ދެމެދު އަޅާފައިވާ ބްރިޖު މިދިޔަ ބުރާސްފަތި ދުވަހުގެ ރޭ ހުޅުވުމާއެކު، ޕީޕީއެމްގެ ރިޔާސީ ކެމްޕޭނަށް އައީ ބޮޑު އީދެކެވެ. ރައީސް އަބްދުﷲ ޔާމީން ޕްރޮމޯޓްކުރަން މުޅިން ވެސް ބްރިޖުގެ ފޮޓޯތަކެވެ. އޭގެ ތެރެއިން ވެސް، އެމްޑީޕީގެ އެކްޓިވިސް ނައީމާ މުހައްމަދު (ނައީމާއްތަ) ބްރިޖަށް އެރުން މިވީ ސިޔާސީ ގޮތުން މާ ޚާއްސަ...\nMarch 03, 2018 50\nޖުލައި 9ގައި ބްރިޖް ގުޅާލައި، ނިމޭނެ: މުއިއްޒު\nމާލެ އާއި ހުޅުލެއާ ދެމެދު އަޅާ ބްރިޖްގައި، މާލޭ ކޮޅުން ކޮންކްރީޓް ކުރަމުންދާ ބަޔާއި ހުޅުލޭ ކޮޅުން ކޮންކްރީޓް ކުރަމުންދާ ބައި އެކުގައި ގުޅާލެވި ބްރިޖްގެ ކޮންކްރީޓް މަސައްކަތްތައް އަންނަ ޖުލައި މަހުގެ ނުވަ ވަނަ ދުވަހަށް ނިމޭނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.


Dhauvaakuran fonuvaafai nuvaathee Dr. Shaahu Office ah nikunnan hudhdha dheefi - Hali News\nހެލްތު މިިނިސްޓަރު އަބުދުﷲ އަމީން އަރިހުގައި އެ މިނިސްޓްރީގެ ސްޓޭޓް މިނިސްޓަރު އަދި އެ މިނިސްޓްރީގެ ބިޑް ކޮމިޓީގެ ޑެޕިއުޓީ ޗެއާ، ޑރ. ޝާހު މާހިރު....\nދައުވާކުރަން ފޮނުވާފައި ނުވާތީ ޑރ.ޝާހު އޮފީހަށް ނިކުންނަން ހުއްދަ ދީފި\n15 October 2020, 15:27\nކޮވިޑް 19 އާ ގުޅިގެން ރާއްޖެއަށް ގެންނަން މަސައްކަތްކުރި ވެންޓިލޭޓަރު ތަކުގެ މައްސަލައިގައި، ދައުވާ ކުރަން ފޮނުވާފައި ނުވާތީ، ހެލްތު މިނިސްޓްރީގެ ސްޓޭޓް މިނިސްޓަރު އަދި އެ މިނިސްޓްރީގެ ބިޑް ކޮމިޓީގެ ޑެޕިއުޓީ ޗެއާ، ޑރ. ޝާހު މާހިރު އަނބުރާ އޮފީހަށް ނުކުތުމުގެ ހުއްދަ ރައީސް އޮފީހުން ދީފި އެވެ.\nވެންޓިލޭޓަރުތައް ގެންނަން ކުރި މަސައްކަތްތަކުގެ ތެރޭގައި، ކޮރަޕްޝަން ހިމެނޭކަމަށް ބުނެ، ހެލްތު މިނިސްޓަރު އަބުދުﷲ އަމީން ހިމެނޭގޮތަށް އެމިނިސްޓްރީގެ އިސް 11 ފަރާތަކަށް ދައުވާކުރަން އެންޓި ކޮރަޕްޝަން ކޮމިޝަން (އޭސީސީ)ން ވަނީ ޕްރޮސިކިއުޓާ ޖެނެރަލް (ޕީޖީ) އޮފީހަށް ފޮނުވައިފައެވެ.\nއޭގެ ތެރެއިން ގިނަ ބޭފުޅުންނަކީ، އެ މައްސަލަ ނިމެންދެން ސަސްޕެންޑް ކޮށްފައި ތިއްބެވި ބޭފުޅުންނެވެ. ސަސްޕެންޑްކުރި ބޭފުޅުންގެ ތެރޭގައި ޑރ. ޝާހު ހިމެނި ވަޑައިގަންނަވައެވެ. ނަމަވެސް އޭސީސީން ބުނެފައި ވަނީ ޝާހު ކުރެއްވި މަސައްްކަތްތަކުގައި އޭނާގެ މައްޗަށް ތުހުމަތު ނުކުރެވޭކަމަށާއި އެހެން ކަމުން އޭނާގެ މައްޗަށް ދައުވާކުރަން ނުފޮނުވާ ކަމަށެވެ.\nއެކަމާ ގުޅިގެން ރައީސް އޮފީހުން މިއަދު ޑރ. ޝާހަށް ފޮނުވި ސިޓީއެއްގައި، އޮފީހަށް ނުނިކުމެ މަޑު ކުރައްވަން ރައީސް އޮފީހުން އެންގި އެންގުން ބާތިލް ކޮށްފައިވާ ކަމަށް ވަނީ ވިދާޅުވިއެވެ. އަދި މިއަދުން ފެށިގެން ޑރ. ޝާހުއަށް އޮފީހަށް ނިކުންނެވޭނެ ކަމަށް ވިދާޅުވެފައިވެއެވެ.\nއިތުރު ލިޔުންތައް ހެލްތު މިނިސްޓްރީ


Mihaa loabi kaafa eh dhusheemutha? - The Press\nމިހާ ލޯބި ކާފައެއް ދުށީމުތަ؟\nއައިޝާ ރީމާ 12 June 2019, 08:09\nކާފަދަރިފުޅާއެކު ފެޝަން ފޮޓޯގްރަފީ މޮޑެލިންގްގެ ދާއިރާއަށް ވަދެފައިވާ އުމުރުން 84 އަހަރުގެ ޓެޓްސޫޔާ/އިންސްޓަގްރާމް\nކެމިސްޓްރީ ޓީޗަރެއްގެ ގޮތުގައި މަސައްކަތް ކުރުމަށްފަހު މަގާމުން މުސްކުޅިވެފައި ހުރި، އުމުރުން 84 އަހަރުގެ ޓެޓްސޫޔާއަކީ މިއަދު އިންޓަނެޓްގައި އުޅޭ އެންމެ ފެޝަނަބަލް ކާފަގެ ލަގަބު ހޯދާފައިވާ މީހާއޭ ދެންނެވުމަކުން ދޮގަކަށް ނުވާނެއެވެ.\nމިކަމެއް ފެށުނީ މީގެ މަހެއްހާ ދުވަސްކުރިންނެވެ. އެއީ އޭނާގެ ކާފަ ދަރިފުޅު ނައޯޔާ ކޫޑޯއާއި ބައްދަލުވި ހިސާބުންނެވެ. ކާފައާއި ބައްދަލުވުމާއެކު ނައޯޔާ ފުރަތަމަވެސް އެދުނީ ޒަމާނީ ހެދުންތަކެއްގައި މޮޑެލްކޮށްދިނުމަށެވެ. އެއީ ފެޝަން ފޮޓޯޝޫޓަކަށް ބޭނުންވާ ފޮޓޯޓަކެއް ނެގުމުގެ ބޭނުމުގައެވެ. ޓެޓްސޫޔާއަށްވެސް މިކަންވީ ރަނުގެ ފުރުސަތަކަށެވެ. އެއީ އޭނާގެ ކަފަދަރިފުޅާއެކު އުފާވެރި ވަގުތުތަކެއް ހޭދަކުރަން ލިބޭތީއެވެ.\nދެބަފައިން އެކުގައި ނެގި ފޮޓޯތަށް ކަމުދިޔަލެއް ބޮޑުކަމުން ސޯޝަލް މީޑިއާގައި އެ ފޮޓޯތައް ހިއްސާކުރަން ފެށިއެވެ. އިސާހިތަކު މުޅި އިންޓަނެޓް ފަތަހަކޮށްފިއެވެ.\nޓެޓްސޫޔާގެ މޫނުމަތިން ފެންނަ ތާޒާކަމަކީ، ތާޒާ ތަރުކާރީ ބާޒާރެއްގެ ރެކުތަކުން ފެންނަ ތަރުކާރީތަކަށްވުރެވެސް ތާޒާކަމެއް ކަމަށް ބުނެ، ސޯޝަލް މީޑިއާގައި ޓެޓްސޫޔާގެ މަގުބޫލުކަން އިންތިހާއަށް އިތުރުވާންފެށިއެވެ.\nކާފަގެ މަގުބޫލުކަން ފެނި، ނައޯޔާ ވަނީ އޭނާގެ ކާފައަށް ހާއްސަ އިންސްޓަގްރާމް އެކައުންޓެއްވެސް ހަދާދީފައެވެ. 1 މަސްދުވަހުގެ ތެރޭގައި 99000 ފޮލޯވާޒް ލިބުނެވެ. އަދިވެސް މިއަދަދު ދަނީ އިތުރުވަމުންނެވެ. ނައޯޔާ ބުނީ އަދިވެސް ގިނަ ފޮޓޯތަކެއް ޕޯސްޓުކުރަން އެބަހުރި ކަމަށެވެ.\nފެޝަނަކީ ވަކި އުމުރަކަށް ނުވަތަ ޖިންސަކަށް އޮންނަ ކަމެއް ނޫންކަން، މި ލޯބި ލޯބި ކާފަ އާއި ކާފަ ދަރިފުޅު މިވަނީ ދުނިޔެއަށް ސާބިތުކޮށްދީފައެވެ.


India ge Srinagar gai drone manaa kohfi\nއިންޑިއާއިން ޝްރީނަގަރުގައި ޑްރޯން މަނާ ކޮށްފި\nއަސްކަރީ ގްރޭޑް ޑްރޯނެއް: ހަނގުރާމަވެރި ގުރޫޕްތަކުން ޑްރޯން ބޭނުން ކުރޭ\nޖަންމޫގައި ހުންނަ އިންޑިއާ އެއާބޭސްއަކަށް ޑްރޯން ހަމަލާއެއް ދިނުމާ ގުޅިގެން ޝްރީނަގަރުގައި ޑްރޯން ގެންގުޅުން އިންޑިއާ ސަރުކާރުން މަނާ ކޮށްފި އެވެ. އިންޑިއާއިން ގަބޫލު ކުރާ ގޮތުގައި ޖަންމޫއާ ކަޝްމީރު ސަރަހައްދީ ރޮނގުގައި ހަނގުރާމަވެރި ގުރޫޕްތަކުން ޑްރޯން ބޭނުންކުރެ އެވެ.\nމި ސަރަހައްދުގައި އިންޑިއާއިން އެންޓި ޑްރޯން ޖޭމާ ޓެކްނޮލޮޖީ ޓެސްޓް ކުރަމުން އަންނަ ކަމަށް ވެސް އިންޑިއާ ޚަބަރުތައް ބުނެ އެވެ.\nއިންޑިއާ ސަރުކާރުގެ މި އަމުރާ ގުޅިގެން ހޮބީއެއް ނުވަތަ އެ ނޫން ގޮތަކަށް ނަމަވެސް ޑްރޯން ގެންގުޅުމާއި ވިއްކުމާއި އަމިއްލަ ކުރުން އަދި އެއް ސަރަހައްދުން އުފުލައި އަނެއް ސަރަހައްދަށް ގެެންދިއުން ވެސް މަނާވާނެ އެވެ.\nޖަންމޫ ކަޝްމީރު ސަަރަހައްދީ މެޖިސްޓްރޭޓަރު މުހައްމަދު އައިޖާޒް ބަޔާނެއްގައި ވިދާޅުވެފައި ވަނީ ޑްރޯން ގެންގުޅުން މަނާ ކުރަން ޖެހުނީ އިދާރީ އަދި ތަންފީޒީ މަރުކަޒުތަކާއި އާންމުގެ މުދަލާއި ފުރާނައަށް ނުރައްކާ ވެދާނެ ހާލަތެއް މެދުވެރިވިއަ ނުދިނުމަށް ކަމަށެވެ. އަދި އިޖުތިމާއީ ސަގާފީ އެއްވުންތައް ފަަދަ މާހަލުތައް އެކުވެރިކަމުގައި ސުލްހަވެރި ކަމުގައި ދެމެހެއްޓުމަށް ކަމަށެވެ.\nއާންމުގެ ތެރޭގައި ޑްރޯން މިހާރު ވެސް ބޭނުންކުރާ ބަޔަކު އުޅޭ ނަމަ ފުލުހުންނަށް އެންގުމަށް ވެސް ވަނީ އަންގާފަ އެވެ. އެބަޔަކު ޑްރޯން ބޭނުންކުރާ ކަމެއްގެ ޒާތަށް ބަލައި ހުއްދައެއް ދީފާނެ ކަމަށް ވެސް ވާހަކަތަކުން ދޭހަވެ އެވެ.\nސަރުކާރުގެ އިދާރާއަކުން ޗާޓް ކުރެހުމަށް ނުވަތަ ސަލާމަތީ ބޭނުމަކަށް ޑްރޯން ގެންގުޅޭ ނަމަ ފުލުހުންނަށް އަންގައި ހުއްދަ ހޯދަން ވެސް ވަނީ އަންގާފަ އެވެ. ޖަންމޫ ކަޝްމީރުގެ އެހެން ސަރަހައްދެއްގައި ވެސް ޑްރޯން ބޭނުން ކުރުން މަނާ ކަމަށް ޚަބަރުތައް ބުނެ އެވެ.\nކަޝްމީރު ޕްރިމިއާ ލީގުން އިނގިރޭސި ކުޅުންތެރިން ވަކިވަނީ


AFC Cup ah amaazukoh Bengaluru in Barcelona ge forward eh genesfi | Mihaaru\nބާސެލޯނާގެ މެޗަކަށް ފަހު ސުއަރޭޒް (ވ) އާއި މެސީ (ކ) އަދި ނިލީ.\nއޭއެފްސީ ކަޕަށް އަމާޒުކޮށް ބެންގަލޫރުން ބާސެލޯނާގެ ފޯވާޑެއް ގެނެސްފި\n29 ޖެނުއަރީ 2020 - 13:12 1 comment\nކުރިއަށް އޮތް އޭއެފްސީ ކަޕަށް ކޮލިފައިވުމުގެ މަގުސަދުގައި އިންޑިއާގެ ސުޕަ ލީގު ޗެމްޕިއަން ބެންގަލޫރު އެފްސީން ބާސެލޯނާ ބީ ޓީމަށް ކުރިން ކުޅެފައިވާ ފޯވާޑް ނިލީ ޕެރްޑޯމޯގެ ސޮއި ހޯދައިފި އެވެ.\nއުމުރުން 25 އަހަރުގެ ނިލީ ގެންނަން ބެންގަލޫރުން ވަނީ އެ ޓީމަށް ކުޅެމުން އައި ސްޕެއިނުގެ ފޯވާޑް މެނުއަލް އޯންވޫ، އިންޑިއާގެ އޯޑިޝާ އެފްސީ އަށް ލޯން އެއްބަސްވުމެއްގެ ދަށުން ދޫކޮށްލައިފަ އެވެ. ބެންގަލޫރުން ވަނީ މި މަހުގެ ޓްރާންސްފާގައި އެމެރިކާ އާއި ޗައިނާގައި ކުރިން ކުޅުނު ޖެމެއިކާގެ މިޑްފީލްޑަރު ފޯވާޑް ޑެޝޯން ބްރައުންގެ ސޮއި ހޯދައިފަ އެވެ.\nބެންގަލޫރުގެ ކޯޗު ކާލެސް ކުއަދްރާތު ބުނީ ނިލީ ސޮއިކުރުމަކީ ޓީމަށް ލިބުނު އިތުރު ފުރިހަމަކަމެއް ކަމަށާއި ކުރިއަށް މުހިއްމު މެޗުތަކެއް ހުރިއިރު ނިލީއާ އެކު ރަނގަޅު ވާދައެއް ކުރެވޭނެ ކަމުގެ ޔަގީންކަން އެބައޮތް ކަމަށެވެ.\n"އަހަރެމެންގެ ޓާގެޓްތައް ހާސިލްކުރަން ނިލީ ވަރަށް މުހިއްމު. ސީޒަންގެ މުހިއްމު ހިސާބެއްގައި އޭނާގެ ސޮއި މި ހޯދީ ވެސް ވަރަށް ބޭނުންތެރިވީމާ. އަހަންނާއި ނިލީގެ އެއްގޮތް ވިސްނުމަކީ ލަ މާސިއާ އިން އަހަރެމެން އައީ. ނިލީ ވަނީ ބާސެލޯނާގެ ނުރަސްމީ މެޗުތަކެއްގައި އެންމެ މޮޅު ކުޅުންތެރިންނާ އެކު ކުޅެފައި. އޭގެ ބޭނުން ހިފޭނެ،" ކުރިން ސައުދީ އަރަބިއްޔާ އާއި އެލް ސަލްވަޑޯގެ ކޯޗަކަށް ހުރި ކާލެސް ބުންޏެވެ.\nޔޫތު ލެވެލްގައި ލަސް ޕަލްމާސް އިން ފަށައި އެ ޓީމުގެ ސީނިއާ ޓީމަށް ވެސް ކުޅުނު ނިލީ ބާސެލޯނާއާ ގުޅުނީ 2016 ވަނަ އަހަރު އެވެ. އެ އަހަރު ބާސެލޯނާގެ ފުރަތަމަ ޓީމާ އެކު ޓްރެއިނިންތަކުގައި ބައިވެރިވެ ކަޕް މެޗުތަކުގައި ސްކޮޑުގައި ވެސް ހިމެނުނެވެ. ފަހުން ސްޕެއިނުގެ ކްލަބް އަލްބަސީޓީ އަށް ކުޅުމަށް ފަހު ދެން އެންމެ ފަހުން އޭނާ ހުރީ ގްރީސްގެ ދެ ވަަނަ ޑިވިޝަނުގައި ކުޅެމުން އަންނަ ޕްލަޓާނިއަސްގަ އެވެ.\nކުރިން އޭއެފްސީ ކަޕްގެ ފައިނަލުގައި ވެސް ކުޅުނު ބެންގަލޫރަށް މި ފަހަރުގެ މުބާރާތް ފަށަން ޖެހިފައިވަނީ ކޮލިފައިން ބުރުންނެވެ. ޕްރިލިމިނަރީ ބުރުގައި ބެންގަލޫރު ނުކުންނާނީ ލަންކާގެ ޑިފެންޑާސް އާއި ޕާރޯއާ ކުޅެގެން މޮޅުވާ ޓީމަކާ ދެކޮޅަށެވެ. ދެން ޕްލޭއޮފް ބުރުގައި ކުޅޭނީ ރާއްޖޭގެ މާޒިޔާ އާއި ބަންގްލަދޭޝްގެ ޑާކާ އަބަހާނީ ކުޅެގެން މޮޅުވާ ޓީމަކާ އެވެ.\nބެންގަލޫރުން ވަނީ އޭއެފްސީ ކަޕްގައި މާޒިޔާއާ ދެކޮޅަށް މީގެ ކުރިން ދެ ފަހަރެއްގެ މަތިން ކުޅެފަ އެވެ. އެ ގޮތުން 2017 ވަނަ އަހަރު ބެންގަލޫރުން ވަނީ މާޒިޔާއާ ގްރޫޕް ސްޓޭޖުގައި ވާދަކޮށް ފަހު ވަގުތު ދެ ވަނަ ބުރުން ފުރުސަތު ހޯދައިފަ އެވެ.\nކޮލިފައިން ބުރުން އަންނަ ޓީމެއް ހިމެނޭނީ އޭއެފްސީ ކަޕްގައި ދެކުނު އޭޝިއާގެ ގައުމުތަކަށް ހާއްސަ ގްރޫޕުގަ އެވެ. އެ ގްރޫޕުން މި ވަގުތު ފުރުސަތު ހޯދާފައިވަނީ ރާއްޖޭގެ ޓީސީ ސްޕޯޓްސް ކްލަބާއި ބަންގްލަދޭޝްގެ ބަޝުންދުރަ ކިންގްސް އަދި އިންޑިއާގެ ޗެންނާއީ ސިޓީ އެވެ.


Randheli resortunves sihhee saamaanu hadhiyaa kuranee | Mihaaru\nރަންދެލި ރިސޯޓުގެ ވިލާއެއް-- ފޮޓޯ: ޝަވެލް ބްލާންކް ރަންދެލި\nރަންދެލި ރިސޯޓުން ވެސް ސިއްހީ ސާމާނު ހަދިޔާކުރަނީ\n16 މެއި 2020 - 22:507comments\nނ. އަތޮޅުގައި ތަރައްގީ ކޮށްފައިވާ ޝަވަލް ބްލާންކް ރަންދެލި ރިސޯޓުން ވެސް ކޮވިޑް-19 އާ ދެކޮޅަށް މަސައްކަތްކުރަން ބޭނުންކުރާ ގިނަ އަދަދެއްގެ ސިއްހީ ސާމާނު ހަދިޔާކުރަން ނިންމައިފި އެވެ.\nރަންދެލި ރިސޯޓުން ނެޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ)އަށް ހަދިޔާ ކުރަން ނިންމާފައި ވަނީ 10،000 ސެނިޓައިޒާ އާއި 30،000 އަންގި އާއި 10،000 މާސްކު އަދި 10،000 ފޭސް ޝީލްޑާއި 5،000 ޕީޕީއީ ކިޓެވެ.\nރަންދެލި ރިސޯޓުގެ އޮފިޝަލަކު ވިދާޅުވީ އެ ކުންފުނިން ހަދިޔާކުރާ ތަކެތި މި މަހުގެ 21 ވަނަ ދުވަހު ރާއްޖެ ގެނެވޭނެ ކަމަށެވެ. މި ތަކެތި ގެންނަނީ އަބޫދާބީން ކަމަަށް ވެސް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖެއިން ކޮވިޑް-19 ފެނުމާއެކު އެކި ރަށްތަކުން ވަނީ އެ ރިސޯޓުން އެހީއަށް އެދިފަ އެވެ. ނަމަވެސް ވަކި ރަށަކަށް އެހީވުމުގެ ބަދަލުގައި މުޅި ރާއްޖެއަށް ފައިދާވާނެ ހެން އެންޑީއެމްއޭއަށް ހަދިޔާކުރަން ނިންމި ކަމަށް ވެސް ރަންދެލީގެ އޮފިޝަލު ވިދާޅުވި އެވެ.\nޝެވަލް ބްލާންކް ރަންދެލިއަކީ ރާއްޖޭގައި އެންމެ ގިނައިން ސާވިސް ޗާޖު ދޭ ރިސޯޓުތަކުގެ ލިސްޓުގެ ކުރީގައި އޮންނަ ރިސޯޓެކެވެ. އެ ރިސޯޓުގެ ފަރާތުން އަތޮޅުގެ ރަށްތަކަށް އެކި ގޮތްގޮތުން އެހީތެރިކަން ވެސް ފޯރުކޮށްދެ އެވެ.\nނ. އަތޮޅުގައި ތަރައްގީ ކޮށްފައިވާ ރިސޯޓުތަކުގެ ތެރެއިން ރަންދެލީގެ އިތުރުން ވެލާ ޕްރައިވެޓް އައިލެންޑުން ވެސް ސިއްހީ ހިދުމަތްތެރިންނަށް ބޭނުންވާ ސާމާނު ރާއްޖެއަށް ހަދިޔާ ކޮށްފަ އެވެ.\nއިތުރު ލިޔުންތައް ރަންދެލި ރިސޯޓް ޝެވަލް ބްލޮންކް ރަންދެލި ރިސޯޓް


Abbas Ge Rahdhu Trump Ah: Thiya Kulhenee Alifaanaa - Vaguthu\nއައްބާސްގެ ރައްދު ޓްރަމްޕް އަށް: ތިޔަ ކުޅެނީ އަލިފާނާ\nއެމެރިކާގެ ރައީސް ޑޮނަލްޑް ޓްރަމްޕް ދަނީ އަލިފާނާ ކުޅެމުންކަމަށް ވިދާޅުވެ، ފަލަސްތީނުގެ ރައީސް މަހުމޫދު އައްބާސް، ޓްރަމްޕް އަށް ވަރަށް ބޮޑަށް ފާޑުވިދާޅުވެއްޖެއެވެ.\nއިޒްރާއީލުގެ ވެރިރަށުގެ ގޮތުގައި އެމެރިކާއިން ގުދުސް ބަލައިގަނެ، އެމެރިކާގެ އެމްބަސީ ގުދުސް އަށް ބަދަލުކުރާކަން ރަސްމީކޮށް މިރޭ އިއުލާންކޮށްފައިވާއިރު، އައްބާސް ވިދާޅުވެފައިވަނީ އަބަދުވެސް ގުދުސްވާނީ ފަލަސްތީނުގެ ވެރިރަށްކަމުގައެވެ.\nޓީވީ މެދުވެރިކުރައްވާ އައްބާސް މިރޭ ދެއްވި ޚިތާބުގައި އިތުރަށް ވިދާޅުވެފައިވަނީ އެމެރިކާގެ މި އަމަލު ވެގެންދާނީ އިޒްރާއީލަށް ލިބޭ އިނާމަކަށްކަމަށެވެ.\nމީގެއިތުރުންވެސް، ފަލަސްތީނުގެ ރައީސް ވިދާޅުވެފައިވަނީ އެމެރިކާ އިން ނިންމި ނިންމުންތަކުގެ ސަބަބުން، އެސަރަޙައްދުގައި ހަރަކާތްތެރިވާ ހައްދުފަހަނައަޅާފައިވާ ޖަމާއަތްތަކުގެ ހަރަކާތްތައް ކުރިއަށް ގެންދިޔުމަށް މިކަމުގެ ސަބަބުން އިތުރު ބާރެއް ލިބިގެންދާނެކަމަށާއި އެކަމުގެ ސަބަބުން ފެށިގެންދާނީ ނިމުމެއް ނެތް ހަނގުރާމައެއްކަމަށެވެ.\n"މި ކަންތައްތަކުގެ ސަބަބުން ހައްދު ފަހަނަ އަޅާފައިވާ ޖަމާއަތްތަކަށް ދީނުގެ ނަމުގައި، މިހާރުވެސް ނާޒުކު ފައްތަރެއްގައި އޮތް މުޅި ސަރަޙައްދަށް ގެއްލުންވާނޭ، ދުވަހަކު ނިމުމެއް ނެތް ހަނގުރާމައެއް ފަށަން އެހީއަކަށްވޭ..." އައްބާސް ވިދާޅުވެފައިވެއެވެ.\nއެމެރިކާ އިން މިރޭ ނިންމި ނިންމުމާ ގުޅިގެން، ރުޅިވެރިކަމުގެ ތިން ދުވަސް ފަލަސްތީނުން އިއުލާންކޮށްފައިވާއިރު، އިޒްރޭލުގެ އަނިޔާވެރިކަން އެންމެ ގަދައަށް ތަހަންމަލުކުރަމުންދާ ގާޒާގައިދަނީ މުޒާހަރާކުރަމުންނެވެ.\nހަމައެހެންމެ، އެހެން ބައެއް ޤައުމުތަކުގައި ހުންނަ އެމެރިކާގެ އެމްބަސީތަކުގެ ކައިރީގައިދަނީ އެމެރިކާއާ ދެކޮޅަށް މުޒާހަރާކުރަމުންނެވެ.\nޑިސެމްބަރު 7, 2017 - 21:25\nމަލަކުރި ތިކިޔަނީ ފޮތް ފޮށި ކިޔަވާވާހަކަތަ....\nޑިސެމްބަރު 7, 2017 - 07:52\nޓްރަމްޕް ގެ ތިޔަ ނިންމުން އަނބުރާ ގެންދިއުމަށާއި އަދި ހަމަ ބިމަށް ތިރި ވުމަށް ގޮވާލަން ނޫނީ މުސްލިމުންގެ ޢިލްމުގެ ޒަރީޢާއިން ފިސާރި ހަލާކަކާއި ކުރިމަތި ލާންޖެހިދާނެ!


Group maaraamaaree gai hayyarukuri meehunge therein bandhugai huree enme meeheh | Mihaaru\nގްރޫޕް މާރާމާރީގައި 8 މީހުން ހައްޔަރުކުރި، ބަންދުގައި ހުރީ އެންމެ މީހެއް\n23 ޖެނުއަރީ 2020 - 15:502comments\nފުލުހުންގެ މީޑިއާ އޮފިޝަލަކު ވިދާޅުވީ، މި މަހުގެ 10 ވަނަ ދުވަހު ކޯޓު އަމުރެއްގެ ދަށުން 22 އަހަރުގެ ދިވެހި ފިރިހެނެއް ހައްޔަރުކުރި ކަމަށެވެ. އޭނާގެ ބަންދާ މެދު ގޮތެއް ނިންމަން ކޯޓަށް ހާޒިރުކުރުމުން ފަސް ދުވަހުގެ މުއްދަތެއް ދިނެވެ. އެ މުއްދަތު ހަމަވާތީ ކޯޓަށް ހާޒިރުކުރުމުން ވަނީ ޝަރުތު ކުރުމަށްފަހު ދޫކޮށްލައިފަ އެވެ.\nއޭގެ ފަހުން މިދިޔަ ހަފުތާގެ އާދިއްތަ ދުވަހު ކޯޓު އަމުރެއްގެ ދަށުން 24 އަހަރުގެ ދިވެހި ފިރިހެނެއް ހައްޔަރުކޮށް އޭނާގެ ބަންދަށް 12 ދުވަސް ޖަހާފައިވެ އެވެ. ނަވާރަ އަހަރުގެ ޒުވާނާ އަަށް ހަމަލާދީން މައްސަލައާ ގުޅިގެން ފުލުހުންގެ ބަންދުގައި މިވަގުތު ހުރީ މި މީހާ އެކަންޏެވެ.\nމިދިޔަ ހަފުތާގެ އަންގާރަ ދުވަހު ވެސް، މާރާމާރީއާ ގުޅިގެން ކޯޓު އަމުރެއްގެ ދަށުން ހަ މީހަކު ހައްޔަރުކުރި އެވެ. އެއީ 19 އަހަރުގެ ދެ މީހަކާއި 21 އަހަރުގެ މީހަކާއި 25 އަހަރުގެ މީހަކާއި 27 އަހަރު އަދި 28 އަހަރުގެ މީހެކެވެ. އެ މީހުންގެ ބަންދާ މެދު ގޮތެއް ނިންމަން ކޯޓަށް ހާޒިރުކުރުމުން އެ އެންމެން ވަނީ ޝަރުތުކޮށް ދޫކޮށްލައިފަ އެވެ.\nއޮފިޝަލް ވިދާޅުވީ އެ ހަ މީހުން ޝަރުތުކޮށް ދޫކޮށްލުމާ ގުޅިގެން މައްސަލަ ރިވިއުކުރަން ފުލުހުންގެ ފަރާތުން ކްރިމިނަލް ކޯޓަށް ހުށަހެޅުމުން، މައްސަލަ ރިވިއުކުރާނެ ޖާގައެއް ނެތްކަމަށް ކޯޓުން ނިިންމާފައިވާ ކަމަށެވެ. އެހެންކަމުން އެ މައްސަލަ ޕްރޮސެކިއުޓާ ޖެނެރަލް (ޕީޖީ) އޮފީހުން މިހާރު ވަނީ އިސްތިއުނާފުކޮށްފަ އެވެ.\nސޯޝަލް މީޑިއާގައި އާންމުވި 45 ސިކުންތުގެ ވީޑިއޯ ފެށޭއިރު ފެންނަނީ މަގުމަތީ އިށީނދެ އިން މީހެއްގެ މޫނުމަތީގައި މީހަކު އަތުން ޖަހަނިކޮށެވެ.\nހަމަލާ ދިން މީހާއާ އެކު އިތުރު ތިން މީހަކު ހުންނަ ތަން ފެނެ އެވެ. އެތަނުން އެކަކު، މަގުމަތީ ވެއްޓިފައި އިން މީހާގެ ބުރަކަށީގައި ކޮޅުފައިން ޖަހާ ވަގުތު ސައިކަލެއްގައި އައި ދެ މީހަކު ގޮސް މަގުމަތީ އިން މީހާގެ ގައިގައި ވަރަށް ބާރަށް ސައިކަލުން ޖައްސަ އެވެ.\nއިތުރު ލިޔުންތައް ފުލުހުން ގޭންގް ހަމަނުޖެހުން ކްރިމިނަލް ކޯޓް


Ganoonee column: Ehbasvunthah baathilukurumuge baaru, Badhaludhinumuge zinmaa\nތަފާތު އެކި ވިޔަފާރީގެ މަސައްކަތް ކުރުމަށްޓަކައި، އެކި ފަރާތްތަކުން އެކި ކައުންސިލްތަކާއެކު ކުލީގެ އެއްބަސްވުންތައް އެކުލަވާލައި، ވިޔަފާރީގެ އެކި މަސައްކަތްތައް ކުރަމުންގެންދެއެވެ. މިއީ ކައުންސިލްތަކަށް، މާބޮޑު ބުރައެއްނެތި އާމްދަނީ ވަންނަމަގެކެވެ. މިފަދަ ވިޔަފާރިތަކުގެ ސަބަބުން، ރަށަށް ޢުމްރާނީ އަދި އިޖުތިމާޢީ ތަރައްޤީވެސް ގެނެސްދެއެވެ. ނަމަވެސް ބައެއް ކައުންސިލްތަކުން، ކުރިޔާލާ އަންގާލުމެއްނެތި، އަދި އެއްބަސްވުން އުވާލުމަށް އެކަށީގެންވާފަދަ ސަބަބެއް ދިމާނުވަނީސް އެއްބަސްވުން އުވާލުމަށް ނިންމައެވެ. މިފަދަ ކުއްލި ނިންމުންތަކުގެ ސަބަބުން ކައުންސިލަށް ދިމާވެދާނެ މައްސަލަތަކަށް ބަލާލުމެއްނެތިއެވެ.\nއެއްބަސްވުން ބާޠިލުކުރުމަކީ، ކައުންސިލަށް ލިބިގެންވާ ބާރެއްކަމާމެދު ޝައްކެއްނެތެވެ. ނަމަވެސް، އެއްބަސްވުމެއް ބާޠިލްކުރަންޖެހޭނީ އެއެއްބަސްވުމެއްގައި އެކަންކުރަން ބަޔާންކޮށްފައި އޮންނަގޮތަށެވެ. އަދި އެއްބަސްވުން ބާޠިލުކުރާ ޙާލަތުގައިވެސް ބުއްދިވެރިގޮތަކީ، އެކަމުން ނުކުމެދާނެ ޤާނޫނީ މައްސަލަތަކަށާއި، އޭގެވަށައިގެންވާ އެންމެހައި ކަންކަމަށް ވިސްނާ ފިކުރުކުރުމަށްފަހު އެއްބަސްވުން ބާޠިލުކުރުމެވެ. އެއްބަސްވުން އުވާލުމުން ނުކުންނާނެ ހުރިހާ ނަތީޖާތަކަކާމެދު، ނުވަތަ އެކަމުން ނުކުމެދާނެ އިތުރު މައްސަލަތަކާމެދު، ނުވަތަ އެކަމުން ބައްދަލުކޮށްފާނެ ޤާނޫނީ ކަންކަމާއި މާލީ ކަންކަމާމެދު ރަނގަޅަށް ވިސްނާނުލެވިއޮތުމަކީ ހަމައެކަށީގެންވާކަމެކެވެ.\nއެއްބަސްވުމެއް އުވާލާ ޙާލަތުގައި، އަނެއްފަރާތުން އަތްއުރާލައިގެން ނުތިބޭނެކަމުގައި ޤަބޫލުކުރަންވާނެއެވެ. އެކަމުންލިބޭނެ ގެއްލުމުން ސަލާމަތްވުމަށް ކުރެވެންއޮތް ހުރިހާކަމެއް އަނެއްފަރާތުންކުރާނެއެވެ. އެމައްސަލައިގެ ތެރެއަށް ވަކީލުން ވައްދާނެކަމީ ޝައްކެއް އޮތްކަމެއްނޫނެވެ. ހުރިހާނުކުތާއެއް ބޮޑުވާބިއްލޫރި އަޅައިގެންބަލާނެއެވެ. އިންސާފު ހޯދުމަށް ކުރެވެންއޮތް ހުރިހާކަމެއްކުރާނެއެވެ. ކައުންސިލް ގޮވައިގެން ކޯޓަށްވެސްދާނެއެވެ.\nއެއްބަސްވުމެއް އުވާލަންޖެހޭގޮތަށް ނޫންގޮތަކަށް އުވާލައިފިނަމަ، ކައުންސިލުން އަނެއްފަރާތަށް ބަދަލުދޭންޖެހުމަކީ ވަރަށްގާތްކަމެކެވެ. ބަދަލުދޭންޖެހުމުން، ބަދަލު ދޭނީ ކަމުގައިބުނެލުން ދުލަށް ފަސޭހަވިޔަސް، ބަދަލުގެގޮތުގައި ބޮޑެތި ޢަދަދުތަކުގެ ފައިސާ ދައްކަންޖެހުމަކީ، ކައުންސިލަށްވެސް ތަކުލީފަކަށް ނުވެނުދާނެކަމެކެވެ.\nމިސާލަކަށް، ރަށެއްގެ ކައުންސިލްގެ ބިމެއް 20 އަހަރަށް ކުއްޔަށްނަގައިގެން އެތަނުގައި، އަމިއްލަ ފަރާތަކުން ގެސްޓްހައުސްއެއް ތަރައްޤީ ކޮށްފާނެއެވެ.\nގެސްޓްހައުސްގެ އިމާރާތަށް، ދެމިލިއަން ރުފިޔާގެ އިންވެސްޓްމެންޓެއް ބިން ކުއްޔަށް ހިފާފައިވާފަރާތުން ކޮށްފައިއޮވެދާނެއެވެ. އެއްބަސްވުމުގެ މުއްދަތު ހަމަނުވަނީސް ކައުންސިލުން އެއްބަސްވުން އުވާލާ، އެބިން ކައުންސިލަށް އަނބުރާނަގަން ނިންމަފާނެއެވެ. މިޙާލަތުގައި، ކައުންސިލުން އަނެއްފަރާތަށް ބަދަލުގެގޮތުގައި ދެމިލިއަން، ނުވަތަ އެއަށްވުރެބޮޑު އަދަދެއްވެސް، ގެއްލުމުގެ ބަދަލެއްގެގޮތުން، ދެއްކުމަށް ކައުންސިލްގެ މައްޗަށް އަމުރުކޮށްފާނެއެވެ. ގިނަފަހަރު ބަދަލުގެގޮތުގައި ނަގައިދޭނީ، ހަމައެކަނި ތަނަށް ކުރި ޚަރަދު އެކަންޏެއްނޫނެވެ. އެތަނުގައި ހިންގަމުންދިޔަ ވިޔަފާރި ހުއްޓުވާލުމުން ލިބުނު ވިޔަފާރީގެ ގެއްލުމަކީވެސް ބަދަލުގެތެރޭގައި ހިމެނޭނެބައެކެވެ.\nދެން އުފެދޭ ސުވާލަކީ، މިފަދަ ބޮޑެތި އަދަދުތަކުން ބަދަލު ދެއްކުމުގެ ޤާބިލުކަން ކައުންސިލްތަކަށް ލިބިގެންވޭތޯއެވެ. ދިމާވާ ކުދިކުދި ކަންކަމުގެ ސަބަބުން އެއްބަސްވުމެއް އުވާލުމަށް ވިސްނާ ހިސާބުން، މިއީވެސް ކައުންސިލުން ވިސްނާލުން ރަނގަޅުކަމެކެވެ. ކައުންސިލްތަކުން ގެއްލުމުގެ ބަދަލު ދޭންޖެހުމަކީ، ދައުލަތުގެ މައްޗަށް އަންނަ ބޮޑު މާލީ ތަކުލީފެކެވެ. ކައުންސިލްތަކުން މިފަދައިން އެއްބަސްވުންތައް އުވާލަން ފަށައިފި ކަމުގައިވާނަމަ، މިއީ ދައުލަތުގެ މާލިއްޔަތަށް ކެތްވާވަރުގެ ކަމަކަށްނުވާނެއެވެ.\nދިމާވާ ކުދިކުދި ކަންކަމުގެ ސަބަބުން، އެއްބަސްވުމެއް ހަމަމިހިނދުން މިހިނދަށް އުވާލުމުގެބަދަލުގައި، ދެފަރާތުން ވާހަކަދައްކައިގެން، މިހާރު އޮތް އެއްބަސްވުން އިޞްލާޙު ކުރެވިދާނެއެވެ. ނުވަތަ ދެފަރާތް ހިތްހަމަޖެހޭ އައު އެއްބަސްވުމެއްވެސް އެކުލަވާލެވިދާނެއެވެ. މިއީ އެއްބަސްވުން އުވާލުމަށްވުރެ ގެއްލުންކުޑަގޮތެކެވެ.\nކަމަކަށް ނުވާކަމެއްގައި، ކައުންސިލްގެ މާލިއްޔަތު ހުސްވެގެންދިއުމަކީ، އެއްވެސް ކައުންސިލަކުން ބޭނުންވާނެކަމެއްނޫނެވެ. އެއްބަސްވުމެއް އުވާލުމުގެކުރިން އެއެއްބަސްވުން އުވާލުމުންލިބޭ ފައިދާއަށްވުރެ ގެއްލުންބޮޑު ކަމުގައިވާނަމަ، އެފަދަ ފިޔަވަޅެއްއެޅުމަކީ ޒިންމާދާރު ކައުންސިލަކުން ކުރާނެކަމެއްނޫނެވެ. ބުއްދިވެރިގޮތަކީ، އެއްބަސްވުމެއް އުވާލުމުގެކުރިން އެކަމުގެ ކުރިއާއިފަހަތަށް ބަލާ، ވަށައިގެންވާ ހުރިހާ ކަމަކަށްބަލާފައި، ކަންކަން ރަނގަޅަށް ވަޒަން ކުރުމަށްފަހުމެނުވީ އެފަދަކަމެއްނުކުރުމެވެ. ބާރެއް ލިބިގެންވާފަރާތުން، ބާރެއް ބޭނުންކުރަންވާނީ، ޒިންމާދާރު ކަމާއެކުގައޭބުނަނީ އެހެންވެގެންނެވެ. އެހެންނުހެދުމުން ދިމާވާކަންކަން މިދަނީ އަބަދުމެ ފެންނަމުންނެވެ.


Majileehah haazirukoh suvaalukuran hushahalhaafai vaniko Maduvvari School ah principal aku hoadhan iulaanukohffi - One Online\n10 އޮގަސްޓް 2021: ތައުލީމުގެ ގާނޫނުގެ ހާޑް ކޮޕީ ނެރެދެއްވުމުގެ ރަސްމިއްޔާތުގެ ތެރެއިން އެޑިއުކޭޝަން މިނިސްޓަރު ޑރ. އައިޝަތު އަލީ --- ފޮޓޯ: އެޑިއުކޭޝަން މިނިސްޓްރީ\nމަޖިލީޙަށް ހާޒިރުކޮށް ސުވާލުކުރަން ހުށަހަޅާފައިވަނިކޮށް މަޑުއްވަރީ ސްކޫލަށް ޕްރިންސިޕަލަކު ހޯދަން އިއުލާނުކޮށްފި\nރ. މަޑުއްވަރީ ސުކޫލުގައި މި އަހަރުގެ ކުރީކޮޅުން ފެށިގެން ޕްރިންސިޕަލަކު ނެތި ހިންގާ މައްސަލައިގައި ސުވާލު ކުރުމަށް ރައްޔިތުންގެ މަޖިލީހަށް ހުށަހަޅާފައިވަނިކޮށް އެ ސްކޫލަށް ޕްރިންސިޕަލަކު ހޯދަން އިއުލާނު ކޮށްފިއެވެ.\nމި މައްސަލައިގައި އެޑިޔުކޭޝަން މިނިސްޓަރު، ޑރ. އައިޝަތު އަލީ އާ ސުވާލު ކުރަން މިދިޔަ ބުރާސްފަތި ދުވަހުގެ ރޭ މަޖިލީހަށް ހުށަހަޅުއްވާފައި ވަނީ އިދިކޮޅު ޕީއެންސީގެ ނައިބު ރައީސް އަދި މަޑުއްވަރީ ދާއިރާގެ މެންބަރު އާދަމް ޝަރީފް އުމަރު އެވެ.\nއާދަމް ޝަރީފު މިނިސްޓަރާ ސުވާލު ކުރައްވަން ހުށަހަޅުއްވާފައިވަނީ، މި އަހަރުގެ ކުރީކޮޅުން ފެށިގެން ޕްރިންސިޕަލެއް ނެތި މަޑުއްވަރީ ސުކޫލް ހިންގަމުންދާތީ، އެ ސުކޫލަށް ޕްރިންސިޕަލަކު ލިބޭނީ ކޮން ތާރީހަކުތޯ އާއި އެ ސުކޫލަށް ޕްރިންސިޕަލެއް ނުލިބިގެން އުޅެނީ ކީއްވެގެންތޯ ސާފު ކުރުމުގެ ބޭނުމުގައެވެ. އަދި މަޑުއްވަރީގެ އިތުރުން ޕްރިންސިޕަލުން ނުލިބޭ ރަށްރަށް، ނުވަތަ ޕްރިންސިޕަލުން ހަރުލުން ދަތި ރަށްރަށާމެދު ރާވާ ގޮތަކާ ބެހޭގޮތުންވެސް އާދަމް ޝަރީފު ސުވާލު ކުރައްވަން ވަނީ ހަމަޖައްސައިފައެވެ.\nޑރ. އައިޝަތު އަލީ އާ ސުވާލުކުރުމުގެ ނޯޓިސް ފޮނުވާފައިވާކަން ހާމަކުރައްވައި އާދަމް ޝަރީފު ވިދާޅުވެފައި ވަނީ، މި އަހަރުގެ މޭ މަހުން ފެށިގެން މަޑުއްވަރީ ސްކޫލުގައި ޕްރިންސިޕަލަކު ނެތް ކަމަށެވެ. އަދި އެއީ ކަންބޮޑުވާކަމެއް ކަމަށާއި، ހާއްސަ އެލަވެންސެއް ދީގެން ނަމަވެސް ރަށްރަށުގައި ރަނގަޅު ޕްރިންސިޕަލުން ތިބޭނެ ގޮތެއް ހަމަޖައްސަން ޖެހޭ ކަމަށެވެ. އަދި ބައެއް ރަށްރަށުގައި ޕްރިންސިޕަލުން ހަރުނުލާ ސަބަބު އެޑިއުކޭޝަން މިނިސްޓްރީން ބަލަން ޖެހޭ ކަމަށެވެ.\nއިއްޔެ އެޑިއުކޭޝަން މިނިސްޓްރީން ވަނީ މަޑުއްވަރީ ސްކޫލަށް ޕްރިންސިޕަލަކު ހޯދަން އިއުލާނު ކޮށްފައެވެ. މަޑުއްވަރީގެ އިތުރުން ވެސް ވަނީ 12 ސްކޫލަކަށް ޕްރިންސިޕަލަކު ހޯދަން އިއުލާނުކޮށްފައެވެ.\nއެޑިއުކޭޝަނުން ބުނީ، ޕްރިންސިޕަލްގެ މަގާމަށް ކުރިމަތިލާ ފަރާތަކީ، ޓީޗިން ސާވިސް ތިނަކުން މަތީ މަގާމުގައި މަދުވެގެން ދެ އަހަރު ދުވަހުގެ ތަޖުރިބާ ލިބިފައިވާ ފަރާތަކަށް ވާން ޖެހޭނެ ކަމަށެވެ. އަދި ސްކޫލް ހިންގުމުގެ ދާއިރާއިން ރާއްޖޭގެ ގައުމީ ސަނަދު ތަކުގެ އޮނިގަނޑު ލެވެލް ހަތަރެއް ނުވަތަ އެއަށްވުރެ މަތީ ސަނަދެއް އޮތުމުގެ އިތުރުން ކިޔަވައިދިނުމުގެ ރޮނގުން ދެ އަހަރު ދުވަހުގެ ތަޖުރިބާ ލިބިފައިވާ މީހަކަށް ވާން ޖެހޭނެ ކަމަށެވެ.\nގުޅޭ ޓެގު އެޑިއުކޭޝަން މިނިސްޓްރީ ރައްޔިތުންގެ މަޖިލިސް މެންބަރު އާދަމް ޝަރީފް އުމަރު ރ. މަޑުއްވަރި


WHO ge Covax facility ga Raajje genai vaccine himeney\nޑަބްލިއުއެޗްއޯގެ ކޯވެކްސް ފެސިލިޓީގައި ރާއްޖެ ގެނައި ވެކްސިން ހިމެނޭ\n20 ޖެނުއަރީ 2021 - 17:11:20\nރާއްޖޭގައި ދިނުމަށް ނިންމާފައިވާ ކޮވިޝީލްޑް ވެކްސިނަކީ ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ ކޯވެކްސް ފެސިލިޓީގައި ހިމެނޭ އެއް ވެކްސިން ކަމަށް ހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާނު ޑރ. ނަޒްލާ ރަފީގް ވިދާޅުވެއްޖެ އެވެ.\nއެސްޓްރަޒެނެކާ އާއި އޮކްސްފޯޑް ޔުނިވާސިޓީގެ ދިރާސާގެ މައްޗަށް އިންޑިއާގެ ސެރަމް އިންސްޓިޓިއުޓުން ހެދި މި ވެކްސިނުގެ 100،000 ޑޯޒް މިއަދު އިންޑިއާގެ ހިލޭ އެހީގެ ދަށުން މިއަދު ރާއްޖެ ގެނެސްފައި ވާއިރު، އިތުރު 700،000 ޑޯޒް ގަންނަން ސަރުކާރުން ވަނީ އެސްޓްރަސެނެކާ އާއެކު އެއްބަސްވެފަ އެވެ.\nނަމަވެސް މިއީ އަދި ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ ރުހުން ލިބިފައިވާ ވެކްސިނެއް ނޫން ކަމުން ބައެއް ފަރާތްތަކުން އަންނަނީ ފާޑުކިޔަމުންނެވެ. އެކަމަކު ރާއްޖޭގައި ވެކްސިން ދޭން ފަށާނީ ޑަބްލިއުއެޗްއޯގެ ރުހުން ލިބުމުން ކަމަށް ނަޒްލާ ވަނީ މިއަދު ވިދާޅުވެފަ އެވެ،\nޑަބްލިއުއެޗްއޯއިން ވަނީ ދުނިޔޭގެ ގައުމުތަކަށް ވެކްސިން ފޯރުކޮށްދިނުމަށް 172 ގައުމު ހިމެނޭ "ކޯވެކްސް" ފެސިލިޓީ އުފައްދާފަ އެވެ. ރާއްޖެއަކީ ވެސް މި ފެސިލިޓީގެ މެމްބަރު ގައުމަކަށް ވާއިރު، އޭގެ ދަށުން ރާއްޖޭގެ އާބާދީގެ 20 އިންސައްތައަށް ވާ ވަރަށް ހިލޭ ވެކްސިން ދޭން މިހާރު ވެސް ވަނީ ނިންމާފަ އެވެ.\nކޯވެކްސް ފެސިލިޓީގެ ދަށުން ގިނަ ވެކްސިންތަކެއް ޓެސްޓުކުރުމުގެ މަސައްކަތް ދަނީ ކުރިއަށެވެ. ޑަބްލިއުއެޗްއޯގެ ހުއްދަ ލިބުމާއެކު ކޯވެކްސްގެ ތެރެއިން ނުވަ ވެކްސިނެއް ދިނުމަށް ވަނީ ނިންމާފަ އެވެ. އޭގެ ތެރޭގައި ކޮވިޝީލްޑް ވެކްސިން ވެސް ހިމެނެ އެވެ.\nޑަބްލިއުއެޗްއޯއިން ބުނެފައި ވަނީ މި ކޮވިޝީލްޑް ވެކްސިނަށް ހުއްދަ ލިބިއްޖެ ނަމަ ކޯވެކްސް މެދުވެރިކޮށް ޑޯޒެއް ތިން ޑޮލަރުގެ ރޭޓުން ގައުމުތަކަށް ލިބޭނެ ކަމަށެވެ. އެހެންކަމުން މި ވެކްސިން މިއީ މެދު އަދި ދަށް ފަންތީގެ ގައުމުތަކަށް އެންމެ ފަސޭހައިން ލިބެން ހުރި އެންމެ ރައްކާތެރި ވެކްސިނެވެ.


Living expogai STO stall in lift eh gathumuge ranuge furusatheh | ThePress\nލިވިންގް އެކްސްޕޯގައި އެސްޓީއޯ ސްޓޯލުން ލިފްޓެއް ގަތުމުގެ ރަނުގެ ފުރުސަތެއް\nއެސްޓީއޯއިން އޮތަރައިޒްޑް ޑިސްޓިބިއުޓާގެ ގޮތުގައި އެތެރެކޮށް ވިއްކަމުންދާ "ކޯނޭ" ލިފްޓު ގަންނަ ފަރާތްތަކަށް ހިލޭ ލިފްޓު އިންސްޓޯލް ކޮށްދޭ ޕްރޮމޯޝަންއެއް ފަށަން ނިންމައިފިއެވެ.\nމި ޕްރޮމޯޝަން ކުރިއަށް ގެންދިއުމަށް ހަމަޖެހިފައިވަނީ މިއަދުން ފެށިގެން މިމަހު 20 ވަނަ ދުވަހުގެ ނިޔަލަށް ކަމަށް އެސްޓީއޯއިން ބުނެއެވެ.\nއެސްޓީއޯއިން ބުނީ، މިޕްރޮމޯޝަން ކުރިއަށް ގެންދާނީ ހުޅުމާލެ ސެންޓްރަލް ޕާކްގައި މިއަދު ފެށިގެންދާ "މޯލްޑިވްސް ލިވިންގް އެކްސްޕޯ 2021" މެދުވެރިކޮށް ކަމަށެވެ.\n"ލިވިންގް އެކްސްޕޯ"ގައި ބެހެއްޓިފައި ހުރި އެސްޓީއޯގެ ސްޓޯލްއަށް ޒިޔާރަތް ކޮށް ލިފްޓް އޯޑަރު ކުރާ ފަރާތްތަކަށް ލިފްޓުގެ އިންސްޓޮލޭޝަން ފީ އުނިކޮށް، އެ މަސައްކަތް ހިލޭ ކޮށްދިނުމަށް ހަމަޖެހިފައިވާ ކަމަށް އެސްޓީއޯއިން ބުނެއެވެ.\nމީގެ އިތުރުން ލިފްޓް ގަންނަން ބޭނުންވާ ފަރާތްތަކުން ބޭނުންވާގޮތަށް ވަގުތުން ލިފްޓް ޑިޒައިން ކޮށްލުމުގެ އިންތިޒާމު އެސްޓީއޯގެ ސްޓޯލްގައި ހަމަޖެހިފައިވާ ކަމަށް އެސްޓީއޯއިން ބުނެއެވެ. އަދި ލިފްޓު ބޭނުންވާ ޑިޒައިން އަށް ފަރުމާކުރުމަށްފަހު ލިފްޓުގެ މޮޑެލް ބަލާލުމުގެ އިންތިޒާމް ވެސް ހަމަޖެހިފައިވާ ކަމަށް އެކުންފުނިން ބުނެއެވެ.\nއެސްޓީއޯއިން ބުނީ، ފިންލޭންޑްގެ އުފެއްދުމެއް ކަމަށްވާ ކޯނޭގެ ޑިޒައިންތަކަށް ބައިނަލްއަގުވާމީ ގޮތުން ފާހަގަކޮށްލެވޭ "ރެޑް ޑޮޓް ޑިޒައިން އެވޯޑް" އެކިފަހަރު މަތިން ލިބިފައިވާ ކަމަށެވެ.\nއެސްޓީއޯ އިން ދާދި ފަހުން ވަނީ ކޯނޭގެ ޓަޗްލަސް ސިގްނަލައިޒޭޝަން ވެސް ރާއްޖޭގެ މާކެޓަށް ތައާރަފް ކޮށްފައިއެވެ. އަދި މިއީ މާކެޓްގައި މިހާރު ކަސްޓަމަރުންގެ އިތުބާރު އެންމެ ބޮޑަށް ލިބިފައިވާ އެއް ލިފްޓު ކަމަށް އެކުންފުނިން ބުނެއެވެ.


Idhikolhun nerey candidate huree thahyaarah: Party thah | Mihaaru\nއިދިކޮޅުން ނެރޭ ކެންޑިޑޭޓް ހުރީ ތައްޔާރަށް: ޕާޓީތައް\nއިދިކޮޅު ފަރާތްތަކުން ބޭއްވި ޖަލްސާއެއް-- މިހާރު ފޮޓޯ\n09 އެޕްރީލް 2018 - 20:39\nމި އަހަރުގެ ރިޔާސީ އިންތިހާބުގައި، ރައީސް އަބްދުﷲ ޔާމީން ބަލިކުރަން އިދިކޮޅު ޕާޓީތަކުން ނެރޭ ކެންޑިޑޭޓް ހުރީ ތައްޔާރަށް ކަމަށް އިދިކޮޅު ޕާޓީތަކުން މިއަދު ބުނެފި އެވެ.\nއިދިކޮޅު ޕާޓީތަކުން މ.ކުނޫޒުގައި ބޭއްވި ނޫސްވެރިންގެ ބައްދަލުވުމުގައި ޖުމްހޫރީ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ވިދާޅުވީ އިދިކޮޅު ޕާޓީތަކުން ނެރޭ ކެންޑިޑޭޓް "ވަގުތާއި ހާލަތު އައުމުން ފެންނާނެ" ކަމަށެވެ.\n"އަޅުގަނޑުމެންގެ ކެންޑިޑޭޓް އަޅުގަނޑުމެންނަށް އެބަ ފެނޭ. އަޅުގަނޑުމެންގެ ކެންޑިޑޭޓް ހުރީ ތައްޔާރަށް. އަޅުގަނޑުމެންގެ ކެންޑިޑޭޓް ހުރީ ޖަލުގެ ކުޑަގޮޅީގައިތޯ. ދުނިޔޭގެ ގައުމެއްގަތޯ. އަޅުގަނޑުމެންގެ ކެންޑިޑޭޓް ހުރީ ދިވެހި ރާއްޖޭގަތޯ އެއީ މިވަގުތު އަޅުގަނޑުމެން ބަލަން ބޭނުންވާ ކަމެއް ނޫން،" ސަމީރު ވިދާޅުވި އެވެ.\nސަމީރު ވިދާޅުވި ގޮތުގައި އިދިކޮޅު ޕާޓީތަކުން އިންތިހާބަށް އެއް ކެންޑިޑޭޓު ނެރުމުގެ މަޝްވަރާތައް މިހާރުވެސް ދަނީ ކުރިއަށެވެ.\nނޫސްވެރިންގެ ބައްދަލުވުމެއްގައި ސަމީރު ވާހަކަ ދައްކަވަނީ--\nއިދިކޮޅު އެއް ކެންޑިޑޭޓް ނެރުމަށް އިދިކޮޅު ޕާޓީތަކުން ނިންމާފައި ވިޔަސް އެމްޑީޕީ އާއި ޖުމްހޫރީ ޕާޓީން ވަނީ ވަކިން އެ ދެ ޕާޓީގެ މެނިފެސްޓޯ ހަދަން ފަށައިފަ އެވެ.\nސަމީރު ވިދާޅުވީ އެކި ޕާޓީތަކުން ހަދާ މެނިފެސްޓޯ އެއްކޮށްލުމުން އިދިކޮޅު ފަރާތްތަކުން ބޭނުންވާ މެނިފެސްޓޯ ހެދޭނެ ކަމަށާއި އޭރުން އޭގައި ހުންނާނީ އެކި ޕާޓީތަކަށް ތާއީދުކުރާ މީހުން ބޭނުންވާގޮތް ކަމަށެވެ.\nއިންތިހާބުގެ މިނިވަންކަމާ ގުޅޭގޮތުން އޭނާ ވިދާޅުވީ ރައީސް ޔާމީން ބޭނުންފުޅުވާ ބަޔަކު އިލެކްޝަން ކޮމިޝަންގައި ބައިތިއްބައިގެން މިނިވަން އިންތިހާބެއް ބޭއްވޭނެ ކަމަށް ގަބޫލުނުކުރައްވާ ކަމަށެވެ. މިނިވަން އިންތިހާބެއް ބޭއްވެން އޮތީ އިލެކްޝަންގެ މެމްބަރުން ބަދަލުކޮށްގެން ކަމުގައިވާ ނަމަ އެކަން ކުރާނެ ކަމަށް ވެސް އޭނާ ވިދާޅުވި އެވެ. އިލެކްޝަންސް ކޮމިޝަނުން ޕާޓީތަކާ މަޝްވަރާކުރުމަށް ދައުވަތު ދީފައި ވިޔަސް ސަމީރު ވިދާޅުވި ގޮތުގައި ކޮމިޝަންގެ އިތުބާރު ނެތުމުން ޕާޓީތަކުން މަޝްވަރާތަކަށް އެއްބާރުލުމެއް ނުދޭނެ އެވެ.\nއޭނާ ވަނީ ސަރުކާރު ހިންގާ ޕީޕީއެމް އަށް އިދިކޮޅު ޕާޓީތަކުގެ މައުލޫމާތު ހޯދައިދޭން އިލެކްޝަންސް ކޮމިޝަނުން މަސައްކަތްކުރާ ކަމަށް ވެސް ތުހުމަތުކުރައްވައިފަ އެވެ.\n"އިލެކްޝަން ކޮމިޝަނުން ގާނޫނުން ބޭރުން އަންގާ އެއްގުމަށް އަޅުގަނޑުމެން މިތިބީ ތަބާވާގޮތަކަށް ނޫންކަމުގައި ދައްނަވަން. އެކޮމިޝަން ވާންޖެހޭނީ ދިވެހިރާއްޖޭގެ ސިޔާސީ ޕާޓީގެ ގާނޫނުގެ ދަށުން އެ ޒިންމާ އަދާކުރާ ބަޔަކަށް،" ސަމީރު ވިދާޅުވި އެވެ.\nސިޔާސީ ޕާޓީތަކަށް ދޭންޖެހޭ ފައިސާ އަހަރުގެ ފުރަތަމަ ތިން މަސްދުވަހުގެ ތެރޭގައި ދޭން ޖެހޭއިރު އަދިވެސް އެ ފައިސާ ދެވިފައި ނުވާތީ އިލެކްޝަން ކޮމިޝަން ލަދުގަންނަން ޖެހޭ ކަމަށް ވެސް ސަމީރު ވިދާޅުވި އެވެ.\nއެމްޑީޕީ އިދިކޮޅު ފަރާތްތައް އިލެކްޝަންސް ކޮމިޝަން ޖުމްހޫރީ ޕާޓީ އަހުމަދު ސަމީރު (މިނިސްޓަރު، ރައީސް އޮފީސް) ޕީޕީއެމް ރިޔާސީ އިންތިޚާބު\n24 ކޮމެންޓް, 92 ރިއެކްޝަންސް\nމަހަމަ ހީހީ ހަލާކު ވެއްޖެ. މިވަރުގެ ބޮޑު ޖޯކެއް އަދި މިއަހަރު އަޑެއް ނާހަން. ލޮލް\nހަމަ ގައިމުވެސް އިންތިހާބަށް ކުރިމަތިލާ ފޯމް ހުށަހަޅަންޖެހޭނެދޯ . ފޯމް ހުށަހަޅަން އިލެކްސަނާ ހަމަޔަށް ނުދެވެނީސް ފުލުހުން ބަލާ އަންނާނެ ދެންހަދާނީ ކިހިނެތް ލާހިކެއްނޫން ތިޔަ ބުނާ މީހަކަށް ނަން ހުށަހަޅާކަށެއް.\nތައްޔާރަށް ހުންނަން ޖެހޭނީ. މަމެން ތިބޭނަން ތަމެންގެ ތަޅާފޮޅުން ބަލަން ޕޮޕްކޯރން ކަމުން.\nފޭކް އެއްފަހަރު ބުނާނެ ވެއްޓިއްޖެއޭ އަނެއްފަހަރު ވައޓާލާނަމޭ އަނެއްފަހަރު ކެނޑިޑޭޓޭކޭ އަނެއްފަހަރު ދައުރު ހަމަނުކުރަނީސް ނިންމާނަމޭ\nކެޑިޑޭޓެއް ނެރުނިއްޔާ ލާނީ ޖަލަށް. ބަލައްޗޭ. މިހާރުވެސް ލާނެހެން ހީވާމީހަކު ހުރިއްޔާ ހުރީ ޖަލުގަ ނޫނީ އެހެން ކޮންމެެވެސް ތުހުމަތެއްގަ.\nއަޅުގަނޑުމެން ވެސް މި ތިބީ، ތި ކެންޑިޑޭޓަށް " ރަނގަޅު ފާހަގަ ޖަހަން" ކެތްމަދުވެފަ އެވެ.\nމުޙައްމަދު ނަސީދު ތިޔަ ތާތެރޭގައި އުޅޭހާ ހިނދަކު އެމަނިކުފާނު ނޫން މީހަކު ނެރެން އުޅޭނަމަ، އިންތިޚާބު ބޮއިކޮޓް ކުރާނެކަމަށް ވަރަށް ބޮޑަށް ލަފާ ކުރެވެއެވެ.\nތިޔަކަމާ މެދު އެއްވެސް ޝައްކެތް ނެތް. ތިތާ ތިޔަ އުޅޭ އެންމެންވެސް ތިބެނީ ވެރިކަމަށް ފައި ނަގައިގެން ވެރިކަމާ ހެދި ބޫތު ކައިފަ. ޢެހެންވީމަ، އެންމެންވެސް ތިބޭނީ ވެރިކަން ކުރަން ތައްޔާރަކަށް ނޫންތޯ؟ އެކަމާމެދު އެއްވެސް ސުވާލެއް ނެތެއްނޫންތޯ؟\nސަމީރު ތޯ އެއި އަނެއްކާ؟ ބުދެއް ނެރެން ހުންނާނީ އިދިކޮޅުގަ މީހެއްނެތް


ސެރީނާގެ އުއްމީދަށް ހުރަސްއަޅައި ކާބާރ ތަށި ހޯދައިފި\nއިނގިރޭސިވިލާތުގައި މިހާރު ކުރިއަށްދާ ވިމްބަލްޑަން ޓެނިސް މުބާރާތުގެ އަންހެން ސިންގަލްސް ޗެމްޕިއަންކަން ދުނިޔޭގެ 11 ވަނަ އަންހެން ޓެނިސް ކުޅުންތެރިޔާ އެންޖެލިކް ކާބަރ ހޯދައިފިއެވރެ. އިއްޔެ ސެންޓަރ ކޯޓްގައި ކުރިއަށްދިޔަ ފައިނަލް މެޗް ކާބަރ ކާމިޔާބު ކުރީ ފަސޭހަ ކަމާއެކުއެވެ 3-6 އަދި 3-6 އިން އެމެރިކާގެ ސެރީނާ ވިލިއަމްސް ބަލިކޮށްގެންނެވެ.\nމިއާއެކު އެންމެ ގިނަ ގްރޭންޑް ސްލޭމް ޓައިޓްލް ހޯދާ ދެވަނަ އަންހެން ކުޅުންތެރިޔާއަށް ވުމަށް އުމުރުން 36 އަހަރުގެ ސެރީނާ ވިލިއަމްސް ކުރަމުން އަންނަ އިންތިޒާރު ދިގުވީއެވެ. މިހާތަނަށް ސެރީނާ ގެރ އަތުގައި 23 ގްރޭންޑް ސްލޭމް ތަށި އޮތް އިރު އަންހެނުންގެ ތެރެއިން އެންމެ ގިނަ ގްރޭންޑް ސްލޭމް ޓައިޓްލް ހޯދައިފައިވަނީ މާގްރެޓް ކޯޓެވެ. އޭނާ ހޯދައިފައިވާ ގްރޭންޑް ސްލޭމް ޓައިޓްލް ގެ އަދަދަކީ 24 އެވެ.\nއަނެއްކޮޅުން މިއީ ޖާރމަނީގެ އެންޖެލިކް ކާބަރ ކާމިޔާބުކުރި ފުރަތަމަ ވިމްބަލްޑަން މުބާރާތެވެ. މީގެ ކުރިން 2016 ވަނަ އަހަރު އުމުރުން 30 އަހަރުގެ ކުޅުންތެރިޔާ ވަނީ އޮސްޓްރޯލިއަން އޯޕަންއާއި ޔޫއެސް އޯޕަން ކާމިޔާބުކޮށްފައެވެ. ކާބަރ ވެފައިވަނީ މިފަހަކަށް އައިސް ޓެނިހުގެ ދުނިޔޭގައި އެންމެ ފާހަގަކޮށްލެވޭ ޑިފެންސިވް ސްޓައިލެއް ގެންގުޅޭ އަންހެން ކުޅުންތެރިޔާގެ ގޮތުގައެވެ. އެކަން އޭނާ ފައިނަލް މެޗްގައިވެސް ވަރަށް ރަގަޅަށް ސާބިތުކޮށްދިނެވެ.


Avacado Halaaku Nuve Thaazaakoh Bahattane Gothakee Miee - Vaguthu\nލެޓިއުސް އޮޅައިގެން ތާޒާކޮށް ބަހައްޓާފައިވާ އެވަކާޑޯއެއް: ފޮޓޯ މީސްމީޑިއާ\nރަނގަޅު އެވަކާޑޯއެއް ހޯދުމަކީ އެހާފަސޭހަ ކަމެއް ނޫނެވެ.\nބޭނުންވާވަރަށް ދޮންވެފައިވާ، މީރު އެވަކާޑޯއެއް ގަންނަން އެނގެނީ އެތައް ދުވަހެއްގެ ތަޖުރިބާއަށް ފަހުގައެވެ.\nދެން ދިމާވާ މައްސަލައަކީ އެވަރުން ގަންނަ އެވަކާޑޯ ބޭނުން ނުކުރެވެނީސް ހަލާކުވާ މައްސަލައެވެ.\nޚާއްސަކޮށް، އެއްބައި ކާލުމަށްފަހު، ފަހުން ކާން ބާއްވާ އެވަކާޑޯގެ ބައި، މުށި ކުލައަށް ބަދަލުވެ، ތާޒާކަން ގެއްލިގެން ދިއުމަކީ، އެވަކާޑޯ ކާހިތުން ހުންނަ މީހާއަށް ވަރަށް ހިތްދަތި ކަމަކަށް އޮންނަނީވެފައެވެ.\nޕްލާސްޓިކް ރެޕްއަޅައިގެންނާއި އެހެން ގޮތްގޮތުންވެސް އެތައް މަސައްކަތެއް ކޮށްގެންވެސް، އެވަކާޑޯ ތާޒާކަން މަތީ ބަހައްޓާނެ ގޮތެއް ހޯދިފައެއް ނެތެވެ.\nއެކަމަކު މިފަހަރު އާއްމު މީހަކު މިވަނީ އެވަކާޑޯ ތާޒާކަމާއި އެކު ބަހައްޓަން، ވަރަށް ފައްކާ އަދި އެހާމެ ފަސޭހަ އުކުޅެއް ބުނެދީފައެވެ.\nއެއީ އެވަކާޑޯ ފަޅިކޮށްލުމަށްފަހު، ލެޓިއުސް ފަތެއް އެވަކާޑޯގެ ވަށައިގެން އޮޅާލުމަށް ފަހު ފްރިޖަށް ލުމެވެ.\nމިހެން ކަންތައް ކުރުމުން ގާތްގަނޑަކަށް ހަފްތާއެއްހާ ދުވަސްވަންދެން ތާޒާ ކަމާއި އެކު އެ އެވަކާޑޯއޮވެއެވެ.\nނަމަވެސް މި އުކުޅު މަސައްކަތް ކުރަނީ ހަމައެކަނި ދޮން އެވަކާޑޯއަށް ކަމެވެ.\nލެޓިއުސްފަތް އެވަކާޑޯގެ ވަށައިގެން އޮޅާއިރު އެންމެ ރަނގަޅީ، ލެޓިއުސްގެ ހަރުކޮށް ހުންނަ ފަތް ބޭނުންކުރުމުވެ.\nމި ޓިޕް ވެގެން ދިޔައީ އެވަކާޑޯ މީރު މީހުންނަށް ވަރަށް ބޭނުންތެރި ޓިޕްއަކަށެެވެ. އެވަކާޑޯ ތާޒާކޮށް ބަހައްޓަން ލެޓިއުސްފަތުގައި އޮޅުމަށް ލަފާދިން މީހާގެ ޕޯސްޓަށް 46000އަށް ވުރެ ގިނަ މީހުން ވަނީ ރިއެކްޓްކޮށްފައެވެ.\nލެޓިއުސްފަތް އޮޅާފައި ބެހެއްޓުމުން ޕާނާއި ބަނަސް ފަދަ ތަކެތި ވެސް ތާޒާކަން މަތީ ހުރެއެވެ.\nފެބުރުއަރީ 7, 2020 10:05\nޕާނާއި ބަނަހުގައި ކިހިނެއް އޮޅަނީ..ލިޓިއުސް އެހާ އަގުބޮޑު ޕާނެއް ގަންނަން ލިބޭ އަގަށްވުރެ ވަށައިގެން އޮޅަންޖެހޭ ލެޓިއުސްގެ އަގު ބޮޑު..ކޮޕީފަތް ގޮތައް ހުންނަ ނަމަވެސް ވެދާނެ އެކަމު އެހާ ފުޅާ ނުވާނެ ލެޓިއުސް.


އެންއައިސީއަށް މެމްބަރަކު އައްޔަން ކުރުން: ހިޔާނާތް ފަޅާއަރުވާލި ގާސިމަށް ކޮމިޓީގެ ރުހުން! | | Sangu News\nއެންއައިސީއަށް މެމްބަރަކު އައްޔަން ކުރުން: ހިޔާނާތް ފަޅާއަރުވާލި ގާސިމަށް ކޮމިޓީގެ ރުހުން!\n17 އޮކްޓޯބަރ 2020 - 19:51\nއެންއައިސީއަށް ހިޔާނާތް ފަޅާއަރުވާލި ގާސިމް\nއެމްއެމްޕީއާރުސީގެ ބޮޑު ހިޔާނާތް ފަޅާއަރުވާލި، ބޭންކް އޮފް މޯލްޑިވްސްގެ ފ. ނިލަންދޫ ބްރާންޗުގެ ކުރީގެ މެނޭޖަރު ގާސިމް އަބްދުލްކަރީމް، ހުސްވެފައިވާ ނޭޝަނަލް އިންޓަގްރިޓީ ކޮމިޝަން (އެންއައިސީ)ގެ މެންބަރު ކަމަށް، އައްޔަނު ކުރަން ފެންނަކަމަށް މަޖިލީހުގެ މިނިވަން މުވައްސަސާތަކާއި ބެހޭ ކޮމިޓީން ނިންމައިފިއެވެ.\nގާސިމްއާއި އިންޓަވިއު ކުރުމަށްފަހު، އޭނާ އެންއައިސީއަށް އައްޔަން ކުރަން ފެންނަކަމަށް ނިންމާފައިވަނީ ކޮމިޓީގައި ބައިވެރިވި މެމްބަރުންގެ އިއްތިފާގުންނެވެ. މިނިވަން މުވައްސަސާތަކާއި ބެހޭ ކޮމިޓީއިން ވަނީ، ގާސިމް އެ ކޮމިޝަނަށް އައްޔަން ކުރުމާއި މެދު ގޮތެއް ކަނޑައެޅުމަށް މަޖިލީހަށް ރިޕޯޓު ފޮނުވާފައެވެ.\nއެންއައިސީން މަގާމެއް ހުސްވެފައިވަނީ، ކޮމިޝަންގެ ރައީސްގެ މަގާމުގައި ހުންނެވި އަހުމަދު ސުލެއިމާން މަގާމުން ވަކި ކުރުމާއި ގުޅިގެންނެވެ. އަދި ގާސިމް ކޮމިޝަނަށް އައްޔަން ކުރުމަށް ނަން ފޮނުވާފައިވަނީ ރައީސް އިބްރާހިމް މުހައްމަދު ސޯލިހެވެ.\nގާސިމް މަޝްހޫރުވެފައިވަނީ، ބީއެމްއެލްގެ ވިސިލްބްލޯވާއެއްގެ ގޮތުގައެވެ. އެގޮތުން ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަމުގައި ބީއެމްއެލްގެ ފ. ނިލަންދޫ ބްރާންޗުގެ މެނޭޖަރުގެ މަގާމުގައި ގާސިމް ހުންނަވަނިކޮށް އޭނާ ވަނީ ހިޔާނާތުގެ ފައިސާ ޖަމާ ކުރެވެމުން ދިޔަ ބީއެމްއެލްގައި އޮންނަ އެސްއޯއެފްގެ އެކައުންޓްގެ މައުލޫމާތުތަކެއް ފަޅާއަރުވާލާފައެވެ. އަދި ގާސިމް ބީއެމްއެލްގެ އެތެރޭގެ މައުލޫމާތުތަކެއް ލީކުކޮށްލިކަމަށް ބުނެ އެ މައްސަލައިގައި އާނާ ހައްޔަރުކޮށް 08 މަހާއި، 12 ދުވަހުގެ ޖަލު ހުކުމެއް ވެސް އިއްވިއެވެ.\nއެންއައިސީއަށް މެންބަރަކު އައްޔަނު ކުރުމުގެ މައްސަލަ މަޖިލީހަށް ހުށަހެޅި ދުވަހު ރިޔާސަތުގައި އިންނެވި މަޖިލީހުގެ ނައިބް ރައީސް އީވާ އަބްދުﷲ ވިދާޅުވީ، މިނިވަން މުއައްސަސާތަކުގެ ކޮމެޓީއަށް، ދިރާސާ ކުރުމަށް ފަހު، ކޮމެޓީގެ ރިޕޯޓު މަޖިލީހަށް ފޮނުވުމުން އެ ވަކި ވަކިން ނަންތަކަށް ވޯޓަށް އެހުމަށްފަހު އެންމެ ގިނަ ވޯޓު ލިބޭ ފަރާތްތެއް އެ މަގާމަށް އައްޔަނު ކޮށްދެއްވުމަށް އެދި މަޖިލީހުން ރައިސުލްޖުމްހޫރިއްޔާއަށް ފޮނުވާނެ އެވެ.


ޓްވިޓްސަލްގެ ކުޅުން ފޯރިއާ އެކު ކުރިޔަށް\nމިއަހަރުގެ މުބާރާތުގައި ޖުމްލަ 12 ޓީމެއް ބައިވެރިވެފައިވޭ\n8 ޑިސެންބަރ 2017 | ހުކުރު 17:31\nޓްވިޓްސަލްގެ ފުރަތަމަ މެޗުގެ ތެރެއިން\nދުނިޔޭގެ އެންމެ ބޮޑު އެއް ސޯޝަލް މީޑިއާ ނެޓްވޯކް ކަމަށްވާ ޓްވިޓާގައި އެންމެ ހަރަކާތްތެރި ދިވެހިންގެ މެދުގައި "ޓްވިޓްސަލް"ގެ ނަމުގައި ބާއްވާ ފުޓްސަލް މުބާރާތުގެ ކުޅުން ފޯރިއާ އެކު ކުރިޔަށް އެބަދެއެވެ.\nމިއަހަރުގެ މުބާރާތުގައި ޖުމްލަ 12 ޓީމެއް ބައިވެރިވެފައިވާއިރު އޭގެ ތެރޭގައި ހިމެނެނީ އަންހެން ހަތަރު ޓީމާއި ފިރިހެން އަށް ޓީމެވެ. ޖުމްލަ 120 ކުޅުންތެރިޔަކު މިފަހަރުގެ މުބާރާތުގައި ފެނިގެންދާނެއެވެ. މި މުބާރާތުގައި ވާދަކުރާ ހުރިހާ ޓީމަކަށް ވެސް ނަން ދެވިފައި ވަނީ ސްޕޮންސަރަށް ނިސްބަތްކޮށެވެ. އެގޮތުން މި މުބާރާތުގެ ޓީމުތައް ސްޕޮންސަރ ކޮށްފައި ވަނީ ސޭންޑްވިޗް ބާ، ޗިޒްޕާ، މޫޝާން، އަލްފާ މެރިން، ލީފް ޕްރައިވެޓް ލިމިޓެޑް، ޔޮންޑާ، އައިއެސްއެސްއޯ، ޕްރޯ ފިޓްނެސް، ޗެޕްސް ރިޒާވްޑް، ޓޮޑީ، ރައިޕް ޖޫސްގެ އިތުރުން ހަސަން މެރިންއެވެ.\nފިރިހެން ޑިވިޝަން ރޭވިފައިވާ ގޮތުން ޓީމުތައް ވަނީ ދެ ގްރޫޕަކަށް ބެހިފައެވެ. ކޮންމެ ގްރޫޕަކުން ވެސް އެންމެ ގިނަ ޕޮއިންޓް ހޯދާ ދެ ޓީމަށް ސެމީ ފައިނަލްގެ ޖާގައެއް ލިބޭނެއެވެ. ހަމައެހެންމެ އަންހެން ޑިވިޝަނުގެ ފައިނަލަށް ހޮވޭނީ ކޮންމެ ޓީމެއް ކޮންމެ ޓީމަކާ ކުޅެ އެންމެ ގިނަ ޕޮއިންޓް ހޯދާ ދެ ޓީމެވެ.\nމި މުބާރާތުގެ އިތުރަށް ޓްވިޓްސަލްއިން އިސްނަގައިގެން "ޓްވިޓްސަލް ކެއާސް"ގެ ނަމުގައި މުޖްތަމައުގެ ބޭނުން ޖެހިފައިވާ މީހުންނަށް އެހީތެރިކަން ފޯރުކޮށްދިނުމަށް ހާއްސަ ހަރަކާތެއް ކުރިޔަށް ގެންދާނެއެވެ. އެގޮތުން މިއަހަރު މި ހަރަކާތުގެ ތެރެއިން އެހީވާން ނިންމާފައި ވަނީ ކެއާ ސޮސައިޓީގައި ފަރުވާ ހޯދަމުންދާ ކުދިންނަށެވެ. މިދިޔަ އަހަރު ޓްވިޓްސަލް ކެއާސްއިން އެހީތެރިކަން ފޯރުކޮށްދީފައި ވަނީ ކ. ގުރައިދޫގައި ހުންނަ ހާއްސަ އެހީއަށް ބޭނުންވާ މަރުކަޒުގެ މީހުންނަށެވެ.\nމި މުބާރާތުގެ މެއިން ސްޕޮންސަރެއްގެ ގޮތުގައި ހަރަކާތްތެރި ވަނީ ރާއްޖޭގެ އެންމެ ބޮޑު އެއް މުއާސަލާތީ ކުންފުނި ކަމަށްވާ ދިރާގެވެ.\nމިއީ 2009 ވަނަ އަހަރުން ފެށިގެން ބާއްވަމުން އަންނަ މުބާރާތަކަށްވާއިރު މި މުބާރަތަށް ލިބޭ ތަރުހީބު އަންނަނީ ދުވަހެއް ދުވަހަކަށް އިތުރު ވަމުންނެވެ. މި މުބާރާތުގެ ކުޅުން މިއަދާއި މިރޭގެ ވަގުތުތަކުގައި މާފަންނު ސްޓޭޑިއަމްގެ ޓާފް2ގައި ކުރިޔަށްދާނެއެވެ.\nބަޔާނުގައި ފްލިކް މަޑުކުރާނެ: ހައެނާ\nލިންގާޑަށް ޔޫރަޕުގެ ބޮޑެތި ކުލަބުތަކުން ފާރަލަނީ


(10 މާރިޗު 2019 އާ ގުޅޭ)\nކާޅުގެ ބޯކައިރީ ސިއްރުން އެއްޗެހިތަކެއް ކިޔެވެ. އަދި އެ ހިފައިގެން އިރުމަތީ ފެންޑާއަށް ނުކުމެ ގަހުގެ އެންމެ މަތީ އޮފިގަޑަށް އޭނާ އަރައި އަޑެއް ލައްވާލިއެވެ. އެއާއެކު އަތުގައި އިން ކާޅު ދެފަހަރު ގޮވާލާފައި އުދުހިގަނެއްޖެއެވެ. އެއަށް ބަލަން ހުރެ ޒިޔަޒެލް ބޯޖަހާލީ މަތީގައި އޮތް ކާޅު ވެސް ތިރިއަށް ބަލާލުމުންނެވެ.\nރައުލް ތުނޑިއާ ދިމާއަށް އައިއިރު އެތަނުގައި އޭނާގެ އެކުވެރިން ތިއްބެވެ. އެމީހުންގެ ތެރެއިން ހާސްވެފައި ހުރިހެން ހީވަނީ ރާވިންއެވެ. އޭނާ ރާޅުފަށުގައި ދެކޮޅަށް ހިނގާލަ ހިނގާލައި ހުއްޓެވެ. ރައުލްގެ ހިލަންވުމުން އެންމެން ވެސް އޭނާއާ ބައްދަލުކުރުމަށް އަވަސްވެގަތެވެ.\n"އެ މީހުން ޤަބޫލުނުވިތަ؟ އެހެންވެތަ އީޝަލް ގޭގައި ނެތީ؟" ރާވިން ނިކަން އަވަހަށް އެހިއެވެ.\n"އަހަރެން ހަނދާންނެތުނީ، އަހަރެން އެނބުރި އަންނައިރު އީޝަލް ނުހުރެދާނޭ މީކާޢިލް ބުނި، އެހެންވިޔަސް ޒިޔަޒެލް އަހަރެންނާ ބައްދަލުކުރާނޭ ބުނި، އަދި އީޝަލްއާ ކައިވެނިކުރަން ބޭނުންވާނަމަ އަހަރެން ޖެހޭނީ އީޝަލް އެނބުރި އަންނަން ދެން މަޑުކުރަން... ބައްޕަގެ ހުއްދަ ހޯދަން އަހަރެން ދިޔައީ އެކަމަށް އެއްބަސްވެފައި، އެ މީހުން އީޝަލް ތަމްރީނުކުރަން ބޭނުންވޭ، އީޝަލްގެ އަމިއްލަ ރައްކާތެރިކަމަށް... ސޭމެސް، ކަލޭ އަހަރެންނަށްވުރެ ދޮށި، އަހަރެން ފާޅުގައި ނުބުންޏަސް ތީ އަހަރެންގެ ބޭބެކަމުގައި ޤަބޫލުކުރަން، އީޝަލްއާ މެދު ކަލޭގެ ހިތުގައިވާ އެއްޗެއް ބުނެބަލަ، އަހަރެން އެ އަންހެންކުއްޖާއަށް ޓަކައި ވަރަށް ބޮޑު ފިޔަވަޅެއް އަޅަން ނިންމައިފިން، ކަލޭމެން އެކަން ޤާބޫލުކުރާކަށް އަހަރެން ނުބުނާނަން، މީ އަހަރެންގެ އަމިއްލަ ދިރިއުޅުން، ބޭނުން ވަގުތަކު އެނބުރި ދިއުމުގެ އިޚްތިޔާރު ތިޔައިގެ ތެރެއިން ކޮންމެ މީހަކަށް ވެސް ލިބިގެންވޭ" ރައުލް ވާހަކަދެއްކިއެވެ.\n"ރައުލްއާ ދެކޮޅަށް ތެދުވުމުގެ ނިޔަތެއް އަހަރެންގެ ނެތް، އީޝަލްއާއި އޭނާގެ ޢާއިލާ ކަމެއް ސިއްރުކުރާހެން އަހަރެންނަށް ހީވަނީ، އަހަރެން ކަންބޮޑުވަނީ ރައުލްއާމެދު، އެމީހުންގެ ފަރާތުން ރައުލްއަށް ކަމެއްވެދާނެތީވެ" އެންމެންގެ މޫނަށް ބަލާލާފައި ސޭމެސް ވާހަކަދެއްކިއެވެ.\n"އީޝަލްއާއި އޭނާގެ ޢާއިލާއާ ބެހޭ ގޮތުން އަހަރެންނަށް ނޭނގޭކަމެއްނެތް، އެކަމަކު ހުރިހާ ސިއްރުތަކަކީ ފާޅުކުރެވޭނޭ ކަންކަމެއްނޫން، އަހަރެންގެ މައްޗަށް އެ މީހުންގެ ފަރާތުން ގެއްލުމެއްނެތް... އަހަރެންނަށް އިތުބާރުކުރޭ، ކަލޭމެން ގާތު ހުރިހާ ވާހަކައެއް ބުނެވެންނެތީ އީޝަލްގެ ރައްކާތެރިކަން އަހަރެންނަށް މުހިންމުވީމަ، އަހަރެން ގަސްދުކުރަނީ އީޝަލްއާއެކު މިތަނުގައި ދިރިއުޅެން، އަހަރެމެންގެ ތެރެއަށް ގެންގޮސްގެން އަހަރެންނަށް އޭނާ އެންމެ ފުރިހަމަ ގޮތުގައި ރައްކާތެރި ނުކުރެވޭނެތީ، އަދި އަހަރެން އެ މީހުންގެ ދީނާއި އުސޫލުތައް ޤަބޫލުކޮށް އެކަމަށް ތަބާވާން ނިންމައިފިން" ރައުލް ގަސްދުކޮށްފައިވާ ގޮތް ހާމަކުރިއެވެ. އެންމެންގެ ނަޒަރު ރައުލްއަށް ހުއްޓިފައިވީއިރު އެއިން ކޮންމެ މީހެއްގެ މޫނުން ފާޅުވަނީ ހާސްކަމެވެ.\n"އަހަރެން ހުންނާނީ ރައުލްއާއެކު، ރައުލް ތަބާވާ ކޮންމެ ކަމަކަށް އަހަރެން ބޯލަނބާނަން" ދާރިއުސް ބުންޏެވެ. ރައުލްއަށް ފިނިނޭވާއެއް ދޫކޮށްލެވުނެވެ.\n"އަހަރެން... އަހަރެން ވެސް ރައުލްއާއެކު ހުންނާނީ" އެކަކުއަނެކަކަށް ބާލާލާފައި ހަތޯރު ބުންޏެވެ.\n"މި ނިންމުމުގެ ސަބަބުން އަހަރެމެންގެ ދުޝްމިނުން ގިނަވާނެ، ބޭރީތުގެ ހިމާޔަތުން ބޭރުކޮށްލާނޭކަން ޔަގީން، ކަލޭމެންނަށް ނިކަމެތިކަމެއް ލިބޭކަށް އަހަރެން ނޭދެން، އެހެންވެ މިބުނަނީ... އަހަރެންނާ ވަކިވެ އެނބުރި ދިޔަ ނަމަވެސް އަހަރެން ކަލޭމެން އެކަކުގެ މައްޗަށް ވެސް ހިތްބަރެއްނުކުރާނަމޭ، އަހަރެން އުފަންވީ އެ މީހުންގެ ތެރެއަށް، އެހެންވިޔަސް އަދިދަށް ވެސް އަހަރެންނަށް އެ މާޙައުލުވަނީ ބީރައްޓެހިތަނަކަށް" ރައުލް މަޑުމައިތިރިކަމާއެކު ވާހަކަދެއްކިއެވެ.\n"އަހަރެން މި ހުރީ ރައުލްއާއެކު" ދާރިއުސް ކުރިއަށް ޖެހިލައި ބުނެލިއެވެ.\n"އަހަރެންގެ ޟަމީރު ބޭނުންވަނީ ރައުލްގެ ތި ނިންމުމުގައި ބައިވެރިވާން، އެކަމަކު... އަހަރެން... ލާވީއާއި ޔާފިއާ" ރާވިންއަށް ވާހަކަދައްކަން އުނދަގޫވިއެވެ. ރައުލް އައިސް ރާވިންގެ ކޮނޑުގައި ކަނާއަތްތިލަ ބާއްވާލިއެވެ. އޭނާ އެއްޗެއް ބުނަން އުޅެނިކޮށް ސޭމެސްގެ އަޑު އިވުނެވެ.\n"އަހަރެން ވެސް މިހުރީ ރައުލްއާއެކު، ކަލޭގެ ދުޝްމިނަކީ އަހަރެންގެ ދުޝްމިނެއް، އަދި ކަލޭ ގުޅުން ބަދަހިކުރަން ބޭނުންވާ ބަޔަކާ އަހަރެން ވެސް ހުންނާނި ރުހިގެން، ހަޤީޤީ ވެރިއެއްގެ ފަރާތުން ފެންނަންޖެހޭ ހުރިހާ ސިފައެއް އަހަރެން ދުށީ ކަލޭގެ ފަރާތުން، ކަލެއަށްވުރެ އުމުރުން ދޮށިވިޔަސް އަހަރެންގެ ހިތާއި ޟަމީރު ކަލެއަށް ތަބާވުމަށް އަހަރެން ގާތު ބުނިއިރު ކަލޭގެ އުމުރުން ވާނީ އެންމެ ހަތްއަހަރު، އެކަމެއްގައި ގެއްލުމެއް އޮތްނަމަ ކަލޭ އެކަމަކަށް އަމިއްލަ ނަފްސު ހުށައެއްނާޅާނެކަން އަހަރެން ޤަބޫލުކުރަން، އަހަރެން ކަލެއަށް ފުރިހަމައަށް އިތުބާރުކުރަން، ރައުލް!... މިއަދަށްފަހު ކަލޭގެ ކޮންމެ ނިންމުމެއްގައި އަހަރެން ހުންނާނީ ކަލެއާއެކު، މަރު އައިސް ޖެހެންދެން އަހަރެން ކަލެއާއެކު ދުޝްމަނުންނާ ކުރިމަތިލާނަން" ސޭމެސް ބުންޏެވެ. އޭނާގެ ވާހަކައިން ރާވިން އިސްދަށަށް ޖަހާލި ގޮތަށް ދުރަށް ހިނގައިގަތެވެ. ހަތޯރު ހުރީ ފުން ވިސްނުމަކަށް ގެއްލިފައި ހުރި މީހަކު ފަދައިންނެވެ.\n"ކުއްލިއަކަށް ނިންމުންތަކެއް ނިންމާކަށް އަހަރެން ނުބުނަން، ވަގުތު އެބައޮތް... މިވަގުތު ޒިޔަޒެލް ހުރީ އަހަރެމެންގެ އިންތިޒާރުގައި، ރޭގަނޑުގެ ކެއުމުގައި ބައިވެރިވުމަށް އޭނާ އަހަރެމެންނަށް ދަޢުވަތުދީފި، އަހަރެން މިއައީ ކަލޭމެން ބަލައި، ފަހުން ބުނަން ގަސްދުކުރި ވާހަކައެއް މިބުނެވުނީ މާ އަވަހަށް، މިކަމުގައި ވަގުތު ދިގުލައިފި، ޒިޔަޒެލް އިންތިޒާރުގައި ބެހެއްޓުން ރަނގަޅެއްނުވާނެ... ހިނގާ ދަމާ" ރައުލް ބުނެލިއެވެ. ރާވިން ނޫނީ އެންމެން ހިނގައިގަތެވެ. އެކަން އެނގުމުން ރައުލް މަޑުކުރިއެވެ. ރާވިން ގޮވައިގެން ރައުލް އަންނާނަން ކަމުގައި ބުނެ ދެންތިބި މީހުން ފޮނުވާލިއެވެ.\n"ރާވިން..." ރައުލް އައިސް ރާވިންގެ ގާތުގައި މަޑުކޮށްލަމުން ގޮވާލިއެވެ.\n"އެކަކު އެއްބަސްނުވިޔަސް އަހަރެން އެއްބަސްވާނޭކަމަށް ރައުލް އުންމީދުކުރާނޭކަން އެނގޭ" ރާވިންއަށް ރައުލްއާ ނަޒަރު ސީދާކޮށްލާކަށް ނުކެރުނެވެ.\n"ބައެއްފަހަރު ކިތަންމެ ބޭނުންވިޔަސް އެކުގައި ނުތިބެވޭނޭ ވަގުތު އާދެއެއްނު، ދެން އެކަމާ އެހާ ބޮޑަށް ނުވިސްނާ، ޔާފިއާއާއި ލާވީއަކީ ރާވިންގެ ދިރިއުޅުންކަން އަހަރެންނަށް އެނގޭ، ރާވިންގެ ނިންމުން އަހަރެން ޤަބޫލުކުރާނަން، އެކަމަކު... އަހަރެންގެ ދުޝްމިނެއްގެ ގޮތުގައި އަހަރެންގެ ކުރިމަތީ ހުރެއްޖެނަމަ އަހަރެން ކަލެއަށް ދުވަހަކުވެސް މަޢާފެއްނުކުރާނަން" ރައުލް ބުންޏެވެ. ރާވިން ކުއްލިއަކަށް ރައުލްގެ ގައިގާ އޮޅުލައިގަތެވެ.\n"އެދުވަހެއްނާންނާނެ... އަހަރެން..." ރާވިން ބުނަން ބޭނުންވިޔަސް އޭނާ ފާޅުކުރަން ޖެހިލުންވިއެވެ.\n"ދެން ހިނގާ" ރައުލް އޭނާގެ ބުރަކަށީގައި މަޑުމަޑުން ޖަހާލިއެވެ. އަދި ރާވިން އަތުގައި ހިފާ ދަމާލުމާއެކު އޭނާ ގޮވައިގެން ރައުލް ޣައިބުވެއްޖެއެވެ.\nވެލިގަނޑު މަތީ އަޅާފައި އޮތް ކުނާގައި އީޝަލްއާއި މިޒަރެންގެ އިނެވެ. ލުގަލްބަންދާ އޮތީ އީޝަލް އިން ފަރާތު ވެލިގަނޑުމަތީ ބަނޑުޖަހާލައިގެންނެވެ. އަތުގައި އޮތް މާޅެސްކެޔޮ ދެފަޅި ކޮށްލައި އެއްފަޅި ލުގަލްބަންދާގެ އަނގަޔަށް އީޝަލް ލަވާދިނެވެ. އަދި އަތުގައި އޮތް ފަޅި އޭނާ ކާންފެށިއެވެ. އޭރު ޖަހާފައި ހުރި އަލިފާންގަނޑުގެ ހޫނުކަން އެންމެންނަށް ވެސް ކުރެވެއެވެ. މީކާޢިލް އިނީ އަލިފާންގަނޑު ކައިރީގައެވެ. ދެންތިބި އެންމެންނަށް ފުރަގަސް ދީގެންނެވެ. ދޭތެރެއަކުން އަލިފާންގަނޑަށް ލާފައި ހުރި ދަރުތައް މީކާޢިލް ހަމަޖައްސާލައެވެ.\nމިޒަރެންގެ ވާހަކަތައް އަޑުއަހަން އިނދެފައި ކުއްލިއަކަށް އީޝަލް ތެދުވިއެވެ. އޭނާ އުޑުމަތި ބަލަން ފެށުމުން މިޒަރެން ހާސްވިއެވެ. ލުގަލްބަންދާ ވެސް އޮތްތަނުން ތެދުވީ އީޝަލްގެ ހަރަކާތްތައް ހުރިގޮތް ފެނިއެވެ.\n"މީކާޢިލް" މިޒަރެން ގޮވާލިއެވެ. މީކަޢިލް ވެސް އިންތަނުން ތެދުވެއްޖެއެވެ. އޭނާ ވެސް އުޑުމަތި ހޯދަން ފެށިއެވެ.\n"މި ދިމާލަށް އެ އަންނަނީ... ޒިޔަޒެލް ކަންނޭނގެ" އީޝަލްގެ ތުންފަތަށް ލުއި ހިނިތުންވުމެއް ވެރިވިއެވެ.\n"ޣުރާބް..." މީކާޢިލް މަޑުމަޑުން ބުނެލިއެވެ.\n"އެއީ ކާކު؟" އީޝަލްއަށް މީކާޢިލް ބުނި އެއްޗެއް އިވި އަހާލިއެވެ. ގިނައިރެއްނުވެ އެންމެންނަށް ވެސް ހުދު ކުލައިގެ ދޫންޏެއް ފެނިއްޖެއެވެ. އެއީ ކޮން ދޫންޏެއްކަން މީކާޢިލްއަށް އެނގޭ ކަހަލައެވެ. ނަމަވެސް އޭނާ ހުރީ ހިމޭނުންނެވެ. އެމީހުންގެ ބޯމަތިން އެ ދޫނި ދެ ބުރު އެޅިއެވެ. މީކާޢިލް އެއަށް ބަލަން ހުރެ އޭނާގެ ވައަތް ދަމާލީ ދެނެވެ. އެއާއެކު މަތީގައި އޮތް ދޫނި ތިރިއަށް ފައިބަން ފެށިއެވެ. ވަކި ވަރަކަށް ކައިރިވުމުން އެއީ ކާޅެއްކަން އީޝްލްއަށް ޔަގީންވިއެވެ.\n"އެއީ ޒިޔަޒެލްގެ ކާޅެއް... އެއައީ އޭނާގެ ޚަބަރެއް ހިފައިގެންކަންނޭނގެ" އީޝަލްގެ ގާތުގައި މިޒަރެން ބުނެލިއެވެ.\nކާޅު އައިސް ތިރިކުރީ މީކާޢިލްގެ އަތަށެވެ. އޭގެ ފައިގައިވާ ބަޑީގެ ތެރެއިން ޒިޔަޒެލް ފޮނުވި މެސެޖު މީކާޢިލް ނެގިއެވެ. އަދި އެތަނުގައި ފަޅާފައި އޮތް ކުރުނބާ ފަޅިއަކަށް ފެންފޮދެއް އަޅައި އޭގެ ކައިރީ ކާޅު ބެއިންދިއެވެ. އީޝަލްގެ ޖެހެލީ ކާޅު ފެންނަ ހިސާބަށެވެ. އެ ސޮރުގެ ހަރަކާތްތަކަށް ބަލަން ދުރުގައި ހުއްޓެވެ.\n"ޒިޔަޒެލްގެ ޚާއްޞަ އެއްޗެއް ދޯ އެއީ، އެހެންވެ އަހަންނަށް އެ ހީވީ ޒިޔަޒެލް އަންނަނީއޭ، އޭނާގެ ބާރުގެ އަސަރު އެ ކާޅުގެ ވަށައިގެން ވާކަހަލަ... އަހަރެން ކުރިން ނުދެކެން އެ ކާޅެއް... އަހަރެމެން އައި ފަހުން ޒިޔަޒެލްގެ ޚަބަރެއް އެވީ ފުރަތަމަ ފަހަރަށް ދޯ... އެކޮޅުގައި ކަމެއް ހިނގީތަ؟ ރައުލް އައީ ކަންނޭނގެ ދޯ" އީޝަލް ވާހަކަދެއްކީ މިޒަރެންނާއެވެ.\n"ނޭނގެ ބުނާކަށް، ވެދާނެ އީޝަލްގެ މާމައާއި ބޮޑުދައިތަ އައީ ކަމަށް ވެސް، އެ މީހުންނަށް ވެސް މިއިން އެއްވެސް ކަމެއްގެ ޚަބަރެއް ނުވެއެއްނު އަހަރެން އައީ" މިޒަރެން ބުންޏެވެ.\n"އާން ތިހެން ވެސް ވެދާނެ، ބައްޕަ ގާތު އަހަމާ" އީޝަލް ބުންޏެވެ. މިޒަރެން އެކަމާ ގުޅިގެން ހަމައެކަނި ބޯޖަހާލީއެވެ.\nމީކާޢިލް ޖަވާބު ލިޔެ ކާޅުގެ ފައިގައިވާ ބަޑިއަށް ލައްވާލިއެވެ. އަދި އެނބުރި ދިއުމަށް ކާޅަށް އަމުރުކުރިއެވެ. އެ ސޮރު މަޑުކުރުމެއްނެތި އުދުހިގަތީއެވެ. އީޝަލް މަޑުކޮށްލައިގެން ހުރީ މީކާޢިލް އެއްޗެކޭ ބުނާނޭ ކަމަށެވެ. ނަމަވެސް އޭނާ އެއްވެސް ވާހަކައެއް ނުދައްކައި އިހު އިން ގޮތަކަށް އަލިފާންގަނޑު ކައިރީ އިށީނީއެވެ. ތުންފިއްތާލަމުން އީޝަލް ބަލާލީ މިޒަރެންނަށެވެ. މިޒަރެން ބޮލުން އިޝާރާތްކޮށްލީ މީކާޢިލް ގާތު އަހާށޭ ބުނާ ފަދައިންނެވެ. ޖެހިލުންވެފައި ހުރެ ވެސް އީޝަލް އައިސް މީކާޢިލްގެ ގާތުގައި މަޑުކޮށްލިއެވެ. އިރުކޮޅަކު ހުރެފައި އީޝަލް އެއްޗެކޭ ބުނަން އަނގަހުޅުވާލުމާއެކު މީކާޢިލް ވާހަކަދެއްކިއެވެ.\n"އީޝަލް... ބޭކާރު ކަންކަމުގައި ހަކަތަ ދުއްވާނުލާ... ވަރުބަލި ފިލައިފިއްޔާ ލުގަލްއާއި މިޒަރެންނާއެކު މަސައްކަތް ފަށާ" މީކާޢިލް ބުންޏެވެ. އެ އައި ސިޓީއާ ގުޅިގެން މީކާޢިލް ވާހަކަނުދައްކާނަމޭކަން އެބުނަނީ އީޝަލް ދެނެގަތެވެ. އެހެންވެ އިތުރަށް ސުވާލުކުރުން ވާނީ ބޭކާރުކަމަކަށެވެ. ކަރުއެލުވާލައިގެން ހުރެ މިޒަރެންއާއި ލުގަލްބަންދާ ގާތަށް އީޝަލް އެނބުރިއައެވެ.\nއަވަށްޓެރި ޖިންނީން ހިފައިގެން އައި ކާއެއްޗެހި ބޮޑުއަށިމަތީ އަތުރާފައި އެ މީހުން އެނބުރި ދިޔައީއެވެ. އެކަން ހަމަޖެހި ނިމުނުއިރު އެގެއަށް ރައުލްމެން ވެސް އަތުވެއްޖެއެވެ. އެމީހުންނާއެކު ބޮޑުއަށީގައި ޒިޔަޒެލް ހަމަޖެހިލިއެވެ. އޭނާއަށް ރައުލްއާއި އޭނާއާއެކުވީ މެންބަރުގެ މެދުގައިވީ ހިމޭންކަން ފާހަގަކުރެވުނެވެ. މާގިނަ ވާހަކައެއް އެކަކު ވެސް ނުދެއްކިއެވެ. ސަމާސާ ކުރުން އެއްވެސް ވަރަކަށް ރާވިންގެ ފަރާތުން ނުފެނުމުން ރައުލް އެ މީހުންގެ ގާތުގައި ހުރިހާ ވާހަކައެއް ދެއްކީކަން ޒިޔަޒެލްއަށް ޤަބޫލުކުރެވުނެވެ.\n"އީޝަލް އެނބުރި އަންނާނީ ކިހާތާކު؟" ކައި ނިންމާފައި ހުރިހާ މެންބަރުން ޒިޔަޒެލްގެ ގެއިން ނުކުންނަން އައި ވަގުތު ރައުލް އެއްސެވެ.\n"އެހެންބުނާކަށް ނޭނގެ، ރައުލް އަތުވެއްޖެކަމުގެ ޚަބަރު މީކާޢިލްއަށް މިހާރު ލިބިފައިވާނީ" ޒިޔަޒެލް ބުންޏެވެ. ރައުލް ބޯޖަހާލަމުން އެ ގެއިން ނުކުތެވެ.\nބޮޑު ތުނޑިއާ ދިމާއަށް ނުކުމެވުމާއެކު ރާވިން ބަލާލީ ރައުލްއަށެވެ. އޭނާ ރައުލްއާ ވާހަކައެއް ދައްކަން ބޭނުންވާކަން ހާމަކުރިއެވެ. އެހެންވެ އޭނާއާއެކު ރައުލް އެކަހެރިވެލިއެވެ. އެއާއެކު ރާވިން އެދުނީ އޭނާ އެނބުރި ދިއުމަށް ބޭނުންވާ ކަމުގައެވެ. ލާވީއަށްވުރެ ޔާފިއާއާ ބައްދަލުކުރަން މިވަގުތު އޭނާ ބޭނުންވާކަން ރައުލްގެ ގާތުގައި ބުންޏެވެ.\n"ރާވިން އެނބުރި އަންނަން ގަސްދުނުކުރާނަމަ، އަހަރެން އެ ނިންމުން ޤަބޫލުކުރާނަން... އަހަރެން އަދިވެސް އެންމެ އިތުބާރުކުރާ މީހަކީ ތީ، އަހަރެންގެ ނިންމުންތަކަށް މަޢާފުކޮށްދެއްޗޭ" ރައުލް ބުންޏެވެ. އޭނާ ޒިޔަޒެލްގެ ހުރިހާ ހުށަހެޅުމެއް ރާވިންއަށް ކިޔައިދިނެވެ. އަދި އޭނާ ގަސްދުކުރާގޮތް ވެސް މެއެވެ. ނަމަވެސް އެ ނިންމުންތަކަށް ޢަމަލުކުރާނީ އީޝަލް ގޮވައިގެން ބޭރީތުގެ ގާތަށް ގޮސްފައި އައިސްކަމުގައި ރައުލް ބުންޏެވެ.\nރާޅުފަށުގައި ރައުލް މަޑުކޮށްލައިގެން ހުރީ ރާވިން މޫދަށް އެރިގެން ދިޔަ ދިމާ ބަލާށެވެ. އޭނާގެ ގާތުގައި ދެންތިބި މެންބަރުން އައިސް މަޑުކޮށްލިއެވެ.\n"ކޮންތާކަށް ރާވިން އެ ދިޔައީ" ހަތޯރި އެހިއެވެ.\n"އޭނާއަށް ރައުލްގެ ނިންމުން ބަލައިގަންނަން ފަސޭހަނުވީ" ސޭމެސް ބުންޏެވެ.\n"ހަތޯރު... ކަލޭ ވެސް މައިންބަފައިން ގާތަށް އެނބުރި ދޭ، ކަސްދިޔާ އާއި ޒަގަންއަކީ ކަލޭގެ ޢާއިލާ، އަހަރެން ގާތުގައި މަޑުކުރުމަކީ އެ މީހުންނާ ދެކޮޅުވުން، އެގޮތް ކަމަކުނުދާނެ" މޫދަށް ނަޒަރު ހުއްޓާލައިގެން ހުރެ ރައުލް ބުންޏެވެ.\n"އެމީހުން އެއީ ވަކި ރަނގަޅު ބައެއްތަ؟... މީ އަހަރެންގެ އަމިއްލަ ނިންމުން، ރައުލްގެ ފަހަތުގައި އަހަރެން ހުންނާނަމޭ ނުބުނަންތަ؟ އަހަރެމެން ބައިބައިވަނީތަ؟ ރައުލް... ކަލޭ ބޭނުންވަނީ އަހަރެމެންނާ ގުޅުން ކަނޑާލަންތަ؟ ކަސްދިޔާގެ ދަރިއަކަށް އަހަރެން ވީމަތަ އަހަރެންގެ ނިންމުން ބަލައިނުގަނެވޭނީ" ހަތޯރު އައިސް ހުއްޓުނީ ރައުލްގެ ކުރިމަތީގައެވެ. ނިތްކުރީގައި ހިފަހައްޓާލުމާއެކު ރައުލް ފިނިނޭވާއެއް ދޫކޮށްލިއެވެ. އަދި އޭނާ ހިނގައިގަތީ އެންމެނާ ދުރަށެވެ. އޭނާގެ ފަހަތުން ހަތޯރު ދާން އުޅުމުން އޭނާގެ ކޮނޑުގައި ސޭމެސް ހިފެހެއްޓިއެވެ.\n"މިވަގުތު އޭނާއާ ޖަދަލުނުކުރޭ، އޭނާ އަހަރެމެން ދުރުކޮށްލަން އުޅޭނަމަ އެ އުޅެނީ އަހަރެމެންނަށް ރަނގަޅަކަށް، އޭނާ އެކަނިވިޔަސް، އަހަރެމެންނަށް ބޭނުންވިޔަސް ނުބުނާނެ، ހަތޯރު، ރައުލް ޚިޔާރުކުރަން އެ އުޅެނީ ދަތި އުނދަގޫ ދިރިއުޅުމެއް، ބޭރީތަކީ އަހަރެމެންގެ ބައްޕަ، އެކަމަކު އޭނާގެ ދުޝްމިނުންނަށް އަހަރެމެން ވާނެ، އެކަމުން ކަލެއަށް ކުރާނޭ އަސަރު އެންމެ ބޮޑުވާނީ، ކަސްދިޔާއާއި ޒަގަން ބަލަން ތިބޭނެތަ ކަލޭ ރައުލް ކޮށައިދޭ މަގުން ހިނގަމުންދާއިރު، އެ މީހުން ކަލެއަށް ކަމެއްނުކުރިޔަސް ރައުލްގެ ފުރާނައަށް ތިބެނީ ފެންބޮވައިގެންފައި، ވިސްނާފައި ގޮތެއް ނިންމަންވާނީ... އަހަރެން ބޭނުންވަނީ ރައުލް ރައްކާތެރިކުރަން، އޭނާގެ ގާތުގައި ހުރެ" ހަތޯރުގެ ކޮނޑުގައި ހިފަހައްޓާލައިގެން ހުރެ ސޭމެސް ވާހަކަދެއްކިއެވެ. އެ މީހުންގެ ވާހަކަ އަޑުއިވޭ ހިސާބުގައި ދާރިއުސް ހުއްޓެވެ.


Azzam Retirement in Enburi Ais SUS Ah - Vaguthu\nއައްޒާމް ރިޓަޔާމަންޓުން އެނބުރި އައިސް ސަސްއަށް\nފުޓުބޯޅައިން ރިޓަޔާމަންޓް އިއުލާނުކުރިތާ މާގިނަ ދުވަސްތަކެއް ނުވަނީސް އެ ނިންމުން ބަދަލުކޮށް ޓީސީގެ ކުރީގެ ކެޕްޓަން މުހައްމަދު އައްޒާމް ސުޕަ ޔުނައިޓެޑް ސްޕޯޓްސް (ސަސް) އަށް ސޮއިކޮށްފިއެވެ.\nއުމުރުން 31 އަހަރުގައި ކުޅުން ހުއްޓާލިކަން އިއުލާނުކުރުމަށް ފަހު އެނބުރި ކުޅުމުގެ ތެރެއަށް އައީ ގިނަބައެއްގެ އެދުމުގެ މަތިންކަމަށް އައްޒާމް ބުނެއެވެ.\nނ.ކެނދިކުޅުދޫ އިން ވިދާލި އައްޒާމް ފުރަތަމަ ޑިވިޝަނުގެ މާޒިޔާއިން ފުރަތަމަ ފެނުނު ނަމަވެސް އޭނާ އެންމެ ބޮޑަށް ފާހަގަވީ ބީޖީ ސްޕޯޓްސް ކުލަބުގައި ދެއްކި ކުޅުމުންނެވެ. އޭގެފަހުން އޭނާ ވަނީ 2015 ގައި ޓީސީއަށް ބަދަލުވެ އެ ކުލަބުގައި ކެޕްޓަން ބޭންޑު އަޅައިގެން މޮޅު ކުޅުމެއް ކުޅެ ކާމިޔާބީތަކެއް ހޯދާފައެވެ.\nއައްޒާމް އެނބުރި ކުޅުމުގެ ތެރެއަށް އައިސް ސަސް އާއި ގުޅުނުކަން ހާމަކޮށްފައިވަނީ އޭނާ ނިސްބަތްވާ ކޮމެޓް ސްޕޯޓްސް ކުލަބުގެ ޕޯސްޓެއްގަައެވެ.\nއައްޒާމް އެންމެ ފަހުން ފުރަތަމަ ޑިވިޝަނުން ފެނުނީ މިިދިޔަ ސީޒަނުގައެވެ. އޭނާގެ ކެޕްޓަންކަމުގެ ދަށުން ޓީސީން ކުރިމަތިލީ ނިސްބަތުން ޒުވާން ހުނަރުވެރި ކުޅުންތެރިންތަކާއެކު އެވެ. ނަމަވެސް އޭނާގެ ކުޅުމުގެ ފެންވަރު ފާހަގަކޮށްލެވެއެވެ. ގިނަ މެޗުތަކެއްގެ މޮޅު ކުޅުންތެރިޔާގެ މަގާމު އޭނާ ހޯދިއެވެ.\nކުލަބް ލެވެލްގެ އިތުރުން ގައުމީ ޓީމަށްވެސް އައްޒާމް ކުޅެފަައިވެއެވެ. އެއީ އޭޝިއަން ކަޕަށް ކޮލިފައިވާން 2017 ވަނަ އަހަރު އޮމާން އާއި ދެކޮޅަށް ކުޅުނު މެޗުގައެވެ. އެ މެޗުގައި އައްޒާމް ކުޅެން އެރީ ބަދަލު ކުޅުންތެރިއެއްގެ ގޮތުގައެވެ.\nޓީސީގައި އޭނާ ހޯދި ކާމިޔާބީތައް ފާހަގަކޮށްލެވެއެވެ. އޭނާ ވަނީ 2018 ގައި ޓީސީން ލީގު ޗެމްޕިއަންކަން ހޯދި ޓީމުގައި މޮޅު ކުޅުމެއް ދައްކާފައެވެ. އަދި ރާއްޖޭގެ ކުލަބަކުން ހޯދި ބޮޑެތި ކާމިޔާބީތަކުގެ ތެރޭގައި ހިމެނޭ ޝެއިޚް ކަމާލް އިންޓަނޭޝަނަލް ޓްރޮފީ ޓީސީއަށް ހޯދައިދިނުމުގައި ވެސް އޭނާ ފާހަގަކޮށްލެވެއެވެ.\nޖެނުއަރީ 23, 2022 23:47\nތިސޮރަށް ރިޓަޔަރމަންޓް ގެ މާނަ ނޭނގެނީހެން ހީވަނީ. އިރުއިރުކޮޅާ ކުޅެން އެ ނުކުންނަނީ.


Kaiveni kurithanaa zuvaan joadakah kurimathivee imthihaaneh!\nކައިވެނި ކުރިތަނާ ޒުވާން ޖޯޑަކަށް ކުރިމަތިވީ އިމްތިހާނެއް!\nޒުވާން ދެމަފިރިން ހޮސްޕިޓަލުގެ އެނދުގައި\nކައިވެންޏަކީ ދެ މީހަކު ހަޔާތެއް ބިނާ ކުރަން އަޅާ ބިންގަލެވެ. ބިންގާ އެޅުމަށް ފަހު ދެ މީހުން އެކަކު އަނެކަކު ދަސްކޮށް އަދި ހިތާމަތަކާއި އުފާތަކުގައި އެއްވަރަކަށް ބައިވެރިވެވޭތޯ މަސައްކަތް ކުރެ އެވެ. އަދި މުސްތަގްބަލަށްޓަކައި ފޮނި ހުވަފެންތަކެއް ދެކެ އެވެ.\nޓުވިޓާގައި އިއްޔެ 22 އަހަރުގެ ޒުވާން ފިރިހެނަކު ޝެއާކުރި ޕޯސްޓް ކިޔާފައި ގިނަ ބަޔަކަށް ރޮވުނެވެ. އިނގިރޭސި ވިލާތުގެ މި ޒުވާނާ ބުނެފައިވާ ގޮތުގައި އޭނާއަށް ކެންސަރުޖެހި ފުރާނައަށް ނުރައްކާވެފައިވާ ކަން އެނގުނީ ކައިވެނި ކުރިތާ ފަސް ވަނަ ހަފުތާގަ އެވެ. އަދި މިކަމާ ހެދި އޭނާ އާއި އަންހެނުންގެ ހިތް ހަލާކުވެ މިހާރު ތިބީ ހަދާނެ ގޮތް ހުސްވެފަ އެވެ.\n"ދަ ޔަންގް ރިޓަޔަރީ" ގެ ނަމުގައި އިން ޓުވިޓާ އެކައުންޓަކުން މި ޒުވާނާ ޝެއާ ކުރި ޕޯސްޓުގައި ބުނެފައިވާ ގޮތުގައި އޭނާއަށް ކެންސަރު ޖެހިފައިވާކަން އެނގުނީ ނޭފަތުން ލޭ އައުމާއި ގައިގެ އެކި ހިސާބުގައި ލޭ ގަނޑުގަންނަން ފެށުމުންނެވެ.\nޑޮކްޓަރަށް ދައްކައިގެން ޓެސްޓް ކުރުމުން އޭނާގެ ގައިގައި ޕްލެޓްލެޓްސް ވަރަށް މަދުކަން އެނގުނުކަމަށް ވެސް އޭނާ ލިޔެފައި ވެއެވެ.\nކައިވެނި ކުރިތާ ފަސް ހަފުތާ ތެރޭ ކެންސަރު ޖެހުނުކަން އެނގުމުން ދެރަވިޔަސް އޭނާގެ އަންހެނުން ވަރަށް ހިތްވަރު ކޮށްފައި އޭނާއަށް އެހީތެރިވަމުންދާކަމަށް ވެސް މި ޒުވާނާ ބުނެފައި ވެއެވެ.\nދެމަފިރިން ހޮސްޕިޓަލުގެ އެނދުގައި ތިބެ ނަގާފައިވާ ފޮޓޯއެއް ޝެއާ ކުރަމުން ޒުވާނާ ބުނީ ލޯތްބަކީ ސިއްހަތު ރަނގަޅުއިރު އާއި ބަލި ވީމަ ވެސް އެކަކު އަނެކަކަށް އަޅާލާ އެހީތެރިވުމަކީ ދެމަފިރިން އެކަކު އަނެކަކަށް ވެފައިވާ ވައުދެއް ކަމަށެވެ. އަދި އޭނާގެ ޒުވާން އަނބިމީހާ ކޮށްދެމުންދާ ޚިދުމަތަށް ހިތުގެ އަޑުން ޝުކުރުވެރިވާ ކަމަށެވެ.\n"މިކަހަލަ ރަނގަޅު އަންބެއް ލިބުނީތީ އުފާކުރަން. މިފަދަ ވޭނަކާއި ބިރުވެރި ތަޖުރިބާއެއް ތަހައްމަލުކުރުމުގައި އޭނަ ކަހަލަ ލޯބިވާ އަންބެއްގެ އެހީ އަހަރެން ވަރަށް ބޮޑަށް ބޭނުންވޭ،" ޒުވާނާ ލިޔެފައި ވެއެވެ.\nމި ޕޯސްޓް އެތައް މިލިއަން ބަޔަކު ކިޔާފައި ވެއެވެ. އަދި ގިނަ އަދަދެއްގެ މި ޒުވާނާއަށް ހެޔޮ ދުއާކޮށް ދެމަފިރިންނަށް ހިތްވަރުދިނުމުގެ މެސެޖުތައް ލިޔެފައި ވެއެވެ.


Raees Yameen ge candidacy form elections commission ah hushahalhaifi | Mihaaru\nރައީސް ޔާމީންގެ ކެންޑިޑެސީ ފޯމު އިލެކްޝަން ކޮމިޝަނަށް ހުށަހަޅައިފި\n09 އޯގަސްޓް 2018 - 10:44 139 comments\nއަންނަ މަހުގެ 23 ގައި އޮންނަ މި އަހަރުގެ ރިޔާސީ އިންތިޚާބުގައި، ވެރިކަން ކުރާ ޕާޓީ ޕީޕީއެމްގެ ފަރާތުން ވާދަކުރެއްވުމަށްޓަކައި، ރައީސް އަބްދުﷲ ޔާމީނާއި އެމަނިކުފާނުގެ ރަނިންމޭޓު ޑރ. މުހައްމަދު ޝަހީމް އަލީ ސައީދުގެ ކެންޑިޑެސީ ފޯމް އިލެކްޝަންސް ކޮމިޝަން (އީސީ) އަށް ދެންމެ ހުށަހަޅުއްވައިފި އެވެ.\nއެ ދެބޭފުޅުންގެ ފޯމު އިލެކްޝަންސް ކޮމިޝަނާ ހަވާލު ކޮށްދެއްވީ، އެ ކޮމިޝަން ގައި ބޭއްވި ރަސްމިއްޔާތެއް ގައި، ޕީޕީއެމްގެ ނައިބު ރައީސް އަދި ޓޫރިޒަމް މިނިސްޓަރު މޫސާ ޒަމީރެވެ. ރައީސް ޔާމީނާއި ޝަހީމްގެ ކެންޑިޑެސީ ފޯމު އީސީ އަށް ހުށަހެޅުއްވިއިރު، ރައީސް ޔާމީން މިވަގުތު އުޅުއްވަނީ ގއ. އާއި ގދ. އަތޮޅަށް ކުރައްވާ ރަސްމީ ދަތުރުފުޅެއްގަ އެވެ. ރައީސް، މިއަދު ހެނދުނު ހުންނެވީ ކޫއްޑޫގަ އެވެ.\nރައީސް ޔާމީންގެ ކެންޑިޑެސީ ފޯމާ ހަވާލުވެވަޑައިގަތުމަށް ފަހު، އިލެކްޝަންސް ކޮމިޝަންގެ ރައީސް އަހުމަދު ޝަރީފް ވިދާޅުވީ، ކެންޑިޑެސީ ބަލައިގަތުމާ މެދު، ކުރިއަށް އޮތް 48 ގަޑިއިރުގެ ތެރޭގައި އެ ކޮމިޝަނުން ގޮތެއް ނިންމާނެ ކަމަށެވެ.\nރިޔާސީ އިންތިޚާބުގައި ވާދަކުރެއްވުމަށް، ޕީޕީއެމްގެ ރިޔާސީ ޓިކެޓް ރައީސް ޔާމިނަށް ރަސްމީކޮށް އެރުވުމަށް ދަރުބާރުގޭގައި ބޭއްވި ޖަލްސާގައި އެމަނިކުފާނާއި ޑރ. ޝަހީމް.---ފޮޓޯ: ނިޝާން އަލީ/މިހާރު\nރައީސް ޔާމީނަކީ، މި ރިޔާސީ އިންތިޚާބުގައި ވާދަކުރައްވަން ފޯމް ހުށަހެޅުއްވި ތިން ވަނަ ކެންޑިޑޭޓެވެ. އެންމެ ފުރަތަމަ ހުށަހެޅުއްވީ އިދިކޮޅު ކެންޑިޑޭޓް އިބްރާހިމް މުހައްމަދު ސޯލިހް (އިބޫ) އާއި އޭނާގެ ރަނިންމޭޓް ފައިސަލް ނަސީމްގެ ފޯމްގެ ފޯމެވެ.\nއޭގެ ފަހުން، އިންތިޚާބުގައި އަމިއްލަ ގޮތުން ވާދަކުރެއްވުމަށް ދަފްތަރު ނަމްބަރު 6562، ހުސައިން ނަސީރާއި އޭނާގެ ރަނިންމޭޓް އަރަބިއްޔާ ސްކޫލްގެ ކުރީގެ ޕްރިންސިޕަލް ޝައިޚް ނަސްރުﷲ މުސްތަފާގެ ނަން އީސީ އަށް އިއްޔެ ވަނީ ހުށަހަޅައިފަ އެވެ. އެކަމަކު އެ ދެ ބޭފުޅުންގެ ކެންޑިޑެސީ ބަލައިގަތުމާ މެދު އީސީން އަދި ގޮތެއް ނުނިންމަ އެވެ.\nރިޔާސީ އިންތިޚާބުގައި ވާދަކުރެއްވުމަށް ކުރީގެ ހޯމް މިނިސްޓަރު އުމަރު ނަސީރާއި ލޯކަލް ގަވަރްމެންޓް އޮތޯރިޓީ (އެލްޖީއޭ)ގެ ކުރީގެ ނައިބު ރައީސް ޝުޖާއު ހުސައިން ވެސް ވަނީ ނިންމަވައިފަ އެވެ. ނަމަވެސް އެ ދެ ބޭފުޅުންގެ ކެންޑިޑެސީ ފޯމް އަދި ހުށަހަޅުއްވައިފައެއް ނުވެ އެވެ.\nރައީސް ޔާމީނަށް ދެވަނަ ފަހަރަށް ޕީޕީއެމްގެ ރިޔާސީ ޓިކެޓު ދޭން ފާސްކުރީ، މީގެ ކުރިން ބޭއްވި އެ ޕާޓީގެ ކައުންސިލް ބައްދަލުވުމެއްގައި މެމްބަރުންގެ އިއްތިފާގުންނެވެ. މީގެ ކުރިން، 2013 ގައި ޕީޕީއެމްގެ ރިޔާސީ ކެންޑިޑޭޓްކަން ރައީސް ޔާމީނަށް ލިބިވަޑައިގަތީ ޕްރައިމަރީގައި އުމަރުގެ މައްޗަށް ކުރި ހޯއްދަވައިގެންނެވެ.\nޕީޕީއެމުން ބުނި ގޮތުގައި، އެ ޕާޓީގެ ރިޔާސީ ޓިކެޓު ރައީސް ޔާމީނަށް ދިނީ ޕާޓީގެ އަސާސީ ގަވައިދާ އެއްގޮތަށެވެ. ޕީޕީއެމްގެ އަސާސީ ގަވާއިދުގެ 69 ވަނަ މާއްދާގެ (އ) އާ ހަވާލާދީ ޕީޕީއެމުން ބުނީ އެ ޕާޓީގެ ޓިކެޓުގައި ހޮވިވަޑައިގެން ހިނގަމުންދާ ދައުރުގެ ރައީސުލްޖުމްހޫރިއްޔާ ދެވަނަ ދައުރަކަށް ކުރިމަތިލައްވަން ބޭނުންފުޅު ނަމަ ޕްރައިމަރީއަކާ ނުލައި އެ ބޭފުޅަކަށް ޕީޕީއެމްގެ ރިޔާސީ ޓިކެޓު ދެވިދާނެ ކަމަށެވެ.\nއެކަމަކު ޕްރައިމަރީއަކާ ނުލައި ޓިކެޓް ދޭ ނަމަ އެކަން ކުރަން ޖެހޭނީ ޕީޕީއެމްގެ ކޮންގްރެސްއެއްގައި ކަމަށާއި ކައުންސިލަށް އެގޮތަށް ޓިކެޓް ނުދެވޭނެ ކަމަށް، ޕީޕީއެމްގައި ކުރިން މަސައްކަތްކުރި މީހުން ބުނެ އެވެ.\nރިޔާސީ އިންތިޚާބަށް ކުރިމަތިލުމުގެ އެންމެ ފަހު ތާރީޚަކީ އީސީން ހަމަޖައްސާފައިވާ ގޮތުން، މާދަމާ އެވެ.\nއިތުރު ލިޔުންތައް ޑރ. މުހައްމަދު ޝަހީމް އަލީ ސައީދު ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން ކުރީގެ މިނިސްޓަރު މޫސާ ޒަމީރު\nގާނޫނު ތަންދޭ ފުޅާމިނުގައި ކެމްޕެއިން ކުރާނަން: ޒަމީރު


Nabiyyaa ﷺ Abu Bakurugefaanah Dhaskohdhevvi Dhua ނަބިއްޔާ ﷺ އަބޫބަކުރުގެފާނަށް ދަސްކޮށްދެއްވި ދުޢާ – Ilm Nabiyyaa ﷺ Abu Bakurugefaanah Dhaskohdhevvi Dhua\nއަބޫބަކުރު رضي الله عنه ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ތިމަން ކަލޭގެފާނު ރަސޫލު الله ﷺ އަށް ދެންނެވީމެވެ. “ތިމަން ކަލޭގެފާނު ނަމާދުގައި ކުރާނެ ދުޢާއެއް ދަސްކޮށްދެއްވާށެވެ!” އެހިނދު ނަބިއްޔާ ﷺ ޙަދީޘްކުރެއްވިއެވެ. ކަލޭގެފާނު ކިޔާށެވެ!\n(اللَّهُمَّ إِنِّي ظَلَمْتُ نَفْسِي ظُلْمًا كَثِيرًا، وَلَا يَغْفِرُ الذُّنُوبَ إِلَّا أَنْتَ فَاغْفِرْ لِي مَغْفِرَةً مِنْ عِنْدِكَ، وَارْحَمْنِي إِنَّكَ أَنْتَ الْغَفُورُ الرَّحِيمُ )\n“އޭ الله އެވެ! ހަމަކަށަވަރުން މި އަޅާ, މިއަޅަގެ އަމިއްލަ ނަފްސަށް ގިނަވެގެންވާ އަނިޔާވެރިވުމަކުން އަނިޔާވެރިވީމެވެ. އަދި އިބަ الله ފިޔަވައި ފާފަ ފުއްސަވާނެ އެހެން އެއްވެސް ފަރާތެއް ނުވެއެވެ. ފަހެ އިބަ الله ގެ ޙަޟްރަތުންވާ ފާފަފުއްސެވުމަކުން މިއަޅާއަށް ފާފަފުއްސަވާނދޭވެ! އަދި މި އަޅާއަށް އޯގާވެރިވެ ވޮޑިގަންނަވާނދޭވެ! ހަމަކަަށަވަރުން އިބަ الله އީ ފާފަފުއްސަވާ އޯގާވަންތަ އިލާހެވެ!”\nނަބިއްޔާ ﷺ އެކަލޭގެފާނުގެ އެންމެ މާތް ޞަޙާބީ ދުޢާއެއް ދަސްކޮށްދެއްވުމަށް އެދުމުން ފާފަފުއްސެވުން އެދި ދެންނެވުމަށް ދަސްކޮށްދެއްވުމުން އެނގިގެންދަނީ އަހަރެމެން އެންމެންނަކީ ވެސް ފާފަތައް ކުރެވޭނެ އަދި އެ ފާފަތައް ފުއްސަވާދެއްވާތޯ އަބަދުވެސް އެދެން ޖެހޭނެ މީހެއް ކަމެވެ. މި ދުޢާ ކުރުން އެންމެ ރަނގަޅީ ފަހު އައްތަޙިއްޔާތުގައި ސަލާމް ދިނުމުގެ ކުރިންނެވެ. ދިރިއުޅުމުގެ އެހެން ޙާލަތްތަކުގައިވެސް ކުރެވޭނެއެވެ. މިއީ ކުރު އެހެން ނަމަވެސް ފުރިހަމަ ރީތި ޖާމިޢު ދުޢާއެކެވެ. މި ދުޢާގައި ފާފައަށް އިޢުތިރާފުވުން ހިމެނިގެންވެއެވެ. މި ދުޢާގައި ތަޥްޙީދު ހިމެނިގެންވެއެވެ. ވީމާ ހިތުދަސްކޮށްލައިގެން މި ދުޢާ ކުރެވޭތޯ ބަލާށެވެ!


Mushaf Maldeef bahan fashaifi\nމުސްހަފް މާލްދީފު ބަހަން ފަށައިފި\nމުސްހަފް މާލްދީފު ބަހަން ފެށުމުގެ ގޮތުން ރައީސް މިއަދު ކުއްޖަކަށް މުސްހަފު ހަދިޔާ ކުރަނީ --\nކޮންމެ ދިވެއްސަކަށް މުސްހަފެއް ދޭން އިސްލާމިކް މިނިސްޓްރީން ހިންގާ ޕްރޮގްރާމް "މުސްހަފް މާލްދީފް" ގެ ދަށުން މުސްހަފް ބަހަން މިއަދު ފަށައިފި އެވެ.\nމުސްހަފު ބަހަން ފަށާފައިވަނީ މިއަދު ހެނދުނު ރައީސް އޮފީހުގައި ދީނީ ޓީވީ ޗެނަލް "މުންނާރު" އިފުތިތާހު ކުރުމަށް ބޭއްވި ރަސްމިއްޔާތުގަ އެވެ. މިކަން ފެށުމުގެ ގޮތުން މިއަދު ރައީސް އަބްދުﷲ ޔާމީން ވަނީ ގުރުއާން ހިތުދަސް ކުރަމުންދާ ފަސް ކުއްޖަކަށް މުސްހަފް މާލްދީފް ހަވާލު ކޮށްދެއްވާފަ އެވެ.\nމި ރަސްމިއްޔާތުގައި ވާހަކަފުޅު ދައްކަވަމުން އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު ވިދާޅުވީ، ޤުރުއާން އިލްމް ފުޅާކުރަން މި ސަރުކާރުން ގިނަ މަސައްކަތްތަކެއް ކުރަމުން އަންނަ ކަމަށާއި ދައުލަތުން ފުރަތަމަ ފަހަރަށް ޗާޕްކޮށްގެން ރައްޔިތުންނަށް މުސްހަފު ބަހަން ނިންމީ އެގޮތުގެ މަތިން ކަމަށެވެ.\nއޭނާ ވިދާޅުވީ މިހާރު ވެސް ސައުދީ އަރަބިއްޔާއިން 1000 އަށްވުރެ ގިނަ ހަތިމު ލިބިފައިވާ ކަމަށާއި ތުރުކީގެ ސަރުކާރުން ވެސް 2000 ހަތިމު ރާއްޖެއަށް ހަތިޔާކޮށްފައިވާއިރު އެމިރޭޓްސް ސަރުކާރުން ވެސް 60،000 ވުރެ ގިނަ ހަތިމް ލިބޭނެ ކަމުގެ އުއްމީދު އެބަ އޮތް ކަމަށެވެ.\nއިސްލާމިކް މިނިސްޓްރީން ބުނެފައިވާ ގޮތުގައި މުސްހަފް މާލްދީބުގެ ދަށުން ފުރަތަމަ ބުރު ޗާޕްކޮށްގެން ރާއްޖެ ގެނެސްފައިވާ އެއް ލައްކަ މުސްހަފްތައް ބަހަން ހަމަޖެހިފައިވަނީ އުމުރުން 15 އަހަރާއި 40 އަހަރާއި ދެމެދުގެ ކޮންމެ މީހަކަށް މުސްހަފެއްގެ މަގުންނެވެ.\nއިސްލާމިކް މިނިސްޓްރީން ކުރިން ނިންމާފައިވަނީ ފުރަތަމަ ބުރު ޗާޕުކޮށްގެން ގެނަ މުސްހަފްތައް ކޮންމެ ގެއަކަށް މުސްހަފެއްގެ ގޮތުގައި ބަހާށެވެ.\nއިސްލާމިކް މިނިސްޓަރަކަށް ޑރ. މުހައްމަދު ޝަހީމް އަލީ ސައީދު ހުންނެވި ދުވަސްވަރު މީގެ ދެ އަހަރު ކުރިން ފެށި މި ޕްރޮގްރާމްގެ ދަށުން ޗާޕް ކުރާ މުސްހަފުތަކުގެ ބޭރުގަނޑާއި، އެތެރޭގެ ކުރެހުންތަކާއި ލޭއައުޓްތަކުގައި، ހުކުރު މިސްކިތުގައި ހިމެނޭ އަތްތެރި މަސައްކަތުގެ ފަންނުވެރި ކުރެހުންތައް ވަނީ ހިމަނައިފަ އެވެ. އެ ފަރުމާކޮށްފައިވަނީ އަބްދުﷲ ޝަފީއު އެވެ.\nމި މުސްހަފްތައް ޗާޕްކޮށްފައިވަނީ ދުބާއީންނެވެ. މި މުސްހަފްގެ ކޮޕީއެއް މިހާރުވަނީ ރައީސް އަބްދުﷲ ޔާމީނަށް އަރުވާފަ އެވެ.\nއެގާރަ ހާފިޒަކަަށް މެޑަލް


Ras Online - ސަޕޯޓަރެއްގެ ފޯނު ހަލާކު ކޮށްލާތަން ފެންނަ ވީޑިއޯއެއް އާންމު ވުމުން ރޮނާލްޑޯ މަޢާފަށް އެދެފި\nސަޕޯޓަރެއްގެ ފޯނު ހަލާކު ކޮށްލާތަން ފެންނަ ވީޑިއޯއެއް އާންމު ވުމުން ރޮނާލްޑޯ މަޢާފަށް އެދެފި\nމާޝާ މިދުހަތު 10 އޭޕްރީލު 2022 - 14:20\nމަޝްހޫރު ފުޓުބޯޅަ ކުޅުންތެރިޔާ ކްރިސްޓިއާނޯ ރޮނާލްޑޯ ސަޕޯޓަރެއްގެ ފޯނު ހަލާކު ކޮށްލާ މަންޒަރު ފެންނަ ވީޑިއޯއެއް އާންމު ވުމުން ރޮނާލްޑޯ އެކަމަށް މަޢާފަށް އެދެފިއެވެ.\nމިހާދިސާ ހިނގާފައިވަނީ މިހާރު ކުރިއަށްދާ ޕްރިމިއަރ ލީގުގައި އިއްޔެ މެންޗެންސްޓަރ ޔުނައިޓެޑާއި އެވަރޓަން ކުޅުނު މެޗު ނިންމާލުމަަށްފަހު ދަނޑުން ފައިބައިގެން ދަމުންކަން ވީޑިއޯއިން ހާމަވެއެވެ. ވީޑިއޯ އިން ފެންނަ ގޮތުގައި އިއްޔެގެ މެޗުގެ ނަތީޖާއާއި މެދު ހިތްހަމަނުޖެހިފައި ހުރިކަން ރޮނާލްޑޯގެ އަމަލުތަކުން އެނގިގެންދެއެވެ.\nމިވީޑިއޯ އާންމު ވުމާއިއެކު ސަޕޯޓަރުގެ ފޯނުގައި ޖަހައި ބިންމައްޗަށް ވައްޓާލެވުނީކަމަށް ބުނެ މަޢާފަށް އެދެމުން ރޮނާލްޑޯ ބުނީ ބައެއް ހާލަތްތަކުގައި އަމިއްލަ އިހުސާސްތައް ކޮންޓްރޯލް ކުރަން އުނދަގޫވާކަމަށެވެ. ނަމަވެސް އިޚުތިރާމް ކުރުމާއި ޒުވާން ކުޅުންތެރިންނަށް ނަމޫނާ ދެއްކުމަކީ މުހިންމުކަމެއްކަމަށާއި، އެހެންކަމުން އޭނާގެ މިއަމަލަށް މައާފަށް އެދޭކަމަށް ބުނެފައިވެއެވެ.\nރޮނާލްޑޯ ވަނީ އެސަޕޯޓަރަށް މެޗެށް ބަލާލުމަށް ހާއްސަ ދައުވަތެއްވެސް ދީފައެވެ.\nއިއްޔެ މެންޗެންސްޓަރ ޔުނައިޓެޑާއި އެވަރޓަން ކުޅުނު މެޗުން މެންޗެންސްޓަރ ޔުނައިޓެޑް ބަލިވެފައިވަނީ 1 -0ގެ ނަތީޖާއަކުންނެވެ. މިނަތީޖާއާއެކު މެންޗެންސްޓަރ ޔުނައިޓެޑް ޗެމްޕިއަންސްލީގަށް ކޮލިފައިވުމާއި މެދު އޮތް އުންމީދާމެދު ސުވާލު އުފެދޭ ކަމަށް ދިރާސާކުރާ ފަރާތްތަކުން ބުނެއެވެ.


Wolves varugadha kurumah bodu plan eh | Mihaaru\nލަނޑު ޖެހުމަށް ފަހު ވުލްވްސް ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\n08 ޖޫން 2019 - 10:432comments\nއިނގިރޭސި ޗެމްޕިއަންކަން 1950 ގެ އަހަރުތެރޭގައި ތިން ފަހަރެއްގެ މަތިން ހޯދި ވުލްވަހެމްޓަން ވެންޑާސް (ވުލްވްސް) އަށް އިނގިރޭސި ޕްރިމިއާ ލީގުން ގެއްލުނީ 2012 ވަނަ އަހަރު ރެލިގޭޓްވުމުންނެވެ. އެކަމަކު މީގެ ދެ އަހަރު ކުރިން ޗައިނާގެ ވަރުގަދަ އިންވެސްޓްމަންޓް ކުންފުނި ފޮސުން ގްރޫޕުން ވުލްވްސް ގަނެ، އެ ޓީމު ކުރިއަށްގެންދާނެ މަގުޗާޓެއް އެކުލަވާލައިގެން ހޯދި ކުރިއެރުމުގެ ނަތީޖާ އަކީ މިދިޔަ އަހަރު ޕްރިމިއާ ލީގަށް އަލުން ޕްރޯމޯޓްވެ، ޕޯޗުގަލްގެ ނޫނޯ އެސްޕިރީޓޯ ސަންޓޯގެ ކޯޗުކަމުގައި ދެއްކި ތަފާތެވެ.\nވުލްވްސް ވަނީ ޕްރިމިއާ ލީގުގެ ހަތް ވަނައިގައި ނިންމައި 1980 ވަނަ އަހަރަށް ފަހު ފުރަތަމަ ފަހަރަށް ޔޫރަޕްގެ މުބާރާތަކަށް ކޮލިފައިވެފަ އެވެ. އަންނަ އަހަރު އެ ޓީމު ޔޫރޮޕާ ލީގުގައި ކުޅޭނެ އެވެ.\nފޮސުން ގްރޫޕުން 2016 ވަނަ އަހަރު ވުލްވްސް ގަތްއިރު އެ ޓީމުގެ މާލީ ހާލަތު އޮތީ ވަރަށް ދަށްކޮށެވެ. ފުރަތަމަ ވެސް ފޮސުންގެ މަސައްކަތަކަށްވީ އެ ކްލަބްގެ ދަރަނިތައް ދައްކާ ހަލާސްކުރުމެވެ. އެކަން ފުރަތަމަ އަހަރު ތެރޭގައި ނިންމާލުމަށް ފަހު އަމާޒު ހިފީ ދުނިޔޭގެ އެންމެ ވަރުގަދަ ލީގު ކަމަށް ގިނަ ބަޔަކު އެއްބަސްވާ އިނގިރޭސި ޕްރިމިއާ ލީގުގައި ފައިތިލަ ސާބިތުކުރާށެވެ. އެ މަސައްކަތުގެ ފެށުމެއްގެ ގޮތުން 2017 ވަނަ އަހަރު މާޗް މަހު ޕޯޗުގަލްގެ ގަދަބާރު ޕޯޓޯގައި ހުރި ކޯޗު ނޫނޯ ގެނަ އެވެ. އެ އަށް ފަހު ވަރުގަދަ ޕްލޭނަކާ އެކު ޓީމެއް ބިނާކުރުމުގެ މަސައްކަތް ފެށި އެވެ.\nވުލްވްސް ކުރިއަށްގެންދިއުމަށާއި އެ ކްލަބް އޭޝިއާ އާއި ޔޫރަޕްގައި ބްރޭންޑަކަށް ހެދުމުގެ ގޮތުން ފޮސުން ގްރޫޕުން 10 އަހަރުގެ ޕްލޭނެއް އެކުލަވާލީ އެމެރިކަން ފުޓްބޯލް (އެންއެފްއެލް) އާއި އެންބީއޭގައި ވާދަކުރާ ވަރުގަދަ ބާސްކެޓްބޯޅަ ޓީމުތަކުގެ އެޑްވަޓައިސިން ޕާޓްނަރުންނާ މަޝްވަރާތަކެއް ކުރުމަށް ފަހު އެކަމަށް ހާއްސަ ކޮންސަލްޓަންޓުންތަކެއް ނަގައިގެންނެވެ. އެ މަސައްކަތުގެ އެންމެ ބޮޑުބައެއް ބަރޯސާވެފައި އޮތީ ޓީމު ނެރޭ ނަތީޖާތަކެއްގެ މައްޗަށް ކަމަށްވުމުން ފޮސުން ގްރޫޕުން ވަނީ ތަފާތު އުކުޅެއް ބޭނުންކޮށްފަ އެވެ. އެއީ މަޝްހޫރު ފުޓްބޯޅަ އޭޖެންޓް ޖޯޖް މެންޑޭސްގެ އެހީތެރިކަން ހޯދުމެވެ.\nފޮސުން ގްރޫޕްގެ ބައެއް މެމްބަރުންނާ އެކު ޖޯޖް މެންޑޭސް (ކ) ވުލްވްސްގެ މެޗެއް ބަލަނީ.\nމެންޑޭސް، ވުލްވްސްގެ ބޮޑު އެހީތެރިޔާ\nމަޝްހޫރު ގިނަ ކުޅުންތެރިންނާއި ކޯޗުންގެ އޭޖެންޓްކަން ކުރަމުން އަންނަ ގެސްޓިފިއުޓް ކުންފުނީގެ ވެރިޔާ މެންޑޭސް އަށް 2017 ވަނަ އަހަރު ފޮސުން ކުންފުނިން ވަނީ ހާއްސަ އެއްބަސްވުމެއް ހުށަހަޅައިފަ އެވެ. އެ ގޮތުން ފޮސުން ގްރޫޕްގެ ބައެއް ކުންފުނިތަކުގެ ހިއްސާ ވެސް ދިނެވެ. ބަދަލެއްގެ ގޮތުން ފޮސުން ގްރޫޕުން އެންމެ ބޮޑަށް އެދުނު ކަމަކަށްވީ ވުލްވްސް ޓީމު ބިނާކުރުމަށް މެންޑޭސް އެހީތެރިވުމެވެ.\nކްރިސްޓިއާނޯ ރޮނާލްޑޯ ފަދަ ތަރިންގެ އޭޖެންޓްކަން ކުރަމުން އަންނަ ސުޕަ އޭޖެންޓްގެ ނަމުން ވެސް މަޝްހޫރުވެފައިވާ މެންޑޭސްގެ އެހީތެރިކަމާ އެކު ވުލްވްސް އިން ވަނީ މިހާރުގެ ޓްރާންސްފާ މާކެޓްގެ އަގުތަކަށް ބަލާއިރު ނިސްބަތުން ކުޑަ އަގެއްގައި ފެންވަރު ރަނގަޅު ކުޅުންތެރިންތަކެއް ހޯދައިފަ އެވެ. ޕޯޗުގަލްގެ ތަޖުރިބާކާރު މިޑްފީލްޑަރު ޔާއޯ މުޓީނިއޯ އާއި އަރަމުން އަންނަ ތަރި ރުބެން ނެވޭސްގެ އިތުރުން މެކްސިކޯގެ ފޯވާޑް ރައުލް ހިމެނޭޒް ފަދަ ތަރިންގެ ސޮއި ވުލްވްސް އިން ހޯދީ ޔޫރަޕްގެ ނަން މަޝްހޫރު އަދި ޗެމްޕިއަންސް ލީގުގައި ވެސް ކުޅޭ ޓީމުތަކުން ފާރަލަމުން އަންނަނިކޮށެވެ. ވުލްވްސްގައި މިހާރު އޮތް ޓީމުގައި ޕޯޗުގަލްގެ ފެންވަރު ރަނގަޅު ކުޅުންތެރިން ގިނަވީ މެންޑޭސްގެ ނުފޫޒުންނެވެ.\nމެންޑޭސްގެ އެހީއާ އެކު ވުލްވްސް އިން ވަރުގަދަ ޓީމެއް ބިނާކުރަނީ ނުހައްގު ނުފޫޒު ބޭނުންކޮށްގެން ކަމަށް ބުނެ އިނގިރޭސި ދެ ވަނަ ޑިވިޝަނުގައި ވާދަކުރާ ގިނަ ކްލަބްތަކުން މީގެ ކުރިން މައްސަލަ ވެސް ޖެއްސި އެވެ. އެކަމަކު އީއެފްއެލް އާއި އެފްއޭ އިން އެ ކަންތައްތައް ބެލުމަށް ފަހު ނިންމީ އެ ކަމުގައި ގަވާއިދާ ހިލާފު އެއްވެސް ކަމެއް ނުހިނގާ ކަމަށެވެ. އެ މައްސަލައިގައި މެންޑޭސް އާއި ގެސްޓިފިއުޓުން ވެސް އެއްވެސް ވަރަކަށް މީޑިއާގައި ވާހަކަ ދައްކާފައިނުވެ އެވެ.\nރިޕޯޓްތައް ބުނާގޮތުން ވުލްވްސްގައި މިހާރު ތިބި ޕޯޗުގަލް ކުޅުންތެރިންގެ ނިސްބަތަށް ބަލާއިރު ޕޯޗުގަލް ފުރަތަމަ ޑިވިޝަނުގެ ހަތަރު ކްލަބަކަށް ވުރެން އެ ޓީމުގައި އެ ގައުމަށް ނިސްބަތްވާ ކުޅުންތެރިން ގިނަ އެވެ. އޭގެ ތެރޭގައި ހިމެނެނީ ޕޯޗުގަލްގެ ގަދަ ދެ ބާރު ކަމަށްވާ ޕޯޓޯ އާއި ބެންފީކާގެ އެކެޑަމީން ތަމްރީންވެ، އެ ކްލަބްތަކުގެ ސީނިއާ ޓީމަށް ވެސް ކުޅެފައިވާ ކުޅުންތެރިންނެވެ.\nޕޯޗުގަލްގެ ރުބެން ނެވޭސް: އޭނާ ވުލްވްސް އަށް ސޮއިކުރީ ގިނަ ކްލަބްތަކަށް ނޫނެކޭ ބުނެފައި.\nވުލްވްސް އާއި މެންޑޭސް އެކުގައި މަސައްކަތްކުރާތާ ދެ އަހަރަށް ވުރެން ގިނަ ދުވަސްވެފައިވާއިރު، އިނގިރޭސި ޕްރިމިއާ ލީގުގައި މި ސީޒަނުގައި ވުލްވްސް އިން ހޯދި ކާމިޔާބީގެ ސަބަބުން މުސްތަގުބަލުގައި އެ ޓީމަށް އިތުރު ކުރިއެރުން ހޯދުމުގެ ދޮރުވަނީ ހުޅުވިފަ އެވެ. އަދި ފޮސުން ގްރޫޕުގެ ވިސްނުމަކީ މެންޑޭސް ހޯދައިދޭ ފުރުސަތުތަކުގެ ތެރެއިން އިތުރަށް ޓީމު ވަރުގަދަކޮށް އިނގިރޭސި ވަރުގަދަ ޓީމުތަކުގެ ތެރެއަށް ވަނުމެވެ. އޭގެ އެންމެ މުހިއްމު ރޯލެއް އޮތީ ކޯޗު ނޫނޯ އަށެވެ. އޭނާ ދިގު މުއްދަތަކަށް ބަހައްޓަން ފޮސުން ގްރޫޕުން ބޭނުންވާ އެންމެ ބޮޑު ސަބަބަކީ މި ފަހަރު އިނގިރޭސި ގަދަބާރުތަކުގެ މައްޗަށް ވުލްވްސް އިން ހޯދި ބޮޑެތި ނަތީޖާތަކެވެ. ސިޓީއާ އެއްވަރުކުރިއިރު ލީގުގެ ގަދަ ހައެއްގައި ހިމެނޭ އަނެއް ފަސް ޓީމު ވެސް ބަލިކުރި އެވެ. ލިވަޕޫލްގެ މައްޗަށް ކުރިހޯދީ އެފްއޭ ކަޕްގަ އެވެ.\nޓްރެއިނިންގައި ނޫނޯގެ ތަފާތު ވިސްނުމެއް\nފުޓްބޯޅަ ކެރިއަރުގައި ގޯލްކީޕަރަކަށް ކުޅުނު މިހާރު އުމުރުން 45 އަހަރުގެ ނޫނޯ، 2012 ވަނަ އަހަރު ރިއޯ އޭވް އިން ކޯޗިން ކެރިއަރު ފަށައި ހޯދި ކުރިއެރުމުގެ ނަތީޖާ އަކަށްވީ ސްޕެއިނުގެ ގަދަބާރު ވެލެންސިއާގެ ކޯޗުކަން ލިބުމެވެ. އެ ޓީމުގައި ވެސް އެއް އަހަރު ހޭދަކުރުމަށް ފަހު އޭގެ ފަހުން ވަނީ ޕޯޓޯ އަށް ބަދަލުވެފަ އެވެ. ތަފާތު ދެ ގައުމެއްގައި ކޯޗިންގައި ކުރެވުނު ތަޖުރިބާއިންނާއި ކުޅުންތެރިޔެއްގެ ގޮތުގައި އެކި ކޯޗުންނާ އެކު މަސައްކަތްކުރިއިރު ސަންޓޯ އަށް ގިނަ ކަންތައްތަކެއް ދަސްވި އެވެ. އެކަމަކު އޭނާ އެންމެ ބޮޑަށް ސަމާލުކަން ދެނީ ކުޅުންތެރިންގެ ކެއުމަށެވެ. ރަނގަޅު ނިއުޓްރިޝަން ޕްލޭނެއް ހުރިހާ ކުޅުންތެރިން ގެންނަން ނޫނޯ ވަރަށް ބާރު އަޅަ އެވެ.\nރަނގަޅު ނިއުޓްރިޝަން ޕްލޭނެއް އެކުލަވާލުމަށް ނޫނޯ ވަނީ އެ ކްލަބްގެ ހެޑް އޮފް ނިއުޓްރިޝަން ޑރ. މަޔޫރް ރަންޗޯޑަސްއާ ބައްދަލުކޮށްފަ އެވެ. އަދި ނޫނޯ އަށް ލިބިފައިވާ ތަޖުރިބާތަކުގެ އަލީގައި އެކި ކަންތައްތައް ހިއްސާކޮށް ރަނގަޅު ޕްލޭނެއް ހެދި އެވެ. އަދި އަހަރުން އަހަރަށް ބޭނުންވާ ބަދަލުތައް ގެނެސް ކުރިއަށްދާނެ ގޮތް ކަނޑައެޅި އެވެ.\nއެ ގޮތުން ކުޅުންތެރިންގެ ހެނދުނުގެ ނާސްތާ ހަމަޖެހިފައި އޮންނަނީ ޓްރެއިނިން ދަނޑުގަ އެވެ. އަދި ޓްރެއިނިން ނިންމާފައިދާއިރު 50 އިންސައްތަ އަށް ވުރެން ގިނަ ކުޅުންތެރިން ކާއެއްޗެހި ގެއަށް ގެންދާނެ އެވެ. ކާއެއްޗެހި ގެއަށް ގެންދާނީ ޓްރެއިނިންގައި އެ ކުޅުންތެރިންގެ ހަކަތަ އާއި އެކި ކަންތައްތައް ޓެސްޓް ކުރުމަށް ފަހު އިތުރުކުރަން ބޭނުންވާ ކުޅުންތެރިންނެވެ. ރަނގަޅު ވަގުތުގައި ކުޅުންތެރިން ނިދިތޯ ޗެކް ކުރުމަށް އެކި ޓެސްޓްތައް ކޮންމެ ޓްރެއިނިންގައި ހަދަ އެވެ. އަދި ކުޅުންތެރިން ކާނާ ބޭނުންކުރާ ގޮތް ބެލުމުގެ ގޮތުން ސްވެޓް ޓެސްޓާއި އެކި ކަހަލަ ޓެސްޓްތައް ގަވައިދުން ހަދަ އެވެ. މިއީ ނޫނޯ ގަވާއިދުން އެންމެ ބޮޑަށް ސަމާލުވެގެން ކުރާ ކަންތައް ކަމަށް ދާދި ފަހުން ދިން އިންޓަވިއުއެއްގައި ޑރ. މަޔޫރް ވެސް ވަނީ ބުނެފަ އެވެ.\nޕްލޭން އިތުރަށް ދައްމާލުމުގެ ވިސްނުން ފޮސުން ގްރޫޕްގެ އެބަހުރި\nފޮސުން ގްރޫޕުން ވުލްވްސް ކުރިއަށްގެންދަން އެންމެ ފުރަތަމަ ކަނޑައެޅީ 10 އަހަރުގެ ޕްލޭނެކެވެ. އެއީ ޕްރިމިއާ ލީގުގެ ގަދަ ބާރަކަށް އެ ޓީމު ހެދުމަށެވެ. އެކަމަކު އެ ޓާގެޓް އެ އަށް ވުރެން ކުރިއަށް ޖައްސަން ފޮސުން ގްރޫޕުން މަޝްވަރާކުރަމުން އަންނަ ކަމަށް ވުލްވްސްގެ އެކްޒެކްޓިވް ޗެއާމަން ޖެފް ޝީ ވަނީ ވިދާޅުވެފަ އެވެ.\nވުލްވްސްގެ ކޯޗު ނޫނޯ: އޭނާ ހޯދަން ގިނަ ޓީމުތަކުން މަސައްކަތްކުރޭ.\n"އަހަރެން ދާދި ފަހުން ފޮސުންގެ ޗެއާމަން ގުއާއާ ބައްދަލުކުރިއިރު އޭނާ ގާތުގައި އެހިން ވުލްވްސް އަށް ދުނިޔޭގެ ފުޓްބޯޅައިގައި ލިބޭނެ ހުރިހާ ކާމިޔާބެއް ލިބުނީމަ މި ޓީމު ދޫކޮށްލާނަންތޯ. އެކަމަކު ގުއޯ ދިނީ އަހަރެން ހައިރާންވާވަރުގެ ޖަވާބެއް. އޭނާ ބުނީ ފޮސުން އިން ދުވަހަކު ވެސް ވުލްވްސް ނުވިއްކާނެ ކަމަށް،" ޝީ ވިދާޅުވި އެވެ.\nފޮސުންގެ ދައުރުގައި ކުރިމަތިލި ފުރަތަމަ ޕްރިމިއާ ލީގު ސީޒަނުގައި ހޯދި ނަތީޖާތަކުގެ ސަބަބުން އަންނަ އަހަރު ޔޫރަޕްގައި ކުޅެވުމަކީ ވުލްްވްސް ކުރިއަށްދާ ކަމުގެ އެންމެ ބޮޑު ހެކި ކަމަށާއި އެކަމަކު ވެސް ކުރަން ހުރި މަސައްކަތްތައް ވަރަށް ގިނަކަން ޝީ ފާހަގަކުރެއްވި އެވެ.\n"އަހަރެމެން ފުރަތަމަ 10 އަހަރުގެ ޕްލޭން ހެދިއިރު ވިސްނީ ފަސް އަހަރުން ޔޫރަޕްގައި ކުޅެވޭނެ ކަމަށް. އެކަމަކު އެ އަށް ވުރެން އަވަހަށް އެކަން މިވީ. އެކަމަކު ވުލްވްސްގެ ވިސްނުމެއް ނެތް ގަވާއިދުން ބޭރުން އެއްވެސް ކަމެއް ކުރަން. ފައިނޭންޝިއަލް ފެއާ ޕްލޭ އަށް އިހުތިރާމްކުރާނަން. މިސްރާބުގައި ދާއިރު ބައެއް މަންޒިލް އަވަސް ވިޔަސް އަހަރެމެން ތިބޭނީ ހަމަބިމުގައި،" ޝީ ވިދާޅުވި އެވެ.\nމިހާރު އެންމެ ބޮޑަށް ކުރެވޭ ކަމަކީ ވުލްވްސް ވަރުގަދަ ބްރޭންޑަކަށް ހެދުމުގެ މަސައްކަތް ކަމަށާއި ކުރިއަށް އޮތްތަނުގައި ވުލްވްސް އިން ތަފާތު ޓްރެއިނިން ކޭމްޕްތައް ކުރިއަށްގެންދާއިރު އެކަމަށް ވަރަށް ބޮޑަށް އިސްކަންދޭނެ ކަމަށް ވިދާޅުވި އެވެ.\nވުލްވްސް އަށް މި ވަގުތަށް ބަލާއިރު އޮތް އެންމެ ބޮޑު ކަންބޮޑުވުމަކީ އެ ޓީމުގެ ކޯޗު ނޫނޯ އަށް ގިނަ ކްލަބްތަކެއްގެ ހުށަހެޅުން ލިބޭތީ އޭނާގެ މުސްތަގުބަލާ މެދު އުފެދޭ ސުވާލުތަކެވެ. ޝީ ވިދާޅުވީ ވުލްވްސް ކުރިއަށްގެންދިއުމުގައި ނޫނޯގެ ދައުރު ބޮޑުކަަމަށާއި އޭނާ އެ މަގާމުގައި ބަހައްޓަން ކްލަބަށް ކުރެވެން ހުރި ހުރިހާ ކަމެއް ކުރާނެ ކަމަށެވެ. އަދި މިހާރު ވުލްވްސްގައި ތިބި ބައެއް ކުޅުންތެރިންނަކީ އެއްވެސް އަގެއްގައި ނުވިއްކާނެ ކުޅުންތެރިން ކަމަށް ޝީ ވިދާޅުވި އެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ވޫލްވްސް


Floating City in Kuli Nagaa Gothah Hamajassaifi ފްލޯޓިންގ ސިޓީއިން ކުލި ނަގާ ގޮތަށް ހަމަޖައްސައިފި – Huvadhoo News Floating City in Kuli Nagaa Gothah Hamajassaifi Huvadhoo News\nފްލޯޓިންގ ސިޓީއިން ކުލި ނަގާ ގޮތަށް ހަމަޖައްސައިފި\nރާއްޖޭގައި ޤާއިމުކުރުމަށް ހަމަޖެހިފައިވާ ފްލޯޓިންގ ސިޓީ\nއާރަށް ކައިރީގައި އޮންނަ 200 ހެކްޓަރުގެ ފަޅެއްގައި ތަރައްޤީ ކުރުމަށް ހަމަޖެހިފައިވާ ފްލޯޓިންގ ސިޓީއިން ކުލި ނަގާ ގޮތަށް ހަމަޖައްސައިފިއެވެ.\n“މޯލްޑިވްސް ފްލޯޓިން ސިޓީ” އިން ކުލި ނެގޭނެ އުސޫލުގައިވާ ގޮތުން ފަތުރުވެރިކަމުގެ ބޭނުމަށް ކުއްޔަށް ދޫކޮށްފައިވާ ފަޅުތަކުގައި އިމާރާތް ކުރުމުގެ ބޭނުމަށް މޫދުގެ ލޮނުގަނޑުގެ މަތީގައި އުފުލޭގޮތަށް ތައްޔާރުކުރާ ރަށްރަށުގެ ޕްލެޓްފޯމްތަކުގެ ސަރަހައްދު ހިމެނޭނީ، ފަޅުގެ ލޭންޑް އޭރިއާގެ ގޮތުގައެވެ. އެ އޭރިއާ ހިސާބުކުރާނީ، އެ ފަދަ ރަށްތަކާއި ޕްލެޓްފޯމްތައް ކަނޑުގެ ލޮނުގަނޑުގައި ބީހޭ ހިސާބުގެ މައްޗަށް ބިނާކޮށް ކަމަށް އެ އުސޫލުގައި ބުނެފައިވެއެވެ.\nމިއީ ރާއްޖޭގައި މުޅިން އަލަށް ތަރައްޤީކުރާ ފްލޯޓިންގ ސިޓީއެކެވެ. މިސިޓީ ނިމޭއިރު ރިސޯޓުތަކާއި ސިޓީ ހޮޓާތަކާއި، ސްކޫލްތައް، ބޮޑެތި ފިހާރަތަކުގެ އިތުރުން ކައުންސިލް އިދާރާއަކާއި ހޮސްޕިޓަލެއް އެތަނުގައި ޤާއިމުކުރެވިގެންދާނެއެވެ.\nހަމައެއާއެކު ރާއްޖޭގައި ގިނަ ވަޒީފާތަކެއް އުފެދިގެންދާނެއެވެ. މިއީ 1.6 ބިލިއަން ޑޮލަރުގެ ބޮޑު މަޝްރޫޢުއެކެވެ.3އަހަރުގެ ތެރޭގައި މިމަސައްކަތް އެއްކޮށް ނިންމާލެވޭނެކަމަށް މިމަޝްރޫޢުގެ ރާއްޖޭގެ ކޮންސަލްޓަންޓް ވިދާޅުވެފައިވެއެވެ.\nރާއްޖޭގައި ފްލޯޓިން ސިޓީއެއް ތަރައްޤީ ކުރުމަށް އެންމެ ފުރަމަތަ އެއްބަސްވުމަކަށް އައިސްފައިވަނީ 2010 ވަނަ އަހަރު ރައީސް ނަޝީދުގެ ވެރިކަމުގައެވެ. އޭރު ޑަޗް ޑޮކްލޭންޑް ކުންފުންޏާއި މަސައްކަތް ހަވާލުކުރުމަށްފަހު، ކުރިއަށް ނުގޮސް އޮވެ، މިއެއްބަސްވުމުގައި ދެވަނަ ފަހަރަށް ސޮއި ކުރީ 2019 ވަނަ އަހަރު މޭއި މަހުގެ ތެރޭގައެވެ. މިމަޝްރޫއު ހިންގުމަށް ދެވަނަ ފަހަރަށް ވެސް ހަވާލުކުރި ޑަޗް ޑޮކްލޭންޑް ކުންފުންޏާއިއެވެ.


މިހާރު ކުރިއަށްދާ ޔޫއެސް އޯޕަން ޓެނިސް މުބާރާތުގެ އެންމެފަހުގެ ޗެމްޕިއަން އަދި ދުނިޔޭގެ އެއްވަނަ ކުޅުންތެރިޔާ ސާބިއާގެ ނޮވަކް ޖޮކޮވިޗްގެ ކޮނޑުހުޅަށް ލިބުނު އަނިޔާއަކާ އެ މުބާރާތުން ވަކިވާން ޖެހިއްޖެއެވެ.\nމިއީ ޖޮކޮވިޗްގެ ކެރިއަރުގައި އަނިޔާގެ ސަބަބުން މިހާތަނަށް ފުރިހަމަނުކޮށް ހުއްޓާލަން ޖެހުނު 13 މެޗަށްވާއިރު، ގްރޭންޑް ސްލޭމް މުބާރާތެއްގެ މެޗަކުން ވަކިވާން ޖެހުނު ހަވަނަ ފަހަރެވެ.\nޖޮކޮވިޗަށް އަނިޔާވީ، ޔޫއެސް އޯޕަންގެ ދެވަނަ ބުރުގައި ސްވިޓްޒަލޭންޑްގެ ސްޓަނިސްލާސް ވަވްރިންކާއާ ދެކޮޅަށް ކުޅުނު މެޗުގެ ތިންވަނަ ސެޓުގައެވެ. އޭރު، މި މެޗުގެ ފުރަތަމަ ދެ ސެޓު 6-4 އަދި 7-5 އިން ވަވްރިންކާ ގެންގޮސްފައިވާއިރު، ތިންވަނަ ސެޓުގައިވެސް 2-1 އިން ކުރީގައި އޮތީ ވެސް އޭނާ އެވެ.\nމި މެޗުގައި ޖޮކޮވިޗަށް ލިބުނު އަނިޔާއާ ގުޅިގެން ވަކިވާން ޖެހުމުން ކުޅިބަލަން ވަދެ ތިބި ގިނަ ސަޕޯޓަރުން ވަނީ ހިތްހަމަނުޖެހުން ފާޅުކޮށްފައެވެ. އެކަމަށް އިޝާރާތްކޮށް ޖޮކޮވިޗް ބުނީ ސަޕޯޓަރުންގެ ފަރާތުން ފެނިގެންދިޔަ ކަންތައްތައް ބަލައިގަންނަ ކަމަށާއި ބެލުންތެރިން އުއްމީދުކޮށްގެން އައީ ފުރިހަމަ މެޗަށް ބެލުމަށްކަމަށްވާއިރު، އެކަންތައް ނުކޮށްދެވުމުން ދެރަވާ ކަމަށެވެ.\n"ކުޅިބަލަން ވަދެ ތިބި ސަޕޯޓަރުންގެ ކިބައިން އަހަރެން މައާފަށް އެދެން. ޔަގީނުންވެސް ބެލުންތެރިން އައީ މި މެޗު އެއްކޮށް ބެލުމަށް ތައްޔާރުވެގެން، އެކަން ފުރިހަމަނުކޮށްދެވުނު. ކޮނޑުހުޅަށް ތަދުވެ ވޭނުގައި އުޅޭތާ ދުވަސްތަކެއްވެއްޖެ." ޖޮކޮވިޗް ބުންޏެވެ.\nއުމުރުން 32 އަހަރުގެ ޖޮކޮވިޗް ބުނީ އޭނާ މެޗު ފުރިހަަމަ ނުވަނީސް ހުއްޓާލީ އިތުރަށް ކުޅުން ކުރިއަށް ނުގެންދެވޭނެކަން ޔަގީންވުމުން ކަމަށާއި، ވީހާވެސް ގިނަ ގްރޭންޑް ސްލޭމް މުބާރާތްތައް ކާމިޔާބުކޮށް ފެޑެރާގެ ރެކޯޑް މުގުރާލުމަށް ކެތްމަދުވެފައިވާކަމަށެވެ.\nޖޮކޮވިޗް މިހާތަނަށް 16 ގްރޭންޑް ސްލޭމް މުބާރާތް ކާމިޔާބުކޮށްފައިވާއިރު، މި ލިސްޓްގައި އޭނާ އަށް ވުރެ ކުރީގައި އުޅެނީ ސްވިޓްޒަލޭންޑްގެ ރޮޖާ ފެޑެރާ އާއި ސްޕެއިނުގެ ރަފައެލް ނަޑާލް އެވެ. ފެޑެރާ މިހާތަނަށް 20 ގްރޭންޑް ސްލޭމް ކާމިޔާބުކުރިއިރު، ނަޑާލް ވަނީ 18 މުބާރާތް ކާމިޔާބުކޮށްފައެވެ.\nޖޮކޮވިޗަށް އެންމެފަހުން ކުޅެވުނު ސިންސިނާޓީ މާސްޓާސްގައި ނާކާމިޔާބީއާ ކުރިމަތިލާންޖެހުނީ ސެމީ ފައިނަލްގައި ރަޝިޔާގެ ޑެނީލް މެޑްވެޑޭވް އަތުން ބަލިވުމުންނެވެ. ނަމަވެސް، އޭގެކުރީން ކުޅެވުނު ވިމްބަލްޑަން ޓެނިސް މުބާރާތް ކާމިޔާބުކުރީ ފޯރިގަދަ މެޗަކަށްފަހު ފައިނަލްގައި ރޮޖާ ފެޑެރާގެ މައްޗަށް ފަސް ސެޓު ކުޅެ، 3-2 އިން ކުރިހޯދައިގެންނެވެ.\nޔޫއެސް އޯޕަން ފިރިހެން ސިންގަލްސް އިވެންޓްގެ ކުއާޓާ ފައިނަލްގައި، މެޑްވެޑޭވްއާ ދެކޮޅަށް ވަވްރިންކާ ނިކުންނައިރު ފެޑެރާ ނިކުންނާނީ ބަލްގޭރިއާގެ ގްރިގޯ ޑިމިޓްރޯވްއާ ދެކޮޅަށެވެ.\nޓެނިސް ޖޮކޮވިޗް ޔޫއެސް އޯޕަން